
Cele mai renumite societăți secrete

Prefață

Cartea aceasta are un titlu ciudat și contradictoriu: „Cele mai renumite organizații secrete”. De fapt, un secret tinde să își piardă din mister, pe măsură ce începe să fie cunoscut de tot mai mulți oameni. Practic, atunci când toată lumea cunoaște (chiar dacă în proporții diferite) amănunte cu privire la existența unui anumit lucru, atunci nu mai putem vorbi despre un secret în înțelesul strict al cuvântului. Deci sintagma „Organizație secretă” cuprinde în sine un anumit antagonism semantic. Dacă oamenii se organizează în grupuri sau asociații, atunci e imposibil să se păstreze pentru mai multă vreme caracterul secret al organizației respective. De aceea, e și foarte greu de definit noțiunea de „societate secretă”. Eventual, se poate spune că o anumită grupare, organizație sau societate are caracter secret, într-un moment istoric dat. Au existat multe așa-numite organizații secrete care, în realitate, n-au avut acest caracter decât în perioada când erau persecutate. Chiar dacă mersul istoriei nu a fost determinat în mod hotărâtor de activitatea unor astfel de organizații sau societăți, totuși, întotdeauna au existat grupări secrete care au jucat un anumit rol, mai mult sau mai puțin important. Uneori, acest rol avea doar un caracter spiritual, alteori, însă, se baza pe o putere financiară substanțială. Cei care au unele cunoștințe de etnologie știu că până și în rândul celor mai primitive popoare există anumite societăți secrete, ca de exemplu, cea a magilor, care operează cu un sistem de simboluri cunoscute doar de inițiați, au o mitologie proprie și respectă ritualuri specifice. Tot din cunoștințele de etnologie știm ce mare importanță se atribuie în viața unui trib ritualului de promovare a unui tânăr în rândul adulților. De multe ori, această ceremonie presupune trecerea unor probe morale și de forță, în care tânărul este tatuat și, uneori, chiar mutilat. Ritualurile de inițiere ale popoarelor antice sau primitive au fost preluate (cu un conținut schimbat, desigur) și de religii. O serie de ordine confesionale au început să funcționeze sub forma unor societăți secrete. Ce altceva era creștinismul în timpul imperiului roman, când adepții săi se ascundeau în catacombe? Inițierea joacă un rol imens în viața societăților secrete. Ea are drept scop pregătirea spirituală a candidatului pentru respectarea regulilor impuse de societate și pentru îndeplinirea îndatoririlor care îi vor reveni. Conducătorii societății doresc ca noul membru să fie, încă de la început, devotat organizației. De aceea, se aleg adesea simboluri mai mult sau mai puțin înspăimântătoare. Se dorește ca neofitul să dea uitării vechea conștiință de sine, să se lepede de latura profană și să renască în cadrul societății ca un membru fervent, ascultător și dedicat cauzei comune. Deci, inițierea nu este pur și simplu oficializarea primirii în cadrul grupului, ci o ceremonie mistică și simbolică, un exercițiu psihologic, o influențare spirituală. Ritualul de inițiere se poate repeta cu ocazia accederii diferitelor trepte ierarhice din cadrul organizației, dat fiind că societățile de acest tip au o ierarhie de organizare strictă. Majoritatea societăților mistico-religioase din Antichitate și din Evul Mediu au utilizat ceremonii de inițiere impresionante, precum și simboluri inspirate din religia egipteană, respectiv, din învățăturile înțelepților hinduși sau persani. Creștinismul a putut triumfa asupra lor doar prin preluarea unora dintre legendele și ritualurile proprii acestor învățături (ca, de exemplu, binecuvântarea cu pâine și vin sau nașterea din pântecele unei fecioare). Creștinismul timpuriu este plin de elemente mistice și oculte ca, de exemplu, gnosticii, care căutau cauza reală a tot ceea ce există și care doreau să fie mântuiți prin cunoaștere, prin știință. Adepții gnosticismului, curent mistic ce a cunoscut o perioadă de înflorire deosebită în secolele I-III, operau cu un sistem complicat de simboluri, proprii unor societăți secrete (de exemplu, creatura cu cap de cocoș, piept și brațe de om și picioare asemeni reptilelor, care într-o mână ținea un scut, iar în cealaltă un bici). Mai târziu vom regăsi gnosticismul nu numai ca pe o caracteristică a francmasonilor, acesta va avea o influență covârșitoare asupra unor curente literare sau artistice, cum ar fi: romantismul, simbolismul, ba chiar și suprarealismul. Să vedem câteva exemple privind importanța ritualului de inițiere în societățile secrete din Evul Mediu. Cel mai ilustru inițiat al veacului al XIII-lea a fost Dante Alighieri, capul Ordinului Santa Fede, de orientare antipapală. Conform opiniei unor esteticieni, Infernul din Divina Comedie este imperiul profanilor sau al neinițiaților, Purgatoriul reprezintă încercările la care sunt supuși cei pe cale de inițiere, iar Paradisul este lumea celor perfecți și puri. De altfel, în Evul Mediu ființau o sumedenie de secte tainice și societăți mistice: alchimiștii, cabaliștii, ideile acestora din urmă fiind incluse în simbolistica sofisticată a rosacrucienilor și francmasonilor de mai târziu. În afară de societățile secrete religioase, există o a doua categorie de organizații secrete, cele politice. Acestea activează în taină sau cel puțin nu divulgă numele membrilor lor. De multe ori, obiectivul lor este răsturnarea organelor puterii de stat, dar, uneori, scopul lor poate fi răzbunarea sau acțiunile punitive. Activitatea lor poate fi îndreptată împotriva statului sau a unei anumite pături sociale. Firește că de multe ori avem de-a face cu societăți care întrunesc ambele caracteristici. Respectivelor societăți le sunt proprii practicile mistice, dar, în același timp, au și obiective politice practice. Francmasoneria este cel mai bun exemplu pentru o astfel de valență dublă. Această societate a păstrat o serie de elemente spirituale tradiționale, legendele biblice, regulile specifice și tradițiile breslelor, dar joacă totodată un important rol social și politic. Aceeași împletire între ceremoniile tradiționale, caracterul inițiatic și rolul social, profesional și politic, se constată și la societatea companionilor. În afară de societățile secrete religioase și politice, mai există și organizații criminale secrete. Cel mai cunoscut exemplu este mafia siciliană, în sânul căreia caracterul mistic și tradițional se îmbină într-un mod interesant cu politica, vendeta și activitățile ilegale și criminale. E drept că unii analiști nu consideră că aceste bande ar face parte din categoria societăților secrete, pentru că nu doresc să răstoarne un anumit regim politic, ci să profite de el. Rară îndoială, însă, din anumite puncte de vedere, tocmai organizațiile criminale sunt cele mai secrete, păstrarea tainei fiind condiția esențială pentru existența lor. După cum se observă, există foarte multe societăți secrete, de cele mai diverse tipuri. Și nu am amintit nimic despre grupările cu care fiecare dintre noi s-a întâlnit în anii copilăriei. Se pare că nu există nicio școală în lume în care să nu fi funcționat la un moment dat vreo societate secretă înființată de elevi. Și asta pentru că, mai ales la vârsta adolescenței, fiecare dintre noi tânjește în adâncul sufletului să fie părtaș la ceva enigmatic și secret. Acesta poate fi și motivul pentru care, atâta timp cât există oameni, vor exista și societăți secrete.

Cei care au declanșat primul război mondial

Ca în vestul sălbatic!

„Mâna Neagră” din Serbia este una dintre cele mai cunoscute societăți secrete din secolul XX. Numele ei ține mai mult de legendă, dar majoritatea oamenilor consideră că era o societate secretă reală, deși nu se știa nimic despre activitatea ei, cu excepția celebrului atentat în care a fost implicată. La cumpăna acestui veac, Balcanii, ca de altfel și în prezent, constituiau butoiul cu pulbere al Europei. Populația eterogenă, presiunile externe de tot felul, trecutul întunecat și zbuciumat, multitudinea confesiunilor religioase, relațiile complicate de proprietate și mizeria neagră în care se zbătea mare parte din populație au făcut din această zonă un adevărat vest sălbatic. La Belgrad, în capitala micii Serbii, strivită între doi coloși muribunzi, imperiile austriac și rusesc, fiecare cafenea era sediul unei secte politice sau grupări complotiste, care doreau să se unească și să creeze marele stat iugoslav (al slavilor de sud). În cârciumile orașului, sârbii, croații, bosniacii și macedonenii conspirau, scandau lozinci, tipăreau manifeste și strângeau arme. Unul dintre organizatorii principali era căpitanul Tankoșici, un specialist reputat al războaielor de gherilă. Tankoșici era unul dintre conducătorii organizației „Apărarea națiunii”, un naționalist înfocat care mobiliza voluntari, organiza grupurile de răsculați și pregătea acțiuni armate. Totuși, nu era mulțumit de activitatea organizației și imputa slăbiciunea conducerii de la Belgrad, numărul redus și ineficiența acțiunilor armate, pretinzând intensificarea lor. După părerea sa, „Apărarea Națiunii” era prea moderată, depindea în prea mare măsură de Ministerul de Externe, atitudinea ei era influențată de partidul radical al marii burghezii din Serbia, iar acțiunile – subordonate tacticii ministrului de Externe Pașici, premierul de mai târziu. Tankoșici visa la atentate sângeroase și lupte de gherilă. De aceea, s-a bucurat foarte mult când l-a cunoscut pe consulul Radencovici, care tânjea după ceremonii secrete, ritualuri mistice, inițieri și simboluri. În anul 1911, cei doi, împreună cu alți cinci camarazi, au pus bazele societății „Unitate sau moarte”, care și-a modificat mai târziu numele în „Mâna Neagră”.

„Mâna neagră”

Scopul societății era unirea tuturor iugoslavilor și alungarea străinilor. Conducerea era alcătuită din șase membri: trei militari și trei civili. Societatea era compusă din celule de câte trei membri, fiecare membru fiind identificat cu un număr. Lista nominală a membrilor era deținută doar de Comitetul Central. Pe sigiliul societății era reprezentată o mână neagră care ținea un drapel strâns în pumn. Pe pânza drapelului era desenat un cap de mort și o bombă, 



FANATICII – o societate îndreptată împotriva politicii
Adoptarea creștinismului ca religie de stat a fost o măsură disperată pentru stoparea procesului de destrămare care amenința Imperiul Roman și pentru menținerea unității sale. În veacul al IV-lea d. Chr., câțiva credincioși fanatici, scârbiți de amestecul dintre politică și religie, au decis să se retragă din societate. S-au adăpostit în deșertul egiptean, unde locuiau în grote și căutau comuniunea mistică cu Dumnezeu. Vestea existenței acestor sihaștri i-a făcut pe alți creștini dezamăgiți să li se alăture. Astfel a luat naștere o religie nouă și strictă, bazată pe post, rugăciune și abstinență. În anul 529, această comunitate, cunoscută și sub denumirea de „Sfinții nebuni”, a început să câștige teren și în Europa. Așa a fost întemeiată mișcarea monahală creștină care, chiar dacă nu era secretă în totalitate, constituia, totuși, o societate închisă și misterioasă.

alături de un flacon cu otravă și un pumnal. Tankoșici și Radencovici, diplomatul din Atena, au dus o intensă acțiune de recrutare a membrilor, în timp ce generalul Bojo Iovanovici a întocmit statutul organizației. Tankoșici era un individ agresiv și violent, care adora certurile și bătăile, în timp ce Radencovici era mai degrabă un idealist, un visător romantic. Dar niciunul dintre ei nu întrunea calitățile unui adevărat conducător, cel puțin nu în ceea ce privește orientarea ideologică.
Tankoșici îl cunoștea pe Dragutin Dimitrievici, alias Apis, încă din perioada conspirației care a dus la asasinarea regelui Alexandru I. Colonelul, cunoscut sub numele conspirativ Apis, a jucat un rol important în armată, ca șef al serviciului de cercetași. Era un om înalt, lat în umeri și taciturn. Purta mustăți răsucite, avea un ten măsliniu și ochi negri, cu licăriri ucigașe. După asasinarea regelui, petrecută în anul 1903, Apis își instalase sediul la restaurantul Kalaraz, din Belgrad, unde își urzea noile conspirații. Restaurantul era frecventat și de membrii organizației „Mâna Neagră”. Dar, la fel de des, aceștia erau văzuți și la hotelul Moskva sau la restaurantul Coroana Verde. Apis s-a dovedit un foarte bun organizator, astfel încât, într-un timp scurt, a reușit să împânzească țara cu mii de agenți. Principalul lider al organizației „Mâna Neagră” din Bosnia era Vladimir Gacinovici, care în timpul studiilor efectuate la Lausanne a intrat în legătură cu revoluționarii ruși. Ceremonia de inițiere și ritualul adunărilor din societatea secretă Mâna Neagră se desfășurau după tradiția masonică. Novicele era introdus în organizație de un membru al societății, care avea răspunderea pregătirii candidatului. În încăpere se afla o masă acoperită cu o bucată de pânză neagră. Candidatul deslușea în clarobscurul camerei o cruce, un pumnal și un pistol. Inițiatorul îi făcea cunoscut statutul organizației și-i atrăgea atenția privind riscurile implicate de aderarea la această organizație. „Dacă cei din Comitetul Central din Belgrad dau sentința de condamnare la moarte – explica acesta – singurul lucru care contează este ca ea să fie îndeplinită. Nu importă mijloacele.” Apoi, candidatul depunea jurământul, momentul decisiv al ceremoniei. Se deschidea o ușă, prin care-și făcea intrarea o siluetă învăluită într-un giulgiu negru, purtând mască și glugă, nimeni altul decât reprezentantul Comitetului Central. Candidatul depunea jurământul în fața acestui personaj încremenit și mut. Iată textul jurământului:
„Eu, cel care de azi încolo voi fi membru al „Mâinii Negre „, mă jur în fața lui Dumnezeu, pe soarele care mă încălzește, pe pământul care mă hrănește și pe sângele părinților mei, că din această clipă și până în clipa morții am să respect cu devotament regulile organizației și voi fi gata oricând să fac sacrificiile care mi se vor cere. Mă jur în fața lui Dumnezeu, pe cinstea și pe viața mea, că secretul organizației am să-l duc cu mine în mormânt.”
În final, noul membru și delegatul mascat se îmbrățișau și se sărutau, după care acesta din urmă părăsea sala, la fel de silențios precum venise.
Rolul colonelului Apis devenea din ce în ce mai important, singurul lucru care-l stingherea fiind activitatea organizației „Apărarea Națiunii”. Aceasta era condusă de maiorul Milan Pribicevici, care servise anterior în armata austriacă și care înființase peste 200 de organizații de bază, răspândite pe întreg teritoriul Serbiei. Însă „Apărarea Națiunii” își pierduse caracterul terorist și, din acest motiv, a fost părăsită de ofițerii pătimași ca Tankoșici, de exemplu. Apis, în schimb, avea o strategie contrară, voind să se infiltreze în această societate importantă și tradițională care, chiar dacă renunțase la violență, își păstrase obiectivele. Apis l-a adus cu sine pe vechiul său amic, Milan Vasici. Apoi a izbucnit Războiul balcanic și Vasici a căzut pe front. Apis își pierdu astfel unul 



dintre colaboratorii cei mai importanți. Cele două războaie balcanice au avut un deznodământ favorabil pentru Pașici. Sârbii și aliații lor i-au învins pe turci, respectiv pe bulgari.
Totuși, fiind o „vulpe bătrână” în politică, el s-a folosit cu multă precauție de avantajul obținut. Politicianul care purta barbă a la Tolstoi știa că este posibilă izbucnirea unui conflict armat cu monarhia austro-ungară, din care Serbia nu va mai ieși învingătoare, cel puțin dacă este singură. Conducătorii moderați ai armatei sprijineau politica sa. Însă tot mai mulți ofițeri, mai ales cei tineri, îmbătați de victoriile obținute în cele două războaie, erau nemulțumiți și aveau o atitudine de opoziție. Apis considera că guvernul condus de Pașici este la fel de periculos pentru ei, ca și Austria. În schimb, „Mâna Neagră” nu putea acționa pe teritoriul Serbiei, fiind strict supravegheată de guvern. Acest lucru nu era valabil pentru teritoriile ocupate. La Sarajevo, Zagreb și Split, mișunau agenții organizației, dintre care cei mai fanatici erau studenții. Dar nu numai studenții, ci și elevii de liceu au aderat la „Mâna Neagră”. Își făceau veacul în cafenele, unde dădeau pe gât paharele cu rachiu și, indiferent dacă erau naționaliști sau anarhiști, propovăduiau la unison acțiunea directă și teroarea, folosind ca argumente principale pistolul și bomba. Gacinovici, care era încă student la Lausanne, apărea din când în când la Sarajevo și își instiga tovarășii cu discursuri incendiare. Un alt terorist important era Daniel Ilici, care luptase alături de Gacinovici în războiul balcanic. În acest mediu, al revoluționarilor de cafenea, s-a integrat și Gavrilo Princip, student la colegiu, adept al naționalismului și terorismului. Era de origine din Sarajevo, dar petrecuse patru ani de liceu la Belgrad. Năzuia să înfăptuiască Serbia Mare și considera că austriecii sunt niște turci nordici, mai periculoși și mai înspăimântători ca otomanii. Alături de alții, și el declama poezia patriotică întitulată „N-a murit încă Bosnia!” Din fragedă tinerețe a fost membru al organizației de cercetași „Socol”, din cadrul „Apărării Naționale”, dar apoi, asemeni altora, și el devenise nemulțumit de politica moderată a organizației, visând la atentate, atacuri cu bombe și lupte de stradă. Alături de Gacinovici, Ilici și Princip, din grup mai făcea parte și Oscar Tartaglia, din Split (Spalato), care, cu temperamentul său meridional înfocat, contribuia din plin la elaborarea planurilor teroriste. Studențimea era în fierbere. Grevele studențești și manifestațiile de stradă se țineau lanț, din Croația până în Dalmația, în Bosnia și în Herțegovina. Cei mai fanatici studenți au ajuns în „mâna neagră” a colonelului Apis. Atentatele urmau unele după altele. În iunie 1910, Bogdan Zeraici a pus la cale un atentat împotriva generalului de infanterie Versanin, guvernatorul regiunii. Zeraici s-a sinucis. O insignă găsită asupra lui dovedea că era adeptul lui Kropotkin.
La Zagreb, un terorist pe nume Iukici l-a asasinat pe comisarul regal Ciuvai. Iukici fusese înarmat de Apis și Tankoșici. Ciuvai fusese ucis în luna iunie 1912, glonțul rănindu-l și pe consilierul districtual Herovici, aflat în aceeași trăsură. Ucigașul l-a omorât pe unul dintre polițiștii care-l urmăreau, rănind alți doi. În august 1913, la Zagreb, un alt terorist, pe nume Doicici, de curând întors din America, a atentat la viața comisarului regal Skerlecz, urmașul lui Ciuvai. Iugoslavii se organizau și pe teritoriul Statelor Unite, unde, sub semnătura unui anume Dimitrievici, a fost publicat un manifest care-l ataca vehement pe împăratul Franz Josef. În mai 1914, în foaierul teatrului din Zagreb, a avut loc un al doilea atentat împotriva banului croat Skerlecz, comis de un anume Jakab Schafer, viața banului fiind salvată de un funcționar de poliție. Potiorek, guvernatorul Croației, trăia sub amenințarea cu moartea. Totuși, în mod stupid, guvernul cezaro-crăiesc considera că atentatele sunt cazuri izolate și habar n-avea de existența organizației secrete „Mâna Neagră”.



Agenții și informatorii austriecilor cunoșteau „Apărarea Națională” ca fiind o organizație conservatoare, veche și moderată. Membrii „Mâinii Negre” își respectau jurământul și, dacă era necesar, duceau cu ei în mormânt secretul organizației. Ei reușiseră să se infiltreze în toate organizațiile de masă ale „Apărării Naționale”, cum ar fi: „Socol”, asociațiile de vânătoare, de tir sportiv, de echitație sau ligile culturale. Sub îndrumarea directă a lui Tankoșici și Pribișevici, exista o acțiune susținută de pregătire paramilitară în tabăra din Cupria. Aici, tinerii erau învățați să tragă la țintă, să pună bombe și mine, să arunce în aer stații de cale ferată și poduri și să distrugă cablurile de telegraf. Celor pregătiți pentru astfel de acțiuni le era strict interzis să intre în contact cu persoane din afară. Din două în două săptămâni, tabăra era vizitată de generalul Bojo Iovanovici, întemeietorul „Apărării Naționale”. O serie de pregătire era formată din 140 de revoluționari. La începutul anului 1914, s-a accentuat contradicția dintre elementele extremiste din armată și partidul radical aflat la putere. Majoritatea membrilor armatei simpatizau cu „Mâna Neagră”, mai exact cu elementele extremiste și instigatoare. În Serbia se ajunsese în pragul unui război civil, evitat cu multă înțelepciune de Pașici, care reușea să țină cârma țării chiar și în vreme de furtună.

Dervișii teroriști
În secolul al XI-lea, în Persia, Hassan ibn al Sabbah, liderul unei secte mohamedane fanatice care lupta împotriva oștilor turcești și ale califului egiptean, ce cotropiseră țara, a declarat că uciderea dușmanilor este o datorie sfântă. Adepții sectei sale s-au infiltrat cu timpul și în Siria, unde au fost denumiți „dervișii munților”. În anul 1096, cruciații europeni, având binecuvântarea papei, au pornit războiul îndreptat împotriva musulmanilor, menit să elibereze Țara Sfântă. Oștile invadatoare au trezit interesul „dervișilor munților” și al adepților lor. Se pare că soldații mohamedani ajungeau în starea de extaz religios prin utilizarea hașișului, ducând ura oarbă până în stadiul în care moartea de martir li se părea ceva înălțător. De aceea, localnicii îi denumiseră „hasissin”. Cruciații au răstălmăcit cuvântul și astfel în Europa s-a răspândit vestea existenței „asasinilor” păgâni.

În Bosnia, anexată Monarhiei Austro-Ungare, atmosfera era și mai tensionată. Pretutindeni mișunau agenții „Mâinii Negre”. În luna martie s-a emis un comunicat oficial, prin care se anunța că vor avea loc exerciții militare ale trupelor austro-ungare, sub conducerea arhiducelui Franz Ferdinand. Colonelul Apis, aflat la Statul Major, a primit vestea cu satisfacție, considerând că manevrele militare vor oferi un bun prilej pentru acțiunile teroriste de anvergură. Planurile, însă, erau strict secrete. El a rămas în umbră, însărcinându-i pe Tankoșici și Țiganovici cu organizarea acțiunii. Obiectivul său era întemeierea marelui stat iugoslav, chiar cu prețul unui război, dar, pentru început, trebuia grăbită dezmembrarea imperiului Habsburgilor, ajuns în faza finală a dezbinării sale.

Un aristocrat naiv

Se spune că prin anul 1880, o țigancă i-ar fi ghicit arhiducelui Franz Ferdinand că din pricina lui va izbucni „un război mare”. Arhiducele a râs copios auzind această prorocire, pentru că planurile sale nu includeau nicio intenție belicoasă. Până la moartea lui Rudolf, prințul moștenitor, tronul imperiului îi apărea doar în visele cele mai îndrăznețe, nemaivorbind de faptul că rudele sale imperiale nu-l agreau deloc și, în mai multe rânduri, s-au străduit să-l facă să renunțe la dreptul de moștenitor al tronului. Mai târziu s-a certat și cu Franz Iosef pentru mezalianța făcută cu contesa cehă Sofia Chotek. Ironia sorții a făcut ca ostilitatea rudelor să fie răsplătită cu faptul că, prin moartea sa, a declanșat destrămarea Monarhiei.

Atentatul

După ce membrii „Mâinii Negre” au răspândit vestea că scopul manevrelor militare este, de fapt, pregătirea invadării Serbiei, în sânul Comitetului Central se purtau dispute aprige. Apis și Tankoșici pretindeau acțiuni teroriste imediate, însă ceilalți membri din conducere ezitau. Nu s-a luat nicio decizie finală, până când destinul nu a dat câștig de cauză extremiștilor. Gavrilo Princip, studentul taciturn și agitat, a sosit la Belgrad în luna aprilie. Compatrioții lui îl socoteau pe arhiduce un dușman de moarte, care voia să împiedice unificarea iugoslavilor. Așa încât Princip hotărî să comită un atentat împotriva lui Franz Ferdinand. El și-a destăinuit intențiile prietenului său Cabrinovici, care i s-a alăturat imediat. Cei doi nu erau membri ai „Mâinii Negre”, organizație cu care au ajuns în legătură numai prin intermediul unui funcționar feroviar, pe nume Giganovici, în speranța obținerii unor arme. După ce acesta din urmă a avut o discuție cu Tankoșici, organizația s-a ocupat de pregătirea și înarmarea celor doi tineri la care se alăturaseră Trifko, Graber, Danilo Ilici, precum și alți trei studenți din Sarajevo. În data de 28 iunie 1914, bosniacii în straie de sărbătoare se strânseseră la Sarajevo. Umpluseră cele șapte poduri care traversau râul Miliacika, străduțele care coborau pe versantul muntelui, dar mai ales drumul principal, care acum purta numele împăratului dușman: Franz Josef. Orașul era înțesat de lume; în urbea care număra cincizeci de mii de locuitori sosiseră curioși chiar și din satele îndepărtate. Dar ce sărbătorea mulțimea? Era un dublu prilej de a sărbători: elementele fidele monarhiei se bucurau că nepotul împăratului și moștenitorul tronului, împreună cu soția sa, erau oaspeții orașului, în timp ce patrioții sârbi sărbătoreau faptul că, treptat, doliul oprimării se transformase în triumf. Mai cu seamă că în 1914, sârbii erau foarte mândri pentru victoriile repurtate împotriva bulgarilor și turcilor. Poate tocmai de aceea, vizita lui Franz Ferdinand li se părea și mai greu de suportat. Peste tot se țineau discursuri incendiare, nu numai de către studenți, ci și de popi. În bazarul Carsia, un loc alcătuit din vreo cincizeci de străduțe înguste și sordide, spiritele se încinseseră. Orașul Sarajevo, care fusese declarat capitala Bosniei de către Kara Mahmud, după înfrângerea răscoalei din 1831–1832, aștepta sosirea perechii imperiale într-o stare de agitație teribilă. Totuși, autoritățile austro-ungare nu se impacientau deloc. (Deși, cum se va dovedi ulterior, căpitanul șef al Zagrebului primise încă la începutul lunii iunie o reclamație anonimă care înșira nominal atentatorii de mai târziu). Comandantul poliției, care, întâmplător, era maghiar, făcând o plimbare cu trăsura pe străzile întortocheate ale urbei, s-a mirat de faptul că orașul era plin de străini, dar nu luă nicio măsură, întrucât Viena hotărâse ca vizita să se desfășoare strict într-un cadru militar, motiv pentru care și sarcina apărării înalților oaspeți revenea armatei. Poliția, cu un efectiv de 150 de soldați, avea îndatorirea să vegheze asupra ordinii publice ca și cum ziua de 28 iunie ar fi fost una obișnuită. Nici guvernatorul nu a emis vreo indicație nouă.
Deodată, în suburbia din Sarajevo au apărut patru automobile virând către cheiul Appel. În prima mașină se aflau comisarul gubernial și primarul, în cea de a doua prințul moștenitor și soția sa, vizavi de Potiorek, guvernatorul Bosniei și Herțegovinei, iar lângă șofer stătea plin de importanță contele Harrach, proprietarul automobilului. În celelalte două mașini se găsea suita arhiducelui. Lumea de pe chei striga și făcea gălăgie. Arhiducele, care nu știa o iotă sârbește, credea că sunt ovații, pentru că el întotdeauna nutrise „intenții bune”, căutând căile de înțelegere cu această națiune rebelă. De altfel, își bătea capul, ceea ce nu era deloc caracteristic Habsburgilor, să realizeze un eventual trialism. Avea impresia că misiunea lui dificilă în acest oraș cu un trecut vijelios și o populație eterogenă din punct de vedere etnic și confesional, se va bucura de un mare succes. Alături de arhiduce era așezată soția sa, contesa Sofia, care saluta mulțimea zâmbind și făcând semne cu mâna. Pe casele albe ale Orașului construit în stil turcesc erau arborate drapele, gălăgia se întețea, făcându-i pe arhiduce să-și închipuie că lumea îi aclamă pe înalții oaspeți. Ora zece și jumătate. Deodată, se aude un pocnet dinspre partea dreaptă a unuia dintre automobile. Apoi, de mașina în care se află ilustrul cuplu se izbește ceva, parcă ricoșând de pe caroserie, însă doar în momentul când cel de al treilea autoturism trece prin același punct, bomba detonează cu o bubuitură imensă. Cele patru automobile se opresc. Doi ofițeri din suită sunt răniți, însă arhiducele își păstrează calmul imperial. Trimite după medic, iar locotenent-colonelul rănit grav este transportat la spital. Atentatorul reușește să scape, traversând podul peste Miliacika, dar este capturat pe malul celălalt. Numele tânărului tipograf rebel este Cabrinovici. În mai puțin de zece minute, cortegiul își continuă drumul. Trece în goană prin fața minaretelor albe, pe sub străvechea cetate de pe malul drept al râului. În depărtare se văd coloanele institutului teologic mohamedan, frumoasa moschee a lui Ali Bașa, palatul guvernatorului și parcul orașului. La primărie începe recepția, dar Franz Ferdinand își pierde răbdarea. E palid și țipă la cei prezenți:
— Aici oaspeții sunt întâmpinați cu bombe? Primarul își turuie discursul festiv, iar arhiducele îi răspunde cu glasul tremurat. Apoi, amândoi ies în fața primăriei. Mulțimea murmură. Unii strigă „Jivio!”, însă majoritatea sârbilor tac mohorâți. Liniștea este amenințătoare. Contele Harrach îl întreabă mirat pe Potiorek:
— Excelență, nu ați mobilizat armata pentru apărarea maiestății sale imperiale?
— Pentru ce? Domnul conte are impresia că orașul nostru este înțesat de atentatori?
Între timp, arhiducele, palid ca ceara, modifică programul vizitei. Dorește să meargă întâi la spital, pentru a-l vizita pe ofițerul rănit de explozia bombei. Sofia ține să meargă cu soțul ei. După câteva secunde de ezitare, Franz Ferdinand este de acord. Contele Harrach se oferă să stea în picioare pe scara din stânga a automobilului, pentru a proteja oaspeții de rang imperial. Însă Franz Ferdinand, în ținuta militară de general, ia o poziție marțială și, în ciuda palorii accentuate a feței, se răstește la conte cu un glas milităros:
— Mai termină, domnule, cu neroziile!
Când ajung pe strada principală, strada Franz Josef, la o depărtare de nici 3 metri de cortegiul de mașini se aud două focuri de armă. Potiorek, care adineaori afirmase că în Sarajevo nu mișună teroriștii, sare de la locul lui, ordonând șoferului să se întoarcă din drum și să traverseze râul pe un alt pod. Se pare că nimeni nu este rănit. Deodată, însă, Sofia se prăbușește în brațele soțului ei și Potiorek îi aude pe cei doi soți schimbând câteva cuvinte în șoaptă. Arhiducele rămâne neclintit, așa încât nimeni nu știe că a fost atins de un glonte. Despre contesa Sofia se crede că, de spaimă, și-a pierdut cunoștința. Suita se repede să vadă ce s-a întâmplat. Abia atunci, un fir de sânge se prelinge pe buzele arhiducelui, după care acesta se prăbușește într-o parte și din artera carotidă sângele țâșnește peste tunica verde de general, peste bancheta capitonată, pe aripa automobilului și, în sfârșit, pe caldarâmul din Sarajevo, martor al atâtor evenimente însângerate. Contesa leșinată este prăbușită peste trupul soțului ei, dar nu prezintă niciun semn că ar fi fost rănită. Automobilele pornesc în goană către sediul Statului Major Militar. În urma consultului medical efectuat în grabă se constată că partea inferioară a corpului contesei este plină de răni și că hemoragia din artera carotidă a arhiducelui nu se oprise. Un călugăr franciscan îi absolvă de păcate pe cei doi soți, care, conform părerii exprimate de medici, nu mai aveau șanse de supraviețuire. Mai târziu, sosește la fața locului și arhiepiscopul Bosniei. La mai puțin de un sfert de oră, arhiducele Franz Ferdinand, care dorise să vindece monarhia bolnavă, se stinge din viață. Soția sa, Sofia Chotek, contesă de Hohenberg, murise cu câteva minute înaintea lui. Între timp fusese arestat autorul atentatului. Acesta, curajos, înghițise cianura de potasiu, dar organismul lui avu o reacție ciudată de apărare și o vomă pe loc. Moartea sa avea să survină după trei ani de izolare, în închisoarea unde trebuia să-și ispășească cei douăzeci de ani de detenție la care fusese condamnat. Ancheta privind împrejurările atentatului a durat doar câteva. Zile și s-a desfășurat în secret, la tribunalul din Sarajevo, dând impresia că se dorea scutirea de neplăceri a anumitor persoane. Cine să fi fost acestea? Guvernatorul Potiorek, care și după primul atentat continua să nege că în Sarajevo ar exista conspiratori, cel care nu a considerat necesar să scoată soldații pe stradă pentru a-l proteja pe arhiduce, care într-un moment critic a ordonat întoarcerea mașinii... și așa mai departe? Curții de la Viena părea să-i convină moartea lui Franz Ferdinand, ucis tocmai de sârbii împotriva cărora se pregăteau de război. Comandantul poliției nu a fost nici măcar audiat, deși agenții săi descoperiseră elementele suspecte, găsind și bombe asupra lor. Niciunul dintre detectivi nu este arestat, nimeni nu este sancționat. Atitudinea cercurilor oficiale din Sarajevo, fie din complicitate, fie din provocare sau, pur și simplu, din neglijență, a înlesnit mult acțiunea „Mâinii Negre”. Și, totuși, nimeni n-a fost tras la răspundere.

Sfârșitul „Mâinii Negre”

Evenimentele care au urmat sunt bine cunoscute în istorie: în vara anului 1914, sârbii au rezistat cu succes ofensivei militare, dar în toamna lui 1915 au fost înfrânți de trupele aliate austro-ungare, bulgare și germane. Au fost nevoiți să se retragă prin Albania, cu armata decimată de epidemia de tifos. În final, le rămăsese un singur punct de rezistență: orașul macedonean Monastir. Guvernul regal s-a refugiat în insula grecească Corfu. Apis continua să lucreze în cadrul marelui stat major, avansat fiind la funcția de adjunct al comandantului Armatei-a III-a. Însă în 16 decembrie 1916 a fost arestat în mod inopinat. Războiul, pe cale de a fi pierdut, a amplificat tensiunile și dușmănia dintre grupările adversare ale conducătorilor sârbi. Venise momentul încheierii conturilor. Într-o tabără se afla Alexandru – prințul moștenitor, care, după ocuparea tronului, va fi răpus în 1934, la Marsilia, de un atentat comis de ustașii croați. Alături de rege se aflau: partidul radical, „Mâna Albă”, Pașici și Curtea Regală. De partea cealaltă se găseau Apis și „Mâna Neagră”. În data de 15 decembrie, la prânz, colonelul Dunici, comandantul pieței din Salonic și dușman personal al lui Apis, aflat în zonă pentru niște manevre cu Armata Franceză de Est, comandată de generalul Sarrail și alți aliați, a descins la locuința șefului „Mâinii Negre”, în urma percheziției, se pare că s-a găsit lista nominală a membrilor organizației secrete „Unitate sau Moarte”, predecesoarea „Mâinii Negre”. În 1917, Apis a fost deferit curții marțiale cu următoarele capete de acuzare:
1. Existența și funcționarea „Mâinii Negre”, considerată ilegală, întrucât organizarea asociațiilor secrete era un delict, chiar dacă obiectivele lor erau patriotice.
2. Tentativa din 1914 de a doborî Guvernul Pașici, considerată un act de rebeliune.
3. Pregătirea atentatului împotriva moștenitorului tronului Serbiei.
La rechizitoriu a fost atașat și statutul „Mâinii Negre”, din care au fost eliminate cu grijă capitolele referitoare la propaganda iugoslavă și comiterea unor acte teroriste în afara granițelor țării. Apelând la sentimentele patriotice ale lui Apis, l-au rugat ca la proces să nu sufle o vorbă despre atentatul de la Sarajevo. Întreaga activitate a „Mâinii Negre” i s-a imputat în exclusivitate. Camarazii l-au părăsit. Se știa că lichidarea lui Apis echivala cu anihilarea „Mâinii Negre”. Probabil că Pașici voia să-l sacrifice pe Apis și să lichideze „Mâna Neagră” în speranța ca, la tratativele de pace cu Viena, Serbia să aibă circumstanțe atenuante și să beneficieze de condiții mai bune. Apis, pe care presa l-a denumit „asasinul regelui”, se dovedi o pradă ușoară, pentru că i se adunaseră foarte multe în cont. Printre altele, era suspectat că ar fi plănuit asasinarea regilor Mihai al Muntenegrului și Constantin al Greciei, a țarului Ferdinand al Bulgariei, pe lista neagră fiind trecut însuși împăratul german Wilhelm al II-lea. În proces a fost amestecat și Radencovici, secretar la ambasada Serbiei din Atena, cel care, după cum am mai amintit, a fondat organizația „Mâna Neagră”, după modelul carbonarilor. Și el a fost arestat, însă a murit încă înainte de începerea procesului. Tankoșici a căzut pe front în anul 1915. Mai trăia însă maiorul Vermici, numărul 167 pe lista societății secrete, cel care îi dăduse ultimele instrucțiuni lui Princip în 1914, în orașul Șabaț. Generalul Popovici era, de asemenea, în boxa acuzaților, alături de Apis. Inculpații au afirmat că activitatea „Mâinii Negre” a încetat odată cu izbucnirea războiului. Țiganovici, care a compărut ca martor al acuzării, a infirmat depoziția fostului său șef. El a declarat că Apis este în continuare inamic al guvernului regal. Asasinul regelui Alexandru I, care contribuise la urcarea pe tron a dinastiei Caragiorgievici, îi privea cu ostilitate pe Petru I și pe moștenitorul său. Scopul său era să facă ordine în țară, adică să-i elimine pe cei slabi și îngăduitori, pentru ca după aceea să poată înfrunta dușmanii din exteriorul țării. La proces, Apis a jucat rolul unui conducător fascist avant la lettre. Fără îndoială că temperamentul și concepțiile sale aduceau într-o oarecare măsură cu cele ale aventurierilor de genul lui Mussolini, care, în tinerețe, avuseseră relații destul de strânse cu socialiștii și, respectiv, anarhiștii. Conform celor constatate de Curtea Marțială, statutul „Mâinii Negre” permitea ca cineva să fie ucis fără o sentință prealabilă. Acest lucru contravenea principiilor de bază ale statului modern, negând dreptul constituțional și libertatea individului. În argumentarea sentinței se arăta că „Mâna Neagră” a adus țara într-o criză acută, a instigat garnizoanele și, pentru a-și atinge scopul, nu s-a dat în lături nici de la asasinarea copiilor. Voia să aducă la putere o oligarhie militară, a comis un atentat împotriva prințului regent Paul, plănuia asasinarea premierului și dorea să desființeze constituția. Apis și câțiva din camarazii săi au fost condamnați la moarte. Regele Petru nu a fost de acord să semneze cererea de grațiere. În timpul procesului, Apis a făcut câteva declarații fulminante, dintre care o reproducem pe următoarea: „Mor nevinovat, însă sunt convins că, din motive care îmi sunt necunoscute, Serbia are nevoie de moartea mea”. Serbia a obținut ce a dorit. Moartea lui Apis a adus după sine desființarea organizației. Deși astăzi se știe cu siguranță că primul război mondial s-ar fi declanșat și fără acțiunile întreprinse de această societate secretă, „Mâna Neagră” rămâne una dintre cele mai importante societăți secrete din Europa secolului XX.

Fiii văduvei

Sintagma „societate secretă” este asociată de majoritatea oamenilor, în mod aproape instinctiv, în primul rând cu francmasoneria. Într-adevăr, cea mai mare și mai cunoscută organizație din istoria omenirii este cea a francmasonilor. E aproape imposibil să enumeri toate numele ilustre care au aparținut acestei organizații. Vom încerca totuși să dăm câteva exemple: împăratul german Francisc de Lotharingia, Martinovics Ignác, George Washington, Wolfgang Amadeus Mozart, Danton, doctorul Guillotin, inventatorul ghilotinei, Voltaire, Robespierre. Francmasoneria este o mișcare cosmopolită, care a împânzit întreaga lume. Printre membrii ei se întâlnesc deopotrivă demnitari glorioși, șarlatani și revoluționari. Majoritatea relatărilor privind această organizație au intrat în legendă. Organizația care se conturează din aceste prezentări este foarte complicată, tulbure și confuză, având un trecut nebulos. Tradiția ei este alcătuită dintr-un amalgam de datini străvechi, obiceiuri stranii, ceremonii misterioase și fantezii naive, astfel încât, atunci când este vorba de francmasonerie, nu ne mai surprinde nimic. Publicul curios ajunge să creadă și cele mai imposibile afirmații despre francmasoni, fiind cuprins de fiori de groază atunci când se gândește la ei. Dar ce înseamnă, de fapt, francmasoneria? O definiție „de dicționar” ar putea suna în felul următor: „mișcare mondială liberală de orientare religios-etică și care propovăduiește principiile unității și fraternității tuturor oamenilor”. O definiție din care cititorul nu va pricepe mare lucru. Nu va afla ce tulburări, ce dispute politice și lupte sociale a stârnit această organizație. La un moment dat, regele Ludovic al XV-lea al Franței a interzis funcționarea ei, iar Papa Clément al XI-lea a emis o bulă prin care îi amenința cu excomunicarea pe catolicii care ar fi aderat la francmasonerie. Papa Léon al XIII-lea, în enciclica din 1884, i-a stigmatizat pe francmasoni, acuzându-i că ar fi făcut un pact cu Satana. Papa Pius al XI-lea, în schimb, l-a decorat pe premierul Chautemps, unul dintre francmasonii notorii din anii ’30. Marele Consiliu Fascist din Italia anului 1923 avea 12 membri francmasoni și, totuși, Mussolini a interzis activitatea organizației. Același lucru l-a făcut și Hitler, zece ani mai târziu. În anul 1920, în Ungaria, ministrul de interne Dömötör Mihály a desființat toate organizațiile de tip francmason, însă peste un an, la inițiativa premierului Huszár Károly, guvernul i-a rugat pe șefii francmasoneriei maghiare să intre în contact cu frații lor din Rusia, pentru a interveni în favoarea repatrierii prizonierilor de război. Din toate acestea se observă cât de contradictorie și frământată este istoria acestei organizații secrete. Fiecare argument în favoarea ei poate fi contracarat de un altul, diametral opus. De exemplu, francmasonii neagă că organizația lor ar fi secretă, afirmând că nu este vorba de o organizație secretă, ci de una închisă, ceea ce înseamnă cu totul altceva. Iată ce scrie Sajó Aladár în Lexiconul Pallas: „Nu există alte secrete, decât semnele după care se recunosc toți francmasonii din lume, ceremonia de inițiere și simbolurile masonice, al căror secret trebuie păstrat de toți membrii. (Tocmai acest lucru nu s-a reușit, pentru că cei neinițiați pot afla și astăzi ritualurile și semnele masonice, un exemplu grăitor fiind și cartea de față). Totuși, nu se poate nega faptul că – în contradicție cu cele afirmate mai sus – această organizație a agreat întotdeauna misterul și ritualurile tainice. De aceea, unul dintre argumentele emise de Papa Clément era următorul: „Dacă nu se întrunesc pentru fapte malefice, atunci de ce se tem de lumină?” Cum la fel de adevărat este că, nicăieri în lume, un francmason nu dezvăluie celor din afară apartenența la lojă, cu excepția, poate, a statelor anglo-saxone, unde francmasoneria se bucură de mai multă publicitate.

Inițierea mistică 

De-a lungul istoriei seculare a francmasoneriei au apărut nenumărate cărți despre această organizație. Deși majoritatea autorilor proveneau din afara organizației, au existat totuși câțiva care cunoșteau lucrurile „din interior”.



Unii dintre membrii lojilor, în speranța unei popularități ieftine, erau dispuși să încalce jurământul sfânt de păstrare a secretului. Ce este acest jurământ și cum se petrece ceremonia inițierii, putem afla din cartea unui mason maghiar, un anume Kõhegyi Lajos. „Am fost introdus într-o celulă cu pereți zugrăviți în
	
negru, în care se afla o masă, un taburet și ustensile de scris. Pe masă era o carafă cu apă, o pâine și două cupe – una cu sare și alta cu sulf. Pe pereți erau desenate mai multe simboluri: Coasa, Clepsidra, Cocoșul și un șir de inițiale: V.I.T.R.I.O.L. (Visita Interiora Terrae Rectificando Invenies Oicultum Lapidem – Pătrunde în Măruntaiele Pământului și dacă te vei îndrepta, vei



găsi Piatra Ascunsă). În acest sicriu m-am descătușat de vechiul eu, am murit și am renăscut. Mi-au fost luate toate obiectele de metal (cuțitul, mărunțișul), tot ceea ce amintea de civilizație și tulbura fluxul magnetic. Pe urmă, mi-au dezgolit partea stângă a pieptului, ca semn al sincerității, mi-au descălțat piciorul drept, ca semn al umilinței, mi-au scos pantoful stâng, ca semn al respectului, și mi s-a pus un laț în jurul gâtului, ca să-mi amintească de tot ce mă mai ține legat de lumea cea veche. Apoi mi s-a pus întrebarea: „Sunteți francmason?” Iar eu am răspuns: „Așa mă cunosc frații mei, maiștrii și calfele.” După aceea m-au întrebat: „Prin ce se recunoaște un francmason?” Eu am răspuns „Prin cuvânt (care se poate auzi), prin semn (care se poate vedea) și prin atingere (care se poate simți), precum și prin relatarea

Însemnările unui medic

Romanul „Însemnările unui medic” (Joseph Balsamo) al lui Alexandre Dumas constituie cea mai semnificativă operă literară care tratează un subiect din domeniul francmasonian. Cartea, al cărei personaj principal este contele Cagliostro, începe cu o descriere succintă a inaugurării unui atelier, eveniment desfășurat în celebrul lăcaș sfânt al mișcării masoniene, găzduit de castelul ruinat ce se înalță pe culmea unui munte din lanțul muntos mărginit de Rhone. În acest decor romantic, Cagliostro se declară, alături de conducătorii mișcării francmasonice mondiale, Marele Cofta, cel mai de seamă lider al masonilor, cel care a pus bazele acestei mișcări, dobândind astfel calitățile unui semizeu. Scopul eroului principal este de a obține dezrobirea omenirii din jugul asupririi clasei nobiliare. Romanul, printr-o narațiune cu dublu sens, este, totodată, o descriere a evenimentelor istorice care au precedat Marea Revoluție franceză. Dumas este, poate, cam exagerat, întrucât își prezintă personajului principal, pe Cagliostro, ca magician și alchimist. Marele scriitor francez își manifesta, de altfel, aprobarea tacită pentru mișcarea masoniană, abordând acest subiect și în alte opere literare.

împrejurărilor specifice în care am fost primit în organizație”. „Spune cuvântul!” am fost somat. La care am răspuns: „Spune dumneata prima literă și eu am s-o zic pe a doua”. Apoi am fost din nou legat la ochi și dus în fața unei uși, în care trebuia să bat de trei ori. O voce dinăuntru m-a întrebat: „Cine bate?” iar eu am răspuns: „Un bărbat liber, cu un bun renume, care dorește să fie primit în alianța francmasonilor.” După ce am fost lăsat să intru, a trebuit să trec trei încercări, simbolizând obstacolele pe care va trebui să le înfrunt pentru a găsi calea care duce spre perfecțiune. Apoi vârful compasului a fost țintuit de pieptul meu, în 

dreptul inimii, pentru ca amintirea acestui ceas să fie adânc înfiptă în sufletul meu. Am făcut trei pași, în așa fel încât picioarele mele să închidă un unghi drept la fiecare pas, unghiul drept simbolizând strădania de a atinge perfecțiunea. Cu piciorul stâng am pășit către Răsărit, de unde vine lumina veșnică, cu piciorul drept am pășit în urma celui stâng, pentru a arăta că merg pe același drum nu numai cu inima, ci și cu rațiunea. După aceea am pășit în lojă, ținând în mână colierul și înaintând cu pași de discipol. Apoi m-am oprit, salutându-l întâi pe Venerabil și apoi pe cei doi supraveghetori: Primul supraveghetor și Al doilea supraveghetor. Pardoseala lojii era acoperită cu un covor, în jurul căruia se aflau trei lumânări (simbolizând soarele, luna și Marele Maestru, dar în același timp și cei trei piloni de bază ai templului francmasoneriei: înțelepciunea, puterea și frumusețea). Loja avea forma unui dreptunghi alungit, orientat de la apus la răsărit, cu partea dreaptă spre miazăzi și cu cea stângă spre miazănoapte. Înălțimea ei se întindea de la Zenit până la Nadir, ceea ce simboliza caracterul general al francmasoneriei. Supraveghetorii au aprins lumânările, iar Marele Maestru mi-a spus:
— Înțelepciunea să călăuzească munca noastră!
Primul supraveghetor a continuat:
— Puterea s-o ducă la îndeplinire!

 
Al doilea supraveghetor a adăugat:
— Frumusețea s-o împodobească!
Venerabilul purta un compas pe piept, însemn al superiorității sale. Primul supraveghetor purta o nivelă, iar cel de al doilea supraveghetor purta un fir cu plumb, însemne ale egalității, respectiv dreptății. Frații care mă înconjurau purtau șorțuri de piele, ce simbolizau munca și viața utilă societății și mănuși albe, care simbolizau puritatea gândurilor și a faptelor. Săbiile cu care erau încinși reprezentau faptul că frații sar întotdeauna unii în apărarea celorlalți, iar insignele erau specifice lojii în care fusesem acceptat. Frații stăteau în jurul covorului care simboliza Templul lui Solomon și avea mai multe desene semnificative, ca de exemplu, steaua strălucitoare. Ea era înscrisă într-un cerc de raze respectând regula secțiunii de aur, iar în  interiorul stelei cu cinci colțuri era înscrisă litera G care, printre altele, simboliza Geometria. Pătratele colorate ale mozaicului de pe covor simbolizau pardoseala Templului lui Solomon. Tot pe covor erau desenate compasul, nivelmetrul, firul cu plumb și piatra unghiulară, care reprezenta ucenicul încă neinițiat, ce urma să se lepede de duritatea patimilor și prejudecăților; apoi piatra șlefuită sau cubul ce reprezenta ucenicul purificat, care astfel își va găsi locul în templul artelor regale. Pe covor mai erau zugrăvite o planșetă, care simboliza ordonarea și planificarea tuturor ideilor noastre, un compas, o mistrie și un ciocan, adică uneltele necesare șlefuirii pietrei brute. În fine, erau desenate Soarele, Luna și cele două coloane de aramă J și B, respectiv Jakin și Boaz. Jakin în limba ebraică înseamnă „a ridica”. Acest nume îl purta coloana dinspre răsărit a Templului lui Solomon. Cea de a doua coloană, aflată către apus, purta numele de Boaz, care înseamnă „a coborî”. Una din coloane era roșie, reprezentând Soarele, iar cealaltă – albă, reprezentând Luna, adică cele două principii esențiale care se înfruntă: Bărbatul și Femeia, activul și pasivul, lumina și întunericul. A trebuit să răspund în scris la trei întrebări: „Ce datorează omul lui Dumnezeu? Ce datorează omul sie însuși? Ce datorează omul celorlalți oameni?” Apoi am depus un jurământ, pe care l-am scris pe o hârtie care a fost arsă. Hârtia simboliza pământul, cerneala simboliza apa, citirea jurământului simboliza aerul, iar arderea lui focul. După toate acestea devenisem inițiat, iar frații își îndreptară vârful săbiilor către mine, pentru ca energiile benefice adunate în timpul ceremoniei să fie îndreptate către ucenicul cel nou...”



Ceea ce ați citit este o descriere destul de confuză a unei ceremonii care pare complicată și pretențioasă. Desigur, cineva care a trecut prin această experiență a rămas cu impresii profunde. Totuși, nu credem că toate ceremoniile de inițiere respectă acest ritual. Ele variază de la o țară la alta și de la o lojă la alta. Astfel, Leo Taxil, un francmason renegat, povestește despre o țeastă retezată de curând și încă sângerândă, care zace pe niște cârpe negre în fața neofitului, în timp ce din perete răsună o voce gravă avertizându-i:
— Tremură, neinițiatule! Iată capul unui frate care a divulgat secretele noastre!
Se pare că Taxil n-a fost impresionat de punerea în scenă, în schimb a stat mult pe gânduri la auzul următoarei întrebări încuietoare, care i s-a pus la inițiere:
— Domnule, ieri, una dintre măcelăresele orașului a născut doi gemeni. Unul este blond, celălalt brunet și sunt legați unul de altul printr-un intestin, asemeni gemenilor siamezi. Blondul are două inimi și nu are ficat, brunetul are doi ficați, însă nicio inimă. În care dintre ei sălășluiește sufletul fratelui său?

Puțină istorie

Cu cât ne îndepărtăm mai mult în negura istoriei, cu atât mai mare este taina care învăluie francmasoneria. În general, istoricii situează debutul acestei mișcări în secolul al XVII-lea sau începutul secolului al XVIII-lea, însă pe lângă trecutul mai mult sau mai puțin cunoscut al francmasoneriei, există și o parte mitologică, bazată pe legende străvechi. Vă prezentăm câteva dintre aceste mituri. (Chiar dacă ele nu au legătură cu francmasoneria modernă, e interesant de știut că meseria de zidar, care necesita cunoștințe de matematică și fizică, era practicată de puțini oameni, ceea ce îi conferea o aură de mister. Acesta este și motivul apariției atâtor legende, țesute în jurul meșterilor zidari). În veacul al XIV-lea a apărut un document, așa-numitul Manuscris Regius, care se pare că este o copie a unui document și mai vechi. E o cronică în versuri, care povestește că patria francmasonilor este Egiptul antic și amintește de Turnul Babel, de Nabucodonosor și de cei „cinci martiri”.
Este vorba de faptul că, în timpul domniei lui Dioclețian, cinci sculptori-zidari au refuzat să ridice o statuie păgână, motiv pentru care au fost condamnați la moarte. Mai exista și așa-numitul manuscris Cooke, din care reiese că legenda este de origine greacă și ebraică – fiind, de fapt, o apologie a geometriei, întrucât construcțiile nu fac decât să aplice în practică principiile geometriei. Acest manuscris amestecă personajele biblice cu persoanele reale, de exemplu, pe Pitagora cu zeii mitologiei grecești, cum ar fi Hermes. De fapt, pitagoreismul sau curentul pitagoreic a jucat un rol foarte important printre concepțiile filosofice idealiste din antichitate, conferind cifrelor puteri magice. Aceste concepții au continuat în dogmele ezoterice și mistice ale Evului Mediu. Francmasoneria acordă o importanță foarte mare cifrei trei. Lojile sunt conduse de trei persoane: Venerabilul, Primul Supraveghetor și Al Doilea Supraveghetor. Membrii lojilor sunt împărțiți în trei categorii: ucenic (discipol), calfă (companion) și maistru. Templul se sprijină pe trei coloane etc. Totuși, cele mai vechi origini ale tradiției francmasone nu sunt nici egiptene și nici grecești, ci ebraice, mai exact, provin din tradiția solomoniană. Regele Solomon a domnit în Iudeea antică în secolul X î. Chr. Sub domnia sa, statul iudeu a cunoscut cea mai mare înflorire. În ciuda regimului său de tiranie, cu impozite împovărătoare și muncă obligatorie prestată în folosul obștei, el a rămas în memoria poporului ca un suveran glorios. I s-a atribuit în mod eronat și cea mai frumoasă parte a Bibliei, și anume Cântarea Cântărilor. Sub domnia sa a fost construit Templul de la Ierusalim. De construcția renumitului templu se leagă și legenda lui Hiram, care joacă un rol important în mitologia francmasonilor. Francmasonii așază ramuri de salcâm pe mormântul fratelui plecat în Țara Răsăritului Veșnic, salcâmul jucând un anumit rol și în unele ritualuri de inițiere a maiștrilor. Dar de unde legătura cu salcâmul? Și iată că ne întoarcem la Templul lui Solomon. Regele Solomon, hotărând să înalțe un templu spre gloria tatălui său, regele David, l-a rugat pe regele Feniciei să-i trimită un arhitect renumit – fenicienii având faima de constructori pricepuți. Suveranul fenician i-a trimis un arhitect originar din Tyr, pe nume Hiram, care provenea din casa evreului Naftali. El construise și cele două coloane de aramă amintite mai devreme, Jakin și Boaz. Tot el îi împărțise pe artizani în ucenici, calfe și maiștri, fiecare având cuvântul, semnul și atingerea specifice, pe care trebuiau să le țină secrete. Cincisprezece dintre calfe au complotat să-l forțeze pe Hiram să le dezvăluie cuvântul de maestru, ca să poată și ei, la rândul lor, să fie acceptați ca maiștri în țări străine și să câștige mai mulți bani. Douăsprezece dintre calfe s-au răzgândit în ultima clipă, însă trei au dus la îndeplinire planul pe care-l urziseră. În timpul pauzei de prânz, când zidarii s-au retras să mănânce, cele trei calfe s-au postat la cele trei porți ale templului: de răsărit, de miazăzi și de apus și au stat la pândă. După ce Hiram și-a isprăvit ruga în Sfânta Sfintelor și a ajuns la poarta dinspre miazăzi, prima calfă i-a aținut calea, cerându-i cuvântul de maestru.
— Nenorocitule! Ce vrei să afli? în acest mod nu poți ajunge niciodată să-ți însușești meseria. Trebuie să ai răbdare și să aștepți.
Mânioasă, calfa l-a lovit cu rigla peste umăr. Hiram a alergat la poarta de miazănoapte, unde îl. Aștepta cea de-a doua calfă, cerându-i același lucru. El îi dădu același răspuns, drept pentru care calfa îl lovi cu echerul peste piept, atât de tare, încât Hiram se clătină de durere. Totuși, Hiram își adună puterile și fugi către poarta de apus. Aici se întâlni cu cel de-al treilea conspirator, care, auzind răspunsul negativ se înfurie atât de tare, încât îi dădu lovitura fatală cu ciocanul.
Calfele au îngropat cadavrul maistrului pe coama unui deal, însemnând mormântul cu o ramură de salcâm. A doua zi, regele Solomon și-a căutat zadarnic maistrul zidar. Cele douăsprezece calfe i-au dezvăluit regelui complotul și s-au împărțit în trei grupuri, pentru găsirea fugarilor. Unul dintre urmăritori, obosit de căutare, s-a așezat pe o piatră, când auzi un răcnet îngrozitor dintr-o grotă de stâncă:
— Mai bine mi-ar fi tăiat beregata decât să fi consimțit la moartea lui Hiram!

Albigenzii

Începând din zorii Evului Mediu, una din teologiile provenind din Orientul Mijlociu antic a fost îmbrățișată de un număr atât de mare de adepți, încât biserica își simțea amenințată puterea. Ereticii cunoscuți sub numele de albigenzi considerau că Răul și Binele sunt în echilibru, universul fiind guvernat nu de un singur Dumnezeu, ci de doi, Satana fiind la fel de puternic și de viclean în lupta sa cu Binele, ca însuși Dumnezeu. Trupul plămădit din carne și sânge este supus Satanei, mântuirea sufletului putând fi obținută doar prin purificarea conștiinței. Ideea existenței a două divinități supreme i-a îngrozit pe slujitorii bisericii. Cristos, întruparea Tatălui Ceresc, nu putea fi malefic. Chipul pământean al Domnului nu putea fi opera Satanei, pentru că El se lăsase răstignit pentru a-și mântui copiii păcătoși. Erezia trebuia strivită. Împotriva albigenzilor a început o cruciadă nemiloasă. Zeci de mii de adepți ai sectei au fost exterminați, însă erezia nu a încetat. Au mai trebuit să moară mii de alți adepți ai acestei credințe, până când, în anul 1244, în pădurea de la Montsegur, din Pirineii francezi, au fost descoperiți și încercuiți ultimii albigenzi, împotriva cărora a început un măcel cumplit. Totuși, se spune că nici Inchiziția nu a putut stârpi de tot această sectă, pentru că un mic grup dintre ei ar fi reușit să se salveze, coborând versanții abrupți cu ajutorul unor frânghii și ducând cu ei o comoară misterioasă. Supraviețuitorii s-ar fi risipit în lume, pentru a practica în taină erezia lor îngrozitoare.

— Oh! zise o altă voce văitându-se, mai bine mi-ar fi smuls inima înainte de a lua parte la uciderea maistrului meu!
— Eu – gemu cea de a treia voce – eu l-am lovit mai tare decât voi, eu i-am dat lovitura de grație. Oh, mai bine mi-ar fi despicat trupul în două, înainte de a fi provocat moartea maistrului meu!
Flăcăii care porniseră în căutarea lor i-au descoperit pe cei trei în acea grotă și i-au dus înaintea regelui Solomon. Au primit exact pedepsele pe care și le-au dorit: celui dintâi i-au tăiat beregata, celui de al doilea i-au smuls inima, iar al treilea a fost despicat în două. Trupurile le-au fost arse și cenușa a fost aruncată spre miazănoapte și miazăzi. Apoi au pornit în căutarea mormântului lui Hiram, pe care l-au recunoscut după ramura de salcâm. Această legendă cu intrigă „polițistă”, provenind din antichitate, a marcat puternic ceremoniile masonice. Profanul care urmează să fie inițiat este însuși Hiram, care va fi rănit de riglă, echer și ciocan și, reînviind după tripla moarte, va deveni francmason. Legenda e încărcată de simboluri vehiculate mai ales în doctrinele religioase dualiste. Legendele antice vorbesc întotdeauna despre un om sau un zeu, întruchipare a Binelui, omorât de forțele Răului, care apoi va învia în mod glorios. Dar legenda are și o altă semnificație. Hiram este, de fapt, Osiris, adică Soarele, iar ramurile de salcâm, conform vechilor legende solare, simbolizează plantele revenite la viață după răsăritul Soarelui. Francmasonii se mai consideră și „fiii Văduvei”, văduva nefiind altcineva decât Isis sau Natura, zeița părăsită de Soarele care apune. Atunci când va răsări din nou, adepții săi vor deveni fiii Luminii. (De altfel, în Cartea Regilor scrie că Hiram era fiul unei văduve).

Rosacrucienii

Francmasoneria a fost precedată de o altă societate secretă, cea a rosacrucienilor. Aceștia erau ultimii magiștri ai științelor oculte, alchimiști și medici magicieni. Prima apariție publică a acestei confrerii s-a petrecut în 1614, când s-au publicat trei cărți, dintre care cea mai importantă este cea întitulată „Fama Fraternitatis Rosae Crucis (Renumele Fraternității Rosacrucienilor), care prezintă istoria înființării ordinului legat de activitatea alchimistului german Christian Rosenkreutz. Acesta, cu prilejul unei călătorii în Siria, a fost inițiat de înțelepții orientului. Tot aici este povestită și legenda legată de mormântul fondatorului confreriei, Christian Rosa-Cruce (numele tradus în latină), în care au fost descoperite o mulțime de obiecte, alcătuind un adevărat bazar: oglinzi de fier, clopoței, opaițe cu flacără veșnică. Numele confreriei este legat de, simbolul ei: un trandafir roșu, fixat în mijlocul unei cruci. El apare și pe insigna purtată de cavalerii cruciați, având o dublă semnificație: crucea simbolizează înțelepciunea Mântuitorului, iar trandafirul – puritatea. Ordinul Rosacrucienilor a avut o influență mai puternică în Germania veacului al XVII-lea. Printre adepții lui s-a numărat și Jacob Boehme, care, din cizmar, a devenit un mare teosof și a scris despre piatra filosofală. De la el, chiar și Hegel a avut de învățat câte ceva. Dar rosacrucienii nu activau doar în Germania, având o influență puternică și asupra insulei britanice, în speță asupra renumitului medic englez Robert Fludd. Conform celor scrise de cunoscătorii în domeniu, Robert Fludd ar fi fost cel mai remarcabil discipol al lui Paracelsus. Filosofia rosacrucienilor, care, după cum se poate deduce din scrierile numeroase și uneori confuze, doreau să readucă biserica la principiile creștinismului timpuriu și să pună bazele bunăstării populației mondiale, l-a influențat chiar și pe Comenius, celebrul pedagog ceh. El utilizează un simbol caracteristic rosacrucienilor atunci când somează omenirea să construiască Templul înțelepciunii. Activitatea lor s-a răspândit și în Țările de Jos, spațiu geografic care oferea condițiile cele mai favorabile pentru noile curente spirituale, fiind patria libertății de gândire. Mai târziu, activitatea lor s-a intensificat în Anglia, unde tainele și simbolurile lor, ca de exemplu pelicanul, Pasărea Phoenix care renaște din propria cenușă, vulturul bicefal și altele, au fost preluate de francmasoni. Confreria rosacrucienilor era organizată după principii conspirative stricte: membrii simpli nu-și cunoșteau niciodată superiorii. În concepția lor, ca de altfel și în cele ale altor curente post-renascentiste, experimentele științifice îndrăznețe sunt asociate cu tainele medievale cele mai stranii. Misterul care înconjoară activitatea rosacrucienilor, poate fi explicat și prin faptul că acest lucru era un mod de protecție împotriva dogmelor catolice care interziceau cercetarea științelor naturii, cei care încălcau această regulă riscând să plătească cu viața. Dar această înclinație către mister este firească, dacă ne gândim că principiile lor erau inspirate din teosofia mistică, o doctrină prin care se dorea dobândirea cunoașterii lui Dumnezeu prin intermediul unei revelații individuale miraculoase. Un al doilea izvor de inspirație ar fi hermetismul, cultul lui Hermes sau Mercur, zeul protector al călătorilor, cămătarilor și hoților, care a înflorit în Egiptul veacului al III-lea î. Chr., unde Hermes mai era numit Trismegistos (de trei ori maestru). O altă sursă de inspirație a rosacrucianismului este Cabbala, filosofie evreiască ce a cunoscut înflorirea între secolele VI și XVIII și care se baza pe semnificația mistică a literelor și a numerelor. Dar la fel de bine se recunosc în rosacrucianism ideile neo-platonicismului și ale unei variante mistice a acestuia, gnosticismul, un curent aflat în declin pe acea vreme și persecutat de biserica oficială. Ca rezultat al acestui amalgam de concepții și mituri, rosacrucienii propovăduiau că toate ființele provin din Ființa unică primordială, care a rezultat din unirea Focului, partea bărbătească, cu Materia, partea femeiască a universului. Omul, care prin revolta sa și-a pierdut dreptul de a mai face parte din Divinitate, trebuie să se reintegreze prin extaz și prin ergon, căutarea lăuntrică, sufletească, a Pietrei filosofale, îmbinată cu paraergon, căutarea fizică a Pietrei filosofale, aptă să sfințească materia și să ducă la transformarea ei în aur. Această stare de confuzie a ideilor rosacrucienilor poate explica faptul că l-au influențat și pe raționalistul Descartes, care s-a răzvrătit atât împotriva alchimiștilor lui Fludd, cât și împotriva imaginii despre lume a capitalismului. Se pare că savantul francez ar fi intrat în acest ordin în perioada când era în Olanda. După toate probabilitățile, rosacrucienii și-au inspirat simbolurile din meseria constructorilor, care, datorită complexității sale, părea pentru mulți oameni plină de mistere. De altfel, rosacrucienii aveau legături strânse cu breslele zidarilor și ale cioplitorilor în piatră. Acest lucru poate explica și influența pe care acest ordin a exercitat-o asupra francmasoneriei care abia se năștea.

Tradiție și realitate

Încă din cele mai vechi timpuri, arhitecții și zidarii s-au bucurat de anumite privilegii sociale. O astfel de formațiune de muncă, înconjurată de admirație și respect, a fost confreria Collegia Fabrorum, care urma legiunile romane în misiunile lor. Ea a fost întemeiată de împăratul Numa, un Solomon al romanilor, care a construit Templul lui Ianus. În perioada Evului Mediu, meșterii constructori de catedrale se bucurau de privilegii similare, acordate atât de autoritățile bisericești, cât și de cele laice. Ei își considerau meseria ca pe o ceremonie sacră, cu tradiții datând de pe vremea lui Noé sau a regelui Solomon. Considerau arhitectura o artă regală, ale cărei secrete trebuie păstrate cu strășnicie, pentru ca nu cumva concurența profanilor să submineze munca breslelor. De obicei, zidarii își construiau adăposturi provizorii în preajma mănăstirilor sau catedralelor, unde-și țineau uneltele. O dovadă cu privire la cât de secretă era meseria de constructor în Evul Mediu, este lipsa oricăror manuale sau lucrări scrise privind tehnologiile de construcții. Era interzis să pui pe hârtie normele zidăriei, acestea transmițându-se oral de la o generație la alta, asemeni cuvântului de maestru al lui Hiram. Ca în mai toate țările europene, și în Anglia medievală, breasla zidarilor era bogată și se bucura de privilegiile suveranilor. Însă în secolul al XVI-lea, când burghezia și-a început ascensiunea și asedia cu succes monarhia absolută, a apărut o recesiune în domeniul construcțiilor, ceea ce a dus la declinul breslei zidarilor. Atunci, pentru prima dată, în lojile lor au fost acceptate și persoane care nu practicau meseria de zidar, acestea fiind numite „accepted masons”, adică „zidari acceptați” sau membri de onoare. Primul document care consemnează un astfel de eveniment, este un proces verbal redactat în iunie 1600, la Edinburgh, în Scoția. Majoritatea acestor membri onorifici erau cetățeni respectabili și, prin primirea lor, breasla zidarilor spera într-o relansare. Una dintre primele personalități de acest fel a fost primită în cadrul breslei în anul 1646. Numele său era Elias Ashmole, un alchimist din confreria rosacrucienilor. El a fost urmat de alți rosacrucieni. Ashmole dorea să construiască Templul lui Solomon, lăcașul ideal al științelor. Treptat, rosacrucienii au ajuns să joace un rol important printre zidari, aducând simbolurile lor specifice și modificând ritualul de inițiere. De asemenea, au lărgit numărul rangurilor din breaslă, inițial nefiind decât unul singur. Noile loji s-au îndepărtat tot mai mult de zidăria propriu-zisă, ea jucând doar un rol simbolic în existența francmasoneriei. De asemenea, lojile au căpătat o anume importanță în viața politică, întrucât catolicii, inamicii lui Cromwell, persecutați de puritani, au găsit în mod firesc adăpost în aceste loji. Inițial, francmasonii se opuneau puterii, dorind revenirea dinastiei Stuart. După 1688, când glorioasa revoluție a triumfat, desființând pentru totdeauna sistemul vasalilor și consolidând cuceririle revoluției burgheze, francmasonii l-au sprijinit pe Wilhelm de Orania. În 1702, la moartea lui William al III-lea, regele francmason, în Anglia funcționau deja patru loji masonice. Ele își aveau sediul în hanuri cu nume pitorești, iar reuniunile se țineau în cârciumi ale căror denumiri erau cel puțin la fel de ciudate: „Gânsacul și Grătarul”, „Coroana”, „Mărul” sau „Paharul și Strugurele”.
În ziua Sfântului Ioan Botezătorul, la 24 iunie 1717, cele patru loji s-au unit întemeind Marea Lojă, mare maestru fiind ales un domn pe nume Anthony Sayer, urmat de Georg Payne. „Să ținem minte această dată”, scrie Somogyi István, un istoric maghiar al acestei mișcări – „pentru că atunci a fost aruncată sămânța unei societăți secrete care a împânzit lumea, stăpânind peste țări și popoare. Aceasta a fost ziua în care au încolțit germenii revoluțiilor și au fost săpate albiile râurilor de sânge...” În 1720, frații au ars toate documentele francmasonice, pentru ca acestea să nu cadă în mâini străine. În 1721, Payne a fost urmat de prințul John Montagu și, vreme îndelungată, marele maestru englez a continuat să facă parte din înalta aristocrație. În primul sfert al secolului al XVIII-lea, grație a doi preoți protestanți, a luat naștere francmasoneria speculativă, diferită de cea operativă. Unul dintre preoți, Anderson, era parohul unei capele presbiteriene din Londra. Ani în șir studiase arhivele, obiceiurile și regulamentele breslelor. Cel de al doilea se numea Desaguliers, francez de origine, după cum îi arată și numele, tatăl său refugiindu-se în Anglia din cauza persecuțiilor împotriva hughenoților. Anderson lucra cu mult zel la proiectul său de constituție, care a și fost publicat în anul 1723 sub titlul de „The Constitution of the Freemasons”, rămânând și astăzi legea de bază a funcționării lojii. Unul dintre capitolele constituției se referă la istoria mișcării, a cărei origine o plasează în perioada lui Adam! apoi constată că și Noé și-a construit arca după reguli francmasone, dar destoinicul preot nu uită să facă referire nici la Moise, Solomon, Pitagora, Euclid și alții... Partea principală a constituției tratează vechile îndatoriri ale francmasonilor (old charges). Aici putem citi următoarele: „Este interzis să se introducă în lojă disensiunile sau certurile personale, disputele privind religia, naționalitatea sau conducerea statului... Suntem împotriva oricărui gen de politică...”. Ritualul nu păstra decât trei grade „operative”: ucenic, calfă și maistru. Abia apăruse constituția, că atât de hulita gâlceavă și-a făcut loc printre francmasoni. Unii au protestat împotriva umilirii confreriei prin faptul că ea ajunsese să fie condusă de cârciumari, peruchieri și cojocari. Câteva loji au ajuns până acolo încât au interzis primirea în rândurile lor a oricărei persoane care purta numele de Anderson, un nume destul de frecvent pe tărâmul Albionului! În ciuda tuturor disensiunilor și scandalurilor, francmasoneria își trăia epoca de aur. În anul 1737, chiar și prințul de Wales a solicitat primirea în organizație. Anul următor însă, biserica catolică și-a început atacul împotriva lor, iar Papa Clément al XII-lea a emis bula amintită. Însă nici pericolul extern nu a putut reface coeziunea francmasonilor, astfel încât, în anul 1751, mișcarea din Anglia s-a scindat în două, pentru ca în 1813 să se unească din nou și să-l aleagă mare maestru pe prințul de Sussex.

Lojile din Franța

Mișcarea a traversat Marea Mânecii deja în veacul al XVIII-lea, câștigând teren mai ales în Franța, datorită modei de atunci care imita tot ceea ce era englezesc. Mulți aristocrați au intrat în organizația francmasonilor, dar și mulți burghezi, pentru că statutul organizației care prevedea egalitatea între membrii, satisfăcea dorința de emancipare a noii clase în ascensiune. (De altfel, conform concepției francmasone, fiecare frate este nobil.) Primele loji franceze și-au început activitatea sub egidă englezească. Se pare că prima a fost întemeiată în anul 1725, de către un lord din dinastia Stuart, și că își ținea adunările la un cârciumar englez din Paris. Chiar și Montesquieu a aderat la Marea Lojă Britanică, în anul 1730, cu ocazia unui voiaj pe insulă. În ciuda interdicției regale și a bulei papale, mișcarea s-a răspândit repede, pentru că aici poporul nu era atât, de puritan ca în Marea Britanie, dimpotrivă! Marea nobilime libertină lua parte cu plăcere la activitățile lojii, inclusiv la cinele festive care le încheiau. În anul 1737, Michel de Ramsay, un cavaler de origine scoțiană, care fusese convertit la catolicism de către marele scriitor francez Fenelon, arhiepiscop de Cambray și precursor al iluminismului, a ținut un discurs memorabil, în care a înfierat libertinajul.
Ramsay propovăduia în Franța ideile umaniste ale societății, afirmând că francmasonii ar fi urmașii cruciaților. El nu s-a mulțumit cu cele trei grade existente până la acea dată, ci a înființat altele noi, punând bazele așa-numitului rit scoțian sau a, Gradelor înalte, care și astăzi este rivalul Ordinului Sf. Ioan, care funcționează cu grade joase. Ritul scoțian mai poartă și numele de masonerie simbolică sau albastră. El nu se structura doar pe cele trei grade de bază, ci includea și o serie de grade intermediare și superioare, care dovedeau multă fantezie. De obicei erau 33 de grade, dar existau loji unde erau peste 90 de nivele: maestru, mare supraveghetor, mare orator, mare secretar, mare notar, mare trezorier, mare investigator, mare maestru de ceremonii, mare amfitrion, mare paznic al templului, mare stegar, mare spătar – toate acestea fiind, în ciuda numelui, grade modeste. Existau însă și grade mult mai enigmatice și mai pline de emfază, ca de exemplu: Maistru de Taină, Maistru Desăvârșit, Cavaler al Arcei Regale, Cavaler Ales al Bolții Sfinte, Cavaler de Orient sau al Spadei, Cavaler al Șarpelui de Aramă, Cavaler al Soarelui, Cavaler Sublim al Tainei Regale și altele. Până la revoluția franceză, vor apărea tot mai multe astfel de grade enigmatice, majoritatea fiind de sorginte rosacruciană. Gradele sunt de două feluri: așa-numitele grade de răzbunare, provenite din legenda lui Hiram, și gradele cavalerești, inspirate de Ramsay, care se consideră a fi de origine cruciată. În anul 1773 s-a înființat renumita lojă Marele Orient, care opera cu șapte grade și se eliberase deja de influența engleză. Ea conviețuiește și azi cu o serie de rituri foarte diverse, în special cu ritul scoțian, care se va răspândi în America și în țările nordice. În anul 1785, o serie de personalități care se vor remarca în istorie sau cultură activau în lojile masonice: Danton, Desmoulins, Mirabeau, Marat, Robespierre... Voltaire a cerut primirea în lojă în anul 1778, la vârsta de 84 de ani și, din considerație pentru slăbiciunea sa trupească, a fost scutit de obositoarea ceremonie de inițiere.
Caracterul contradictoriu al mișcării și eterogenitatea componenței sale sunt dovedite cel mai elocvent de faptul că, în ajunul Revoluției Franceze, se regăseau în aceste loji atât revoluționarii, cât și inamicii lor, care aveau să fie decapitați. Unii membri ai celor mai ilustre familii din înalta nobilime, ca Rohan, Polignac, Noailles, Rochefoucauld și Segu intră în loji masonice, în care activează cu fervoare magicieni escroci și aventurieri de teapa lui Cagliostro și contele Saint Germain... Totuși, dr. Somogyi István, autorul lucrării „Adevărata față a francmasoneriei”, apărută în anul 1929, afirmă: „Lojile franceze s-au pus în fruntea acestor idealuri rebele...” și chiar dacă deviza «Libertate, Egalitate, Fraternitate» este considerată a fi de sorginte francmasonă, adevărul este că în lojile lor existau atât revoluționari, cât și contrarevoluționari. La începutul revoluției, li s-au alăturat aproape toți reprezentanții stării a treia. În secolul al XIX-lea, francmasonii francezi l-au servit ani în șir cu devotament pe Napoleon care, conform unor surse, ar fi intrat el însuși în organizație. După bătălia de la Jena, în care i-a învins pe prusaci, societățile secrete au început să uneltească împotriva sa. În fruntea intrigilor din Germania era filosoful Fichte, iar în Franța – fratele Talleyrand. Atunci când împăratul a revenit din exilul de pe insula Elba pentru domnia celor O Sută de Zile, primul triumf i s-a datorat gărzii și francmasonilor din Grenoble. În general, pe tot parcursul veacului al XIX-lea, francmasonii francezi au dus o politică inteligent-oportunistă. După unii, însuși Ludovic Filip ar fi intrat în Loja Celor Trei Frați Uniți. Napoleon al III-lea era în relații la fel de bune cu francmasonii ca și Napoleon I. Chiar dacă n-a aderat la francmasonerie, acesta era membru într-o societate secretă înrudită, cea a carbonarilor. În anul 1852, Marele Orient a fost de acord cu puciul bonapartist, alegându-l în unanimitate ca Mare Maestru pe prințul Murat, ruda micului Napoleon. Prințul a achiziționat palatul din strada Cadet, unde se află și astăzi Templul Marelui Orient. Cel mai veninos condei îndreptat împotriva masonilor era cel al unei figuri foarte bizare, care se născuse în 1854, la Marsilia, sub numele adevărat Gabriel-Antoine Jogand-Page. El a studiat într-un colegiu iezuit, dar, în ciuda acestui fapt sau tocmai din pricina lui, a devenit ulterior cel mai vehement pamfletist anti-clerical, sub pseudonimul Léo Taxil. Conducea revista intitulată „Anticlerical” și a scris o serie de cărți în care ridiculiza preoții și chiar religia. Tot el a înființat o uniune a liber-cugetătorilor care reunea mai multe mii de membri. Individul pofticios, cu gușă, mustăți și care purta pince-nez, a intrat în organizația francmasonilor, rămânând doar la gradul de ucenic. În anul 1881 a fost condamnat de tribunal pentru plagiat, pentru că a publicat sub numele său cartea unui autor decedat. După acest delict a fost dat afară din lojă. În 1885 a participat la congresul anticlerical de la Roma, dar, în același an, a ales apostazia, reconvertindu-se și fiind absolvit de păcate de însuși Papa Léon al XIII-lea. Proaspătul condeier catolic nu scăpa nicio ocazie de a-i denigra pe francmasoni. A scris mai multe pamflete. Cel mai mare succes l-a repurtat cu broșura intitulată „Tainele francmasoneriei”, pe care a ilustrat-o cu gravurile cele mai terifiante, ca de exemplu cea în care este reprezentat un francmason în timpul ceremoniei de inițiere, care urcă o scară așezată pe un covor, încins cu o sabie în partea dreaptă și ținând în mâna stângă un cap retezat, plin de sânge. Taxil și-a îndreptat atenția în special asupra lojilor mixte în care se distrau împreună domnii și doamnele. A înșirat presupusele ticăloșii comise de francmasonii adoratori ai diavolului: o soră francmasonă, pe nume Felicie Thome, a rămas gravidă în timpul unor liturghii negre desfășurate în lojă, dar copilul ei a fost făcut dispărut de ceilalți frați. Un ziarist american, pe nume William Morgan, ar fi fost ucis de frații francmasoni pentru că ar fi divulgat detaliile ceremoniei de inițiere. Pomenește și de asasinarea generalului Quesnel, care a avut loc în 1815, precum și de asasinarea contelui Rossi, ambasadorul lui Ludovic Filip, care fusese înjunghiat 

Giuseppe Balsamo s-a născut în anul 1743, la Palermo, în familia unui negustor sărac. Tânărul, dăruit cu capacități intelectuale ieșite din comun, dar lipsit total de simțul moral, a intrat mai întâi în sânul Ordinului Fraților Misericordieni, unde și-a însușit bazele chimiei și farmaciei, iar apoi a peregrinat prin Europa, de la Palermo la Londra și de la Cadiz la Petersburg. La început, l-a însoțit o persoană misterioasă, cu numele de Althotas, iar apoi soția sa, Lorenza Felicia, o femeie superbă, dar incultă și analfabetă. În acest răstimp a practicat cele mai diverse meserii: copiator de tablouri, falsificator de documente, vraci, magician, ghicitor, spiritist, astrolog, alchimist, profet, francmason, calitate în care a fondat Marea Lojă Egipteană (Marea Kofta), care i-a adus în final și moartea. El își schimba numele tot timpul: Balsamo, contele Cagliostro, marchizul Ana, marchizul Pelegrini, contele Fenix sau alte nume sub care își făcea apariția în diferite părți ale lumii. Avea legături strânse cu cardinalul de Rohan care, și acesta este adevărul adevărat, l-a sprijinit să înființeze un laborator de alchimie unde se ocupa cu obținerea aurului. Faima de doctor-minune și-o datora puterii de sugestie ieșite din comun. În timpul celor trei ani cât a stat la Strasbourg, bolnavii i-au invadat cabinetul. Pe săraci îi trata pe gratis și adesea obținea rezultate extraordinare. În 1785 s-a mutat la Paris și, datorită sprijinului cardinalului de Rohan, și-a amenajat o reședință luxoasă la intersecția străzii Sf. Claude cu bulevardul Baumarchais. Deși era nevinovat, a fost amestecat în Procesul Colierului Reginei Maria-Antoaneta, care a tulburat întreaga Franță, și luni de zile a stat închis la Bastilia, până când a fost achitat, cu condiția de a părăsi țara. În anul 1790 a fost capturat la Roma din ordinul Sfântului Scaun, fiind acuzat de erezie și francmasonerie. În 1791, completul de judecată din care făcea parte și Papa Pius al VI-lea, l-a condamnat la moarte. Procesul său a fost unul ideologic și politic, depășind cu mult importanța persoanei sale. Prin el, Inchiziția dorea să lovească francmasoneria și să limiteze proliferarea ideilor periculoase ale revoluției franceze. Rechizitoriul și sentința procesului lui Balsamo au fost traduse în mai multe limbi și utilizate ca material de propagandă în întreaga Europă. Condamnarea la moarte a fost comutată de către papă în detenție pe viață. Obiectele și cărțile de ceremonie ale Lojii de Rit Egiptean au fost confiscate de autoritatea papală și arse public în fața bisericii Minerva din Roma. Balsamo și-a ispășit pedeapsa la închisoarea San Leo din apropiere de Urbino, până la moartea sa din anul 1795. Moartea lui a fost tăinuită de biserică, astfel încât vestea ei s-a răspândit destul de încet în Europa. O cercetare arhivistică mai nouă a dezvăluit amănunte cutremurătoare privind suferințele sale din închisoare și condițiile în care a murit. La ordinul papei, soția lui Balsamo, frumoasa Lorenza, a fost închisă în mănăstirea Santa Apollonia. Istoria lojii Marea Kofta, care a inspirat și o piesă scrisă de Goethe, nu a fost cercetată încă îndeajuns, deși a inspirat mulți scriitori și a interesat mulți istorici de-a lungul timpului.

în foaierul parlamentului de un francmason pe nume Constantini. Amintește, de asemenea, de uciderea președintelui ecuadorian Garcia Moreno, care a avut loc în anul 1875. Ba mai mult, fantezia debordantă a lui Taxil a îndrăznit să afirme în 1882 că Léon Gambetta, una dintre personalitățile de frunte ale celei de-a III-a Republici Franceze, fost premier și ministru de externe, ar fi fost omorât de o mare maestră, Leonie Léon, pe motivul că demnitarul ar fi vrut să rupă legătura cu francmasonii. Însă cea mai oribilă acuzație care le-a adus-o francmasonilor a fost următoarea: „în 1815, când Saint Blamont, agent al regelui, care primise misiunea de a obține dovezi despre conspirația bonapartistă, s-a prezentat pentru a fi primit într-una din loji, ar fi fost deconspirat și zidit de viu”. În broșura lui Taxil, toate aceste crime sunt ilustrate cu desene înfiorătoare. Taxil a cunoscut-o pe Diana Vaughan, o doamnă de origine anglo-saxonă, ce ar fi făcut parte din loja francmasonă luciferiană, care s-a convertit la rândul ei și a început să scrie pamflete îndreptate împotriva francmasonilor.
Cărțile scrise de Taxil și Diana conțineau atâtea lucruri incredibile, atâtea inepții și grozăvii, încât s-au plictisit de ele până și iezuiții și au început să răspândească zvonul că Taxil ar fi provocator și că de fapt lucrează în favoarea masonilor. Vaticanul a numit o comisie de investigare. În anul 1897, jurnalistul a ținut o recepție de presă în sala mare a Societății de Geografie. Se adunaseră multe personalități catolice, francmasone și o mulțime de ziariști. Taxil a spus următoarele:
— Nu sunt catolic, ci liber cugetător. Am fost educat de iezuiți, dar curând m-am săturat de religie și am decis să dau o raită prin tabăra inamicului. Când m-a primit, papa m-a întrebat „Dragul meu, ce dorești?” I-am răspuns: „Sfinte Părinte, aș dori să mor în momentul acesta, la picioarele Sfinției Tale... aceasta ar fi cea mai mare fericire a vieții mele...”. Sfinția Sa, deși se spune că nu poate fi înșelată, a căzut în plasă, iar eu am inventat o ceremonie luciferică și l-am demascat. Timp de 12 ani am păcălit-o pe Sanctitatea Sa. Leo Taxil, de origine din Marsilia, era un tip plin de umor și a făcut o cacealma de maestru, reușind să scadă creditul francmasoneriei și să ridiculizeze cercurile catolice oficiale. Astăzi, cea mai dezvoltată societate francmasonică o întâlnim în Statele Unite. Lojile au jucat un rol important încă din timpul războiului de independență, deși erau împărțite în două tabere, întrucât o parte dintre ele au rămas fidele Angliei. Statul major al Războiului de Independență era alcătuit integral din francmasoni. La vârsta de 20 de ani, George Washington era deja membru într-o lojă din Virginia. De atunci încoace, mulți președinți americani au fost francmasoni. La început, lojile din Franța și din America erau strâns unite: Benjamin Franklin era membru al unei loji franceze, iar La Fayette a devenit mason în America. Mai târziu, însă, când francezii au ales o cale mai radicală, americanii conservatori au rupt relațiile cu ei.

Acele misterioase ordine cavalerești

Viața regilor din Ierusalimul veacului al XI-lea era periclitată de existența ordinelor cavalerești care, conform unor relatări de epocă, încă de la început doreau să aibă un statut de stat în stat. Există o literatură foarte bogată, legată de ordinele cavalerești. Figura monahului cavaler aristocrat, care își pleca de bună voie capul în jugul sărăciei și practica iubirea față de semeni, apărând cu sabia cauza lui Cristos i-a fascinat atât pe istorici, cât și pe scriitori. În nenumărate drame, romane și epopei în versuri au fost glorificate viața și faptele acestor nobili monahi. Renumele cavalerilor cucernici, cu mantiile împodobite cu cruci își are originea în epoca înființării ordinelor. Idealurile, organizarea și ținuta cavalerilor au avut o influență puternică asupra societății contemporane. Îmbinarea vieții monahale cu sentimentele de caritate și cu cele de intransigență specifice vieții militare părea, într-adevăr, un program novator. Odată cu apariția ordinelor cavalerești a apărut o formă de organizare spectaculoasă și eficientă, care corespundea idealului de „ostași ai Domnului”. Cucernicia cruciaților atât de lăudată și, totodată, atât de pusă la îndoială s-a manifestat în mod explicit, pentru prima dată, în statutele ordinelor cavalerești – acesta este un adevăr considerat valabil și astăzi, chiar dacă s-a constatat că, în condițiile crude ale realităților din epoca respectivă, cavalerii au trădat de nenumărate ori acest ideal. La înființarea lor, frățiile înarmate și cucernice s-au inspirat atât din exemple păgâne, cât și creștine. Ideea ordinelor era, la vremea respectivă, încă nenăscută. Germenii lor se găsesc deja în societățile Murabitun și Futuwa, din timpul expansiunii islamului. Care se pare că ar fi fost înființate de Ali, ginerele Profetului. Acestea se ghidau după aceleași norme morale pe care se vor jura și cavalerii medievali și anume: disciplina, obediența, curajul și dărnicia, devotamentul și sfidarea morții. În același timp, ordinele cavalerești au dus mai departe tradiția frăției de sânge a vikingilor și cea a fraților gregorieni legați prin jurământ. După cum știm, Ordinul Cavalerilor Ioaniți (sau al spitalelor) își avea sorgintea în Asociația Amalfi, fondată de Gerhard, a cărui origine era, probabil, normandă. Dar oricui i-ar aparține întâietatea idealului de a renunța la toate privilegiile și de a-ți pune viața în slujba celor săraci și nedreptățiți, de a lupta pentru triumful credinței, toate acestea au fost îndeplinite cel mai eficient și mai organizat în cadrul ordinelor cavalerești.

Stăpâni și robi

Ceremonia de primire într-un ordin cavaleresc era astfel concepută, încât noul membru să simtă că viața pe care și-a ales-o va fi cu totul alta decât cea veche: mai aspră, dar mult mai bună. Conform statutului ioaniților, Marele Maestru sau locțiitorul său solicita acceptul majorității fraților care aparțineau de capitulul ordinului pentru primirea candidatului. Apoi, cu cuvinte alese cu grijă îi aducea la cunoștință novicelui faptul că mulți nobili doreau ca fiii sau prietenii lor să devină membri ai ordinului cavaleresc.
I se spunea viitorului frate că este un gest bun și chibzuit să devină membrul unei comunități atât de demne de respect. Totuși, candidatul era avertizat că, dacă se simțea atras doar de veșmintele lor frumoase, de caii lor mândri și numeroși și de tot ceea ce le oferea confort, ar fi fost mai bine să nu se lase înșelat de aparențe, deoarece s-ar putea ca, adeseori, când va dori să mănânce să trebuiască să țină post; iar dacă va dori să postească, să trebuiască să stea de veche, iar dacă va dori să vegheze, să trebuiască să pornească la drum, în locuri îndepărtate și ostile. De aceea, trebuie să te lepezi de voința ta și să rabzi printre noi mai multe vicisitudini decât îți pot înșira. Apoi, maestrul, după un moment de așteptare, îl întreba pe candidat: „Vrei să-ți asumi toate acestea?” Și candidatul trebuia să răspundă: „Da, dacă îi place lui Dumnezeu.” Mai departe, maestrul îl întreba dacă nu

Criminali cruciali

În anul 1190, viața cavalerilor cruciați aflați în Țara Sfântă era amenințată continuu de asasini. Aceștia, sub vălul nopții pătrundeau în tabăra cavalerilor și le tăiau beregata în somn. După mai mulți ani, de teamă și groază, creștinii au decis să le răspundă păgânilor cu aceeași monedă. Ei i-au instruit să ucidă musulmanii convertiți la creștinism, care apoi, cu dispensa papală corespunzătoare, se furișau în tabăra oștilor musulmane și îi măcelăreau pe șefii inamici. Succesul nu s-a lăsat așteptat. După aceste atentate, în ambele tabere a început o perioadă în care domnea spaima și groaza.

este membru al unui alt ordin, dacă nu cumva este căsătorit, dacă este om liber sau dacă este în slujba unui stăpân, dacă a comis vreo faptă care ar putea aduce rușinea asupra ioaniților. Dacă la toate aceste întrebări candidatul răspundea negativ, putea în sfârșit să depună jurământul ordinului, care suna astfel: „Mă leg și jur în fața lui Dumnezeu, a Maicii noastre iubite și a Domnului nostru, Sfântul Ioan Botezătorul, că am să trăiesc în supunere și am să mor pentru conducătorul pe care Dumnezeu mi-l va hărăzi. Am să trăiesc până la moarte în castitate și sărăcie și mă leg să fiu slujitorul și robul stăpânilor noștri, bolnavii.” Atunci, șeful ordinului îi răspundea: „Noi te vom ajuta, te vom îmbrăca, dar mai mult decât atât nu poți pretinde din partea ordinului. Ne vom ruga pentru sufletul tău și sufletele părinților și strămoșilor tăi și poți fi părtaș la toate faptele bune pe care acest ordin le va săvârși în veacul vecilor.”

Marele maestru și ajutoarele sale

Cu aceasta, noul membru aparținea frăției, care avea o structură ierarhică foarte severă. Șeful acestei comunități alcătuită din cavaleri nobili, servitori și popi era Marele Maestru, care reprezenta, asemeni unui monarh, „republica solidară a nobililor ordinului.” Adevăratul guvern al ordinului era capitulul. Acesta era inițial adunarea tuturor fraților ioaniți aflați la Ierusalim, dar avea să devină ulterior un consiliu cu un număr redus de membri, în care aveau loc și reprezentanții filialelor din apus și care funcționa ca for superior atât la ioaniți, cât și la templieri. Marele Maestru și capitulul erau sprijinite de funcționarii cu rang înalt, aceste demnități care sunt amintite și în regulamentul de bază al lui Raymond le Puy, copiind de fapt modelul organizării curților nobiliare. Dintre acestea, unele demnități s-au păstrat și mai târziu, ca de exemplu: Comandantul șef (comturul șef), care avea un rol echivalent cu cel al șambelanului regelui – răspundea de domeniile ordinului și de aprovizionarea oștilor lui. Mai târziu el a devenit cel mai înalt organ fiscal al ordinului și îndeplinea și rolul de locțiitor al marelui maestru. Trezorierul era, alături de comandantul șef, funcționarul cel mai înalt din cadrul acestei comunități (putem să-l numim ministru de finanțe), care gestiona încasările și cheltuielile și, o dată pe lună, trebuia să raporteze Marelui Maestru despre situația fondurilor din trezorerie. Mareșalul pe timp de război era comandantul tuturor cavalerilor și servitorilor purtători de arme (incluzându-l și pe comandantul cetății), în lipsa marelui maestru el îndeplinind rolul de comandant șef și răspunzând pentru înarmarea oștilor. Urma conducătorul turkopolului, care comanda oștile auxiliare, mai ales cavaleria ușoară și arcașii. Șeful spitalului supraveghea spitalul ordinului și răspundea de toate instituțiile de binefacere patronate de acesta, fiind al treilea în ordinea importanței, imediat după mareșal. Priorul avea cel mai înalt grad în ierarhia bisericească, el celebra liturghia duminicală, el rostea rugăciunea care încheia adunările capitulului, dar avea un rol nesemnificativ în ierarhia ordinului. Șeful drapelului îndeplinea rolul paharnicului, fără a avea o putere specială în sânul ordinului. E de la sine înțeles că membrii din conducerea ordinului făceau parte din nobilime și serveau biserica cu ajutorul armelor. Dar atât cavalerul, cât și servantul și preotul trebuiau să se supună celor trei reguli de bază: castitatea, sărăcia și obediența. De asemenea, regulile ordinului impuneau ca și cavalerul să-și ducă traiul în mijlocul acestei comunități în care intrase în mod voluntar. Adică să ia masa împreună cu frații lui, să participe la împărțirea darurilor către săraci, să doarmă în dormitoarele comune, iar mai târziu să poarte ținuta ordinului. Din clipa intrării în ordin, novicele trebuia să se supună regulilor care, practic, guvernau întreaga funcționare a comunității, lăsând prea puțin loc pentru manifestarea libertății de voință. Organizația îi înconjura protectoare pe membrii ei, dar în același timp le impunea ce să facă, avea grijă de ei, dar îi și disciplina și avea ca obiectiv anihilarea identității lor. Chiar și săvârșirea din viață avea loc în cadrul unui ceremonial festiv. Regulile de protocol impuneau ca muribunzii să-și ia adio de la această lume, după care urma ceremonia festivă de comemorare. Deci membrii ordinului cavaleresc aparțineau chiar și după moarte unei comunități a cărei slujire le conferea rang și demnitate, ceea ce echivala cu o anume stare de grație și un privilegiu. Însă ordinele nu corespundeau întotdeauna exigențelor înscrise în statut, pentru că și în viața cavalerilor monahi situația reală diferea mult de idealul teoretic.

Ioaniții

Ordinele cavalerești se achitau cel mai bine de îndatoririle de caritate. Înainte de toate este o virtute a ioaniților că au reușit să creeze cel mai bine organizat sistem de instituții de binefacere din Evul Mediu. Ocrotirea celor nevoiași, bolnavi și năpăstuiți a rămas o activitate prioritară chiar și atunci când, asemeni templierilor, s-au legat să ofere protecție pelerinilor și să lupte împotriva musulmanilor. Organul lor central a rămas pentru multă vreme spitalul din Ierusalim, unde a luat naștere comunitatea lor. Traiul le era asigurat de donațiile adunate de cavalerii monahi care nu participau la lupte. Activitatea ioaniților era reglementată de niște norme severe, elaborate de capitulul ordinului. Frații străbăteau țara câte doi, pentru a aduna donațiile necesare funcționării spitalului și a altor instituții aparținătoare. Pe baza principiului că „încrederea este bună, dar controlul este și mai bun” exista încă de la început un sistem de supraveghere. Donațiile se puneau în desaga de pelerin pe care o purtau mereu cu ei și care, conform lui Walstein-Wartenberg, și astăzi face parte din costumul lor tradițional. Era strict interzis ca monahii care adunau donații să le utilizeze în folosul lor. Doar dacă erau foarte înfometați și nu întâlneau niciun suflet caritabil căruia să i se facă milă de stomacurile lor goale, atunci puteau să se atingă de câțiva gologani din traistă, ca să-și cumpere ceva de ale gurii. Încasările trebuiau predate în fiecare seară șefului ierarhic. Acesta putea reține o treime pentru nevoile proprii, restul trebuia trimis la centrul ordinului de la Ierusalim. Instituția centrală utiliza în folos propriu și încasările proprii. Cei care aveau în drept de folosință domeniile ordinului trebuiau să predea o cantitate determinată de ulei și de vin, de carne și cereale, iar prioratele străine trimiteau bani sau alte bunuri materiale. Ocrotiții spitalului din Ierusalim se bucurau de o îngrijire exemplară pentru condițiile și perioada istorică dată. Erau culcați în paturi confecționate la aceleași dimensiuni, dotate cu pături de lână și cearșafuri de pânză. Fiecare bolnav primea un cojoc și încălțăminte, care atunci când nu erau folosite trebuiau aranjate în ordine între paturi. De trei ori pe săptămână primeau carne la masă, de obicei porc sau batal. Dar cei cu organismul mai sensibil primeau carne de găină. La masă, cavalerii ordinului își serveau stăpânit, adică pe bolnavi. Servanții făceau paturile pacienților și îi spălau zilnic pe aceștia. O hotărâre capitulară de mai târziu face referire și la medici: „Aceștia – scrie Berthold Waldstein-Wartenberg – trebuiau să aibă atâtea cunoștințe, încât să recunoască boala după aspectul urinei și să se priceapă la prepararea leacurilor.” Putem trage concluzia că erau medici având cunoștințe științifice corespunzătoare epocii istorice. Medicii sosiți în Regatul Ierusalimului, indiferent dacă veneau de la răsărit sau de la apus, trebuiau să dea un examen în fața unei comisii prezidate de episcop. Această măsură era inspirată din dreptul roman pe care l-au cunoscut prin intermediul Bizanțului. După cum este cunoscut, împăratul Iustinian ordonase ca practicarea medicinii să fie permisă doar după promovarea unui examen în fața unei comisii formate din șapte membri. În lumea occidentală, obligativitatea examenului pentru medici a apărut pentru prima dată în anul 1140, când regele sicilian Roger al II-lea a impus înființarea unei comisii de validare a medicilor în orașul Assisi, alcătuită din funcționari și judecători. A fost tot o măsură de influență bizantină. Medicii erau ajutați de preoți, care vindecau sufletele. Aceștia soseau la spital la orele asfințitului, pentru a se ruga împreună cu cavalerii, servanții și stăpânii lor, bolnavii. Duminica, în clădirea spitalului se făceau procesiuni în cadrul cărora, conform unei hotărâri capitulare din anul 1182, se citeau fragmente din Evanghelie. Imediat după internare, bolnavul se spovedea și se cumineca, acestea făcând parte din tratament. Devenise un obicei ca bolnavii care doreau să răsplătească prin donații îngrijirea devotată și confortul spiritual pe care le primeau în aceste spitale, să-și lase moștenire ordinului proprietățile sau bunurile mai de preț. Mulți își exprimau recunoștința prin donarea unor moșii sau prin instituirea unor rente. În Schimb, dacă mureau, puteau să emită pretenții pentru un sicriu acoperit cu o pânză albă pe care era desenată o cruce frumos împodobită. Spitalul făcea o impresie profundă asupra tuturor pelerinilor. Un martor important al acestei admirații este abatele Johannes din Wurzburg, care a ajuns în locurile sfinte pe la 1170.
El scrie despre un număr de 2000 de bolnavi și nevoiași care erau ocrotiți în clădirile diferitelor spitale și care beneficiau de îngrijire și de „o bunătate nesfârșită.” Oricum, nici groparii nu duceau lipsă de muncă. După cum povestește abatele Johannes zilnic mureau vreo cincizeci de bolnavi. El vorbește și despre săracii care primeau în mod regulat hrană și îmbrăcăminte la spitalele ioaniților. Despre această activitate a ordinului există numeroase date cuprinse în hotărârile capitulare din anul 1182. Tot acolo este amintită funcția de elemosinarius, care avea responsabilitatea de a asigura zilnic îngrijirea a treizeci de săraci și de a vindeca cinci preoți. Trei zile pe săptămână se împărțea pâine și supă tuturor nevoiașilor care solicitau acest lucru. În fiecare sâmbătă din perioada postului, cavalerii ordinului ofereau masă pentru treisprezece săraci. După spălarea rituală a picioarelor, acestor nevoiași li se dăruiau câte o cămașă, o pereche de pantaloni și încălțăminte durabilă. În aceste activități elemosinarius-ul era ajutat de cinci servanți; trei împărțeau încălțămintea și ceilalți doi hainele. Nici tinerii căsătoriți nu băteau degeaba la poarta spitalului. În mod regulat, la masa conventului era loc pentru trei cupluri tinere. De asemenea, era amenajată o secție specială pentru peregrinele gravide. În anul 1182, capitulul a ordonat confecționarea de leagăne pentru ca nou-născuții să aibă locuri separate și să nu fie sufocați în pat alături de mama lor. Spitalul avea și un azil pentru copiii abandonați. Organizarea spitalelor ioanite din Ierusalim și a filialelor s-a bazat probabil și pe experiența bizantină, modelul principal fiind cel al Casei Pantokrator, înființată în anul 1136 de împăratul Ioan Komnemos. Acesta avea cinci secții a câte 50 de paturi, farmacie, moară, brutărie și baie proprie. De-a lungul timpului, participarea cavalerilor la acțiunile sociale și de caritate ale ordinului a scăzut, acestea revenind servanților și preoților. Totuși, majoritatea istoricilor consideră că realizările pe plan social ale ioaniților nu au fost depășite de nici o altă organizație din lumea la tină creștină. De altfel, Prutz a constatat că ordinul cavalerilor ioaniți era un reprezentant nobil și devotat al unei culturi superioare în mijlocul unei lumi dure și brutale. Această aserțiune este valabilă și astăzi.

„Commando” în Evul Mediu

Majoritatea istoricilor apreciază în mod deosebit rezultatele militare ale ordinului. Laudă curajul, îndrăzneala, tenacitatea și capacitatea de luptă a ioaniților. De fapt, cavalerii monahi practic stăteau tot timpul cu arma la picior și nu erau atât de greu de mobilizat ca armata regelui. Astfel, au adus ceva nou în războaiele medievale și comunitățile organizate în mod ierarhic. „Acestea erau niște armate regulare în statele eminamente feudale. Și ca niște militari profesioniști – scrie Zoe Oldenbourg – trebuiau să fie în formă tot timpul. Viața lor de la 15 la 60 de ani era orientată pe pregătirea continuă pentru bătăliile care vor avea loc. Abia le rămânea ceva timp de odihnă. O condiție primordială a reușitei acestei pregătiri era regulamentul care impunea normele atât în ceea ce privește disciplina, cât și instrucția. Acesta pretindea ca, în luptă, cavalerii să poarte aceeași uniformă. Ioaniți purtau mantie neagră cu cruce octogonală albă, pe un fond roșu, iar templierii aveau mantie albă cu cruce roșie. Tot regulamentele stabileau ce arme se cuvin cavalerilor, respectiv celor care dețineau anumite funcții în cadrul ordinului. Se pretindea economisirea muniției și păstrarea în stare bună a armelor și uniformelor. Pentru primirea efectelor noi trebuiau predate cele vechi. Regulamentele interziceau orice manifestare menită să stârnească senzație. De exemplu, dacă membrii ordinului locuiau în oraș, ei trebuiau să-și poarte sabia astfel încât nimeni să n-o observe. În felul acesta era evitată orice posibilitate de a fi confundați cu „zăngănitorii de săbii”, care se dădeau viteji pe drumuri și în piețe și nu pe câmpul de luptă. Monahii în armură care călătoreau, soseau la abație sau participau la liturghie trebuiau să respecte niște reguli foarte stricte. Cei care le încălcau puteau fi pedepsiți chiar și la un post de 40 de zile, ceea ce le periclita pregătirea de luptă. Cavalerii bolnavi sau răniți beneficiau de o îngrijire atentă. Cel târziu după trei zile de la îmbolnăvire sau rănire trebuiau să se retragă la izolator, unde li se dădea o porție mai mare de carne, de pâine și vin pentru a fi se grăbi însănătoșirea. De asemenea, de două ori pe zi venea infirmierul care trebuia să se îngrijească de evoluția moralului oștenilor lui Cristos. Tocmai de aceea, servitorilor și scutierilor le era interzisă intrarea în odaia cavalerului bolnav. Printre interdicțiile controlate se aflau și: consumul excesiv de vin, jocul de table, de șah și de zaruri, citirea romanelor, inclusiv a celor cavalerești, chiar dacă eroii lor luptau tot împotriva Răului ca și cavalerii cruciați.

Murdari și pletoși

Prin modul lor de viață, cavalerii Domnului vor schimba cu totul imaginea nobililor franci cunoscuți înainte în Țara Sfântă. Disciplina și supunerea sunt trăsăturile principale ale cavalerilor, după cum afirma abatele Sf. Bernard din Clairvaux, cel care a elaborat regulamentul de bază al cavalerilor templieri. „Fiecare va acționa după cum îi va ordona șeful ordinului. Fiecare va îmbrăca hainele care i se vor da și nimeni nu... va mânca... după pofta inimii. Fiecare se va mulțumi cu hainele și alimentele strict necesare și va evita tot ceea ce este de prisos. Templierii duc o viață cumpătată și fericită în comunitățile lor, fără femei și fără copii. Pentru a se apropia cât mai mult de modul de viață al apostolilor locuiau în aceleași condiții, sub același acoperiș. De dragul realizării unei comunități de idei și a unei conviețuiri armonioase, ei renunță la orice fel de proprietate personală. În comunitățile lor nu se spun cuvintele necuviincioase; preocupările neserioase, râsul, șușotelile, ba chiar și râsul înfundat lipsesc cu desăvârșire. Jocul de șah și cel cu zaruri sunt disprețuite, vânătoarea este considerată o îndeletnicire nesuferită și nu găsesc nicio bucurie în uciderea șoimilor în zbor. Îi desconsideră pe comedianți, pe scamatori, pe clevetitori, cântecele cu două înțelesuri, la fel ca și bancurile și giumbușlucurile arlechinilor, care li se par fără noimă. Părul îl poartă tuns scurt, pentru că li se pare rușinos ca bărbații să poarte plete. Nu exagerează cu îmbrăcămintea și se spală foarte rar. Sunt murdari și pletoși, pielea li se înnegrește din cauza zalelor și a soarelui.”
Nu avem motive să ne îndoim de cele relatate de abatele Bernard despre murdăria templierilor. Viața lor în mănăstirile organizate ca niște cazărmi, care disprețuia toate deșertăciunile vieții, avea ca scop primordial pregătirea unor militari de carieră. În timp ce ioaniții se devotau în parte și acțiunilor caritative, templierii, care afirmau fără nicio remușcare că descind din spița Maccabeilor, se dedicau exclusiv luptei împotriva păgânilor, cu mult succes de altfel. Templierii au accentuat cu câteva grade toate elementele valoroase, dar și greșelile, stilul de luptă al nobililor războinici franci. Curajul, furia și tenacitatea constituie regulile de bază ale luptei. În misticismul lor militar, disprețuirea morții avea valoarea unei adevărate dogme. Chiar dacă nu-și respectau întotdeauna ad litteram deviza: „mai bine să mori decât să cazi prizonier sau să cedezi o palmă de pământ”, se spunea totuși că făceau minuni pe câmpul de bătălie. Dar nu se jertfeau în lupte doar membrii anonimi ai ordinului, ci și rangurile înalte din ierarhia lui. Din cei douăzeci și doi de Mari Maeștri care au existat până la desființarea ordinului în anul 1312, cinci au murit în bătălie, cinci în urma rănilor dobândite în luptă, iar unul a fost capturat de musulmani. Deci 50% dintre ei au murit de moarte violentă. Reversul medaliei era că în lupta corp la corp cavalerii erau neînfricați, uneori lupta lua forme sălbatice, iar protagoniștii erau îmbătați de performanțele lor uluitoare. În aceste momente, disciplina lor proverbială era învinsă de temperament. De altfel, ostașii pur-sânge ai acestui ordin nu-și prea băteau capul cu strategia sau tactica de luptă, ci păcătuiau prin superficialitate și îngâmfare, imprudență și nesăbuință. În ciuda acestor defecte, efectivele ordinelor cavalerești își îndeplineau în mod strălucit rolul de armată permanentă. Deja în anul 1150, la sediul templierilor de la Ierusalim staționau 300 de cavaleri. Călătorul evreu Beniamin din Tudela, în anul 1165 aprecia numărul lor la 400. În caz de necesitate puteau fi chemați sub arme în jur de o mie de cavaleri la care se adăugau de cinci ori pe-atâția servanți apți de luptă, cu care se putea alcătui o oaste de șase mii de capete. Armata ioaniților avea cam același efectiv. Totuși, cu nicio ocazie nu s-a aruncat în luptă întreaga armată a cavalerilor întrucât și apărarea cetăților dădea în sarcina monahilor cavaleri. Ba mai mult, împrejurimile cetăților au fost transformate în adevărate zone de apărare militară. Conform relatărilor, această activitate a început în regiunea Askelon. În anul 1140, sub domnia regelui Fulco, cetățile Jamnia-Ibelin, Blanchegarde și Bethgibelin au fost incluse într-o zonă de graniță bine organizată, a cărei apărare era asigurată de ioaniți. Trebuia avut în vedere că cetatea Bethgibelin era cea mai amenințată. Mai târziu, cavalerii ospitalieri au organizat un brâu de apărare pe muntele Tabor, pe malul lacului Genazaret, la granița cetăților Tripolis și Antiohia, alcătuită din ziduri de apărare, cetăți, fortărețe de mici dimensiuni și turnuri de veghe. Era o zonă fortificată, pe care au populat-o cu coloniști franci, francezi și italieni. Aici cavalerii erau stăpânit absoluți, fără a putea fi împiedicați de regele Ierusalimului sau de stăpânii din Tripolis sau Antiohia. Pe teritoriul Apameii au obținut un domeniu imens pe care l-au administrat ca pe un adevărat stat ioanit autonom, chiar și după prăbușirea regatului Ierusalimului. În centrul ei se afla cetatea Margat, care a fost sediul ordinului după căderea Ierusalimului, până în anul 1285. Vreme aproape la fel de îndelungată au păstrat ioaniții și cetatea Krak des Chevaliers în deșertul Bekaa, care până în prezent este considerată cea mai importantă cetate cruciată. În partea de nord a teritoriului, din anul 1167 stăpâneau templierii care-și aveau centrul la Tortosa. De altfel, tot ei controlau și regiunea Bagras de la porțile Siriei, Safedul aflat la nord de lacul Genazaret dar și regiunea Ghaza, aflată la sud de Askelon, în apropierea graniței egiptene. Iată că ordinele cavalerești care juraseră să ducă un trai sărac, au ajuns ca, pe calea războaielor, să strângă averi importante. Consecințele nu s-au lăsat așteptate. Puterea și bogăția ordinului și-a pus amprenta și pe atitudinea membrilor săi. Înaltele idealuri ale cavalerilor s-au transformat în interese foarte pământești. Comunitățile preoțești au devenit instituții guvernate mai degrabă de lăcomie și dorința de a obține câștiguri cât mai substanțiale, decât de iubirea și ajutorarea aproapelui.

Cavalerii Cruciați – marii latifundiari

Treptat ordinele cavalerești au început să prindă cheag, să se îmbogățească, să obțină domenii întinse și averi imense. Frații cei oropsiți ai lui Cristos își măsurau cu banița și banii, și comorile, ajungând astfel să fie mai puternici decât toate celelalte forțe din Țara Sfântă. Când ultima oaste a Ierusalimului a fost înfrântă la Hatin, ioaniții deveniseră cei mai mari latifundiari din Țara Sfântă, iar templierii dețineau puterea financiară. Amândouă ordinele slujeau cu plăcere pe altarul banilor și al lui Mammon. Spitalul central al ioaniților aflat peste drum de biserica Saint Syr se transformase într-un complex de clădiri cu săli mari, având curtea înconjurată de galerii, depozite și gherete cu mărfuri. În același timp, ordinul întreținea spitale și aziluri pentru pelerini în orașele Tyr, Tripoli și Antiohia și aveau filiale în aproape toate orașele din Siria și Palestina. Însă adevărata avere o constituiau întinsele latifundii pe care ordinul le acumulase cu multă pricepere doar în câteva decenii. În afară de aceste domenii, ioaniții dețineau și terenuri intravilane a căror valoare creștea prin acordarea dreptului la construcție. Aveau cotă parte din încasările vămilor portuare, ale băilor, piețelor. Dețineau mori, brutării, zăgazuri și stăvilare. Erau interesați, de asemenea, de producția de vin, de fabricarea săpunului și de marochinărie. În termeni moderni, am putea spune că Ordinul Ioanit era cea mai puternică firmă imobiliară din Țara Sfântă, dar era și un mare concern comercial care avea legături de afaceri extinse și puternice prin intermediul cărora a reușit să-și extindă activitatea și în țările din Europa. Frații ordinului erau niște administratori extrem de pricepuți ai acestui concern. O parte din domenii le lucrau ei înșiși, iar cealaltă o arendau. Principala forță de muncă din agricultură era alcătuită din țăranii localnici, dar cavalerii Ordinului Sf. Ioan utilizau și prizonierii de război sau iobagii. O altă categorie de muncitori erau robii voluntari sau așa-numiții donați, care, pentru a scăpa de sărăcie, foame și grija zilei de mâine, intrau sub aripa ocrotitoare a cavalerilor cruciați și își sacrificau libertatea pentru a scăpa de mizerie. Nu veneau doar familii sau neamuri, ci chiar sate sau triburi întregi de beduini. La această întreprindere economică și caritativă, trebuiau să contribuie și filialele din străinătate, de obicei printr-o contribuție materială. De exemplu, prioratul din Saint Gilles era obligat să trimită anual o sută de anterii. Filialele din Pisa și Veneția figurau pe listă cu obligația de a livra câte două sute de coți de pânză de in vopsit, iar cei din Antiohia trebuiau să trimită două mii de coți de mătase. Constantinopole, în afara celor două mii de pături de lână, avea de trimis și plante medicinale pentru prepararea leacurilor. Tripoli și Tiberiada erau cele mai importante furnizoare de zahăr. În acest mod, ordinul a creat o organizație economică imensă și prosperă, în cadrul căreia spitalele și azilurile, moșiile și manufacturile se completau și se susțineau reciproc. Chiar și oștile cavalerești făceau parte din acest concern, pentru că ioaniții nu aveau niciun fel de remușcări în a-și lua partea din prăzile războaielor la care participau. Erau foarte pricepuți în problemele financiare, dar, totuși, în acest domeniu erau depășiți de „firma” concurentă, cea a templierilor. Templierii dețineau supremația financiară din Țara Sfântă. Am putea spune că erau bancherii lui Cristos. Instituțiile lor financiare nu funcționau doar la Ierusalim, ci în toate porturile și în majoritatea orașelor.
Astfel, ei controlau piața de capital a regatului și reprezentau o putere financiară extinsă și puternică și în bătrâna Europă. Oricât ne-ar surprinde, acești frați ai Sfântului Templu, care juraseră sărăcie și umilință și aveau drept scop ajutorarea pelerinilor să ajungă în siguranță la Ierusalim, cu îndrăzneală și inventivitate au reușit să dezvolte un sistem bancar care a utilizat în premieră o serie de tehnici bancare moderne. Instituțiile financiare ale templierilor cunoșteau noțiunea de cont curent, dădeau credite, cunoșteau sistemul împrumutului de amanet și al cambiilor, erau specialiști în transferul internațional de valută. Dădeau credite, finanțau și organizau pelerinaje. În final și-au înființat flota comercială proprie, cu care au spart monopolul orașelor-porturi din Italia, care, de altfel, le furnizaseră specialiștii în domeniu. La fel ca ioaniții, însă pe alte căi, și templierii au ajuns o mare putere economică din Țara Sfântă și din întreaga lume creștină, ceea ce avea să le garanteze statutul independent.

„Trage la măsea ca un templier”

Bogăția, puterea și independența a dus, firește, la schimbarea regulamentului intern al ordinului. Frățiile, care luaseră ființă din dorința de asumare voluntară a lipsurilor și dedicarea vieții iubirii aproapelui, au început să se laude cu bunăstarea, autoritatea și importanta lor. Erau îngâmfați și trufași, adică săvârșeau păcate lumești împotriva cărora juraseră să lupte în cadrul ordinului lor. Demnitarii ordinului considerau că era de datoria lor să-și arate rangul printr-o ținută luxoasă. Astfel, peste tot unde se duceau aveau o suită fastuoasă. De exemplu, după cum aflăm din istoria scrisă de Berthold Waldstein-Wartenberg, suita marelui maestru al ioaniților era alcătuită din: doi cavaleri, trei purtători de arme, un aprod, un turkopol, un cancelar, un capelan, un fra serviente, pe post de curtean și un magister scutiferorum. Aceștia doi din urmă aveau dreptul, fiecare, la câte un purtător de arme. Pe lângă aceștia, era necesar și un om care să îngrijească animalele, căci maestrul avea dreptul la patru cai și trei catâri. Dar și capelanul și curteanul aveau dreptul la câte un animal de povară, iar magister scutiferorum chiar la două. Toate aceste persoane și animale erau întreținute de marele maestru din venitul său și numai el dispunea de ele. Și marele maestru al templierilor avea o suită la fel de costisitoare, formată din: preoți, copiști, purtători de arme și soli, bucătari și șambelani, și, firește, un număr de cavaleri și servitorii ai acestora. Dar și membrii de rând au ajuns robii luxului, astfel încât în curând întregul ordin căzuse pradă acestui proces. Astfel, un cavaler ioanit primea deja la învestire o desagă de blană și un cojoc. Porția de mâncare zilnică era dublată în zilele de târg și de sărbătoare. Treptat, s-a arătat mai multă îngăduință în ceea ce privește interdicția de a vâna. În final, conducerea închidea ochii și la chefurile stropite cu vin din belșug, ale cavalerilor care își stârneau în acest fel mânia împotriva inamicului. Nici canonul abstinenței nu mai era respectat cu atâta strictețe, deși în regulament încălcarea lui se pedepsea draconic. Tot de la Berthold Waldstein-Wartenberg aflăm că, dacă un cavaler comitea în mod public păcatul carnal, atunci, duminica după liturghie trebuia să recunoască acest lucru în fața adunării și să suporte flagelarea și îndepărtarea sa publică din sânul organizației. Dacă păcătosul se îndrepta, putea fi reprimit cel mai devreme peste un an. Lista numeroasă a condamnărilor din cadrul ordinelor cavalerești reflectă tocmai decăderea morală a acestora. Una din zicalele vremii, „trage la măsea ca un templier”, nu face decât să reflecte această stare de fapt. De asemenea, membrilor ordinului li se imputau păcatele trufiei, lăcomiei, aroganței și senzualității. Odo de Saint Blasien scria că aceștia căutau să obțină totul pentru ei și nimic pentru Cristos. Guillome din Tyr îl caracteriza pe Odo de Saint Amadot, conducătorul templierilor, drept un tiran netrebnic și teribil de îngâmfat. Papa Inocențiu al III-lea care, de altfel, sprijinea în măsura posibilităților ordinele cavalerilor, îi acuza că erau vânători de plăceri lumești și desfrânați care nu respectau morala creștină. Frédéric al II-lea de Hohenstaufen a redactat un testament satiric, prin care orgoliul său nemăsurat era lăsat moștenire templierilor și ioaniților. Conform opiniei lui Martin de Paris, frații „săraci” ai Sfântului Templu, folosindu-și bogăția imensă, ar fi putut să-i învingă pe musulmani, dacă nu i-ar fi împiedicat metehnele. Li se imputa josnicia, trădarea, trufia, necumpătarea, tirania, luxul și desfrâul, de unde se vede că oricâte merite ar fi avut, nu se bucurau de simpatia celor din jur. Mulțimea acuzelor ne face să credem că pana criticilor nu a fost călăuzită doar de invidie, ci și de consternarea sinceră. Intenția morală care a stat la baza întemeierii acestor ordine, nu a fost suficient de puternică pentru a împiedica procesul de laicizare pe care cronicarii îl numeau pervertirea bunei morale. Blazonul templierilor înfățișa un cal cu doi călăreți. Unul dintre ei să fi fost Necuratul?

Ordinele de importanță minoră

În secolele XI – XIII, în afara celor trei ordine cavalerești bine cunoscute: Cavalerii Ioaniți sau Ospitalierii, Cavalerii de la Malta sau Templierii și Cavalerii Teutoni, au mai existat numeroase ordine mai puțin importante, dintre care amintim Ordinul Sfântului Lazăr și Cavalerii de Montjoie. Inițial, ordinul lazariștilor a funcționat ca o organizație menită să-i îngrijească pe leproși și s-a transformat într-un ordin de sine stătător de-abia în veacul al XII-lea. Tot atunci și-au înființat spitalul. Purtau o cruce la fel cu a ioaniților, dar de culoare verde. Ordinul Montjoie a fost numit după muntele omonim aflat la porțile Ierusalimului. Acest ordin a fost fondat de spanioli în anul 1180 și, după un timp, s-a unit cu ordinul templierilor. O organizație diferită de cele amintite până acum era Ordinul Cavalerilor Sfântului Mormânt, care s-a format abia în secolul al XIV-lea, fiind organizația laică a nobililor care au ajuns la Ierusalim ca pelerini și acolo au fost ridicați la rangul de cavaleri. Exemplul ordinelor cavalerești din Orient a influențat și Europa, mai ales Peninsula Iberică. Aici, în anul 1145, s-a înființat formațiunea de cavaleri ai regelui portughez Alfonz I, care va fi cunoscută mai târziu sub numele de Cavalerii de la Aviz, după localitatea unde își aveau spitalul. În anul 1156, a fost înființat Ordinul Alcantara, în anul 1158 – Ordinul Calatrava, iar în anul 1175, papa a aprobat înființarea Ordinului Compostella, care ocrotea pelerinii ce călătoreau la Santiago de Compostella. După Ierusalim și Roma, această localitate era cel mai important loc de pelerinaj al creștinilor, pentru că tradiția spunea că aici ar fi fost înmormântat Sfântul Iacob. În afara Peninsulei Iberice, întâlnim cavaleri în Livonia, unde Ordinul Cavalerilor Livonezi sau Confreria Săbierilor a câștigat un anumit prestigiu pentru o perioadă scurtă de timp. Ordinul a fost întemeiat în anul 1202 de Albert, episcop de Livonia, și avea menirea să cucerească și să convertească păgânii. Acest ordin, spre deosebire de celelalte, a rămas sub jurisdicția episcopului. Regulamentul ordinului era la fel cu cel al templierilor. Semnul lor distinctiv era o sabie întoarsă cu vârful în jos și o cruce – de aici și numele ordinului. În anul 1237, s-a unit cu cavalerii teutoni. Un alt ordin din răsăritul Europei, care nu s-a prea bucurat de succes, a fost cel a dobriniacilor, înființat de Conrad, prinț de Mazovia, și episcopul misionar prusac Christel, care doreau să-i subjuge cât mai repede pe prusaci. Semnul lor distinctiv semăna cu cel al cavalerilor livonezi: purtau o mantie albă, decorată cu o sabie și o stea. Reședința lor era în cetatea Dobrin din Kuiavia. Întrucât acest ordin destul de slab nu a putut obține niciun fel de rezultate împotriva prusacilor, în anul 1235 a fost asimilat de Ordinul Cavalerilor Teutoni. Marea majoritate a ordinelor cavalerești erau subordonate papei și aveau o serie de privilegii. Acest lucru denotă că Sfântul Scaun nu-i utiliza numai în scopul cruciadelor și al expansiunii din Orientul Mijlociu, ci și ca o armată permanentă a Bisericii. Această concluzie este confirmată și de faptul că Papa Honorius al III-lea a înființat un ordin cavaleresc care avea menirea de a lupta împotriva ereticilor. În perioada feudalismului târziu, din sânul acestor ordine ale cruciaților s-au format comunitățile nobiliare laice care nu vor mai fi subordonate bisericii, ci suveranilor lor. În secolul XV, cele trei ordine cavalerești spaniole au fost trecute sub jurisdicția directă a coroanei și transformate în unelte ale absolutismului timpuriu. În alte țări, aceste ordine nu au apărut din interiorul ordinelor cruciate, ci au fost înființate de monarhi. În acest sens, amintim Ordinul Lânii de Aur, înființat în anul 1429 de Filip al III-lea de Burgundia. Acest ordin a fost mai târziu preluat de Habsburgi. Numele ordinului este legat de legenda argonauților. În cadrul acestor ordine laice capătă importanță însemnele distinctive pe care le oferă suveranii pentru a-și manifesta aprecierea. De aceea, cuvântul ordin a căpătat și sensul suplimentar de astăzi, acela de distincție.

Carbonarii

Victimele unui incendiu

În data de 24 decembrie 1821, la una din fabricile din orașul Saumur, aflat în provincia istorică Anjou a Franței, a izbucnit un incendiu. La stingerea lui au participat și elevii școlii de ofițeri din oraș. În timpul luptei cu flăcările, un zid s-a prăbușit peste elevi. În buzunarele tinerilor striviți de cărămizi, autoritățile au găsit câteva notițe privind complotul pregătit de organizația secretă Cavalerii Libertății. Au fost arestați peste 30 de subofițeri, printre ei aflându-se și un instigator pe nume Sirejean. S-a descoperit ulterior că participanții la complot voiau să-l aducă pe tron pe Napoleon al II-lea și să reinstituie constituția revoluționară din 1791. Sirejean a fost condamnat la moarte de tribunalul lui Ludovic al XVIII-lea, iar sentința a fost executată. Dar cine erau, de fapt, Cavalerii Libertății? Organizația a fost fondată în anul 1815 de chirurgul Grandmenil. Acesta practicase medicina mai întâi la Paris, iar mai târziu, s-a stabilit la Saumur, înființând filiale ale organizației în toată partea vestică a Franței. În anul 1821, când a izbucnit incendiul, din mișcarea ilegală făceau parte în jur de douăzeci de mii de cavaleri. În perioada respectivă, în Franța activau foarte multe societăți secrete. Într-o mansardă din cartierul studențesc al Parisului, în vecinătatea Școlii de Justiție, se adunaseră membrii Asociației Libere a Elevilor și cei ai Prietenilor Adevărului, pentru a pregăti răsturnarea guvernului reacționar al lui Ludovic al XVIII-lea. Unii doreau să restabilească republica, alții doreau să-l înscăuneze pe Napoleon al II-lea, însă, pentru a păstra unitatea de acțiune, toți afirmau că:
— Mai întâi trebuie alungați Bourbonii, apoi vom mai vedea!
Studenților li s-au alăturat și alți intelectuali și, firește, militari, pentru că în armată mai erau mulți adepți ai lui Bonaparte, care urzeau cu tenacitate firele conspirațiilor. Astfel, complotul din vara anului 1820 a fost coordonat de căpitanul Nantil. Ofițerul era legat prin fire secrete de legendarul general La Fayette, eroul războiului de independență din America și al Revoluției franceze, care după mai mulți ani de exil la Olmutz a revenit în țară în anul 1799 și s-a aliat cu opoziția liberală. Căpitanul Nantil, urmând buna tradiție a revoluției franceze, voia să ocupe Tuileries și cetatea regală de la Vincennes. Atacul era planificat să aibă loc în glorioasa zi de 10 august, în amintirea faptului că populația Parisului mai ocupase o dată Palatul Tuileries în aceeași zi, în anul 1792. Dar informatorii și-au îndeplinit sarcina și autoritățile au aflat despre complot. Aceștia n-au reușit însă să-i prindă decât pe figuranții lipsiți de însemnătate. Căpitanul Nantil și ceilalți șefi au reușit să fugă. Eșecul de la Paris, însă, nu i-a descurajat pe nemulțumiți. Astfel că spiritul rebeliunii a renăscut, de astă dată la Saumur. Dar nu numai acolo! Spiritul bonapartist continua să trăiască și în orașul Belfort, oraș militar, fortificație încă de pe vremea Imperiului Roman. La sfârșitul anului 1821, în acest oraș cu străzi înguste și case gotice lipite unele de altele, se urzea o nouă rebeliune. Inițial, ziua fatală a fost fixată pe 29 decembrie, însă prudentul și ezitantul general La Fayette nu și-a făcut apariția. Întrucât complotiștii considerau că acțiunea nu poate avea loc în lipsa lui, au amânat-o pentru data de 1 ianuarie. Unul dintre conducătorii rebelilor era un ofițer de gardă pe nume Pailhes. Colonelul guraliv și povestitor nu a putut să păstreze secretul. Complotiștii pregătiseră armele și împărțiseră și praful de pușcă, atunci când au fost sesizate organele de poliție de un căpitan zelos care bănuia că se pregătește ceva. Totuși, conspiratorii au reușit să fugă. O parte dintre ei au trecut cu bine granița Elveției, însă Pailhes a fost prins și condamnat la cinci ani de pușcărie. Totuși, Cavalerii Libertății de la Saumur nu s-au împăcat cu înfrângerea. Grandmenil și camarazii săi continuau să țeasă firele conspirației. Au fixat o altă zi pentru revoltă, 23 februarie 1822. Conducerea ei a fost încredințată generalului de brigadă Jean Berton. Generalul chipeș, cu păr creț și mustăți impunătoare, împlinise deja 53 de ani. Urmase celebra școală de ofițeri de la Brienne cam în aceeași perioadă cu Napoleon. Se remarcase în Campania Spaniolă și, firește, după restaurarea monarhiei a fost trecut în rezervă. În final s-a hotărât ca revolta să aibă loc în orășelul Thouras, aflat la șapte mile de Saumur, în data de 24 februarie. Berton a ajuns la Thouras la 21 februarie și a emis o proclamație. Apoi, în zorii zilei de 24 februarie dă semnalul revoltei, îmbrăcat în ținuta militară de gală: rebelii își pun cocardele tricolore și ocupă cazarma jandarmilor. Reprezentanții autorităților regale sunt alungați și peste tot răsună lozincile „Trăiască libertatea!” sau „Trăiască împăratul!”, cel care la puțin timp avea să moară pe Insula Sfânta Elena. Generalul rebel este fericit, ține discursuri, strigă, fumează trabucuri groase și se duce la masă la un prieten. Timpul trece și abia la prânz dă ordin să se intre în Saumur. În față merge tamburul major urmat de un țesător care înainte luptase de partea contrarevoluționarilor din Vendee, iar acum purta tricolorul. După ei urmează vreo 25 de cavaleriști și 150 de infanteriști. Generalul Berton, cu mintea înfierbântată, dar cu ajutorul acestor forțe, dorea să-i doboare pe Bourboni! Seara au ajuns pe înălțimile din împrejurimile Saumurului. Pe celălalt mal al Loarei se poate observa cazarma școlii de ofițeri de artilerie.
— Qui vive?, întreabă cavaleriștii.
Locotenentul Delon, aghiotantul lui Berton le strigă peste râu:
— Armata de vest! Are douăzeci de mii de soldați, iar noi suntem numai avangarda!
Minciuna nu are efectul scontat. Podul este baricadat de căruțe din spatele cărora primarul din Saumur începe să parlamenteze cu Delon. Locotenentul vrea să atace, însă Berton îl oprește.
— Nu-mi asum răspunderea de a vărsa sângele francez!
Noaptea la ora două, Berton sună retragerea și mica ceată se risipește. Eșec la Paris și Belfort, dublă înfrângere și rușine la Saumur. În principiu, Cavalerii Libertății sau Cavalerii Dreptății

Commando-ul atomic

Cele mai mici și, poate tocmai de aceea, cele mai secrete organizații din lume sunt, probabil, formațiunile de elită pe care în limbajul comun le numim unități de comando. Membrii lor sunt bărbați cu chip și identitate necunoscute, care știu să mânuiască cele mai diferite modele de arme și să conducă cele mai diverse tipuri de vehicule. În prezent, chiar și unitățile de comando sunt specializate pe domenii ca: eliberarea ostaticilor, respingerea atacurilor teroriste și altele. Cel mai interesant este grupul de comando atomic, înființat de Consiliul Internațional de Supraveghere a Centralelor Atomoelectrice și care are drept sarcină testarea sistemelor de securitate ale acestor centrale. Obiectivul este preîntâmpinarea accidentelor. Modul în care au loc exercițiile este cât se poate de original: simularea unui atac asupra centralei. Sarcina nu e deloc ușoară, pentru că personalul de pază al centralei nu este prevenit în legătură cu atacul și este înarmat cu arme de foc. În ciuda acestor riscuri, membrii trupei de comando au reușit să ocupe prin atacuri fulger foarte multe centrale atomo electrice. După fiecare acțiune se pun în evidență punctele vulnerabile ale sistemului de apărare și este sancționat personalul de pază. Se pare că și personalul centralei atomo-electrice de la Paks (Ungaria) a auzit câte ceva despre aceste comando-uri, dar afirmă că totul nu este decât o legendă. Ei zic că există într-adevăr o formațiune care are sarcina de a recuceri centrala în eventualitatea ocupării ei de către teroriști.

ar fi trebuit să se descurajeze și să renunțe la tentativele de revoltă. Dar nu s-a întâmplat așa. Aceste două mici organizații erau doar frânturi ale unei organizații ilegale internaționale, puternice și întinse: carbonarii.

Răzbunarea mielului hăituit de lupi

În linii mari, mișcarea carbonarilor seamănă foarte mult cu cea a francmasonilor. Ea s-a format la începutul veacului al XIX-lea în Italia, mai exact în Calabria, sub domnia regelui Murat al Neapolului, cumnatul lui Napoleon. Primele societăți s-au înființat probabil după model franțuzesc, cel al Confreriei Cărbunarilor din Jura. Să ne oprim puțin la termenul de „carbonar”. De ce a optat societatea secretă pentru acest nume? S-ar putea ca și carbonarii să nu fi fost inițial o organizație politică, ci una profesională, care reunea tăietorii de lemne, așa cum și masonii, inițial, erau membri din bresle ale zidarilor. De altfel, activitatea francmasonilor se îmbina adesea cu cea a carbonarilor. Existau și persoane membre ale ambelor organizații. Totuși, de ce și-au spus „carbonari”? După părerea unora, explicația este că focul cărbunilor purifică și alungă fiarele pădurii. Fapt este că adepții mișcării s-au refugiat în peșterile din munții Abruzzo, având parola: „Răzbunarea mielului hăituit de lupi.” Organizația care a preluat ceremonia specifică breslei cărbunarilor, s-a extins foarte repede, pentru că era sprijinită de însuși Maghella, ministrul de interne al lui Murat, care dorea să unifice Italia într-o monarhie parlamentară. În unele orașe din Calabria și Abruzzia, toată populația bărbătească activa în această organizație. Carbonarii erau un adevărat stat în stat. Carbonarii se întitulau între ei „buoni cugini” (veri buni). În general, exista o ierarhie alcătuită din două grade: Ucenici și Maiștri. La început se adunau în păduri. Coliba unde-și oficiau ceremoniile se numea „magazia de cărbune”. Mai târziu, când meseria de cărbunar a devenit simbolică, adunările se țineau în încăperi lambrisate cu lemn, în care se găsea un butuc necioplit. Acesta era acoperit cu o față de masă din pânză, pe care se așezau o cană cu apă, sare, un crucifix, frunze, un bulgăre de pământ, o coroană de măceș, gheme de ață și alte simboluri. Pe perete, în spatele Maistrului, era desenat un triunghi cu raze. Conducerea organizației „Alta Vendita” își avea sediul la Neapole. Aici se păstra „Cartea de Aur” care conținea statutele societății și „Cartea Neagră” unde se aflau listele candidaților neacceptați. Ceremonia de inițiere era întrucâtva asemănătoare cu cea a masonilor: neofitul, cu ochii legați, se jura pe toporul de tăiat lemne că va păstra secretele societății și îi va ajuta pe „verii cei buni” dacă aceștia vor da de necaz. Inițierea maiștrilor era ceva mai complicată. După unii autori, ar fi existat și grade superioare. Se pare că pentru dobândirea unora dintre aceste grade, ceremonia de inițiere s-ar fi făcut prin răstignirea candidatului asupra căruia alți carbonari deghizați în soldați austrieci, ar fi tras focuri cu gloanțe oarbe.
Carbonarii italieni voiau să răstoarne regimurile monarhice prin acțiuni teroriste și conspirații. Ei au avut un rol important în revoltele de la începutul secolului al XIX-lea. În ciuda faptului că ele nu au avut rezultate, au contribuit totuși la coeziunea poporului italian și la cucerirea independenței. Mai târziu, carbonarii s-au aliat cu mișcarea „Tânăra Italie”, condusă de Manzini. Metternich și regele Ferdinand au pornit o campanie de nimicire a carbonarilor, motiv pentru care mulți dintre ei au emigrat. Istoria carbonarilor este de fapt o pendulare între Italia și Franța. Inițial, mișcarea a pornit din rândurile cărbunarilor francezi din Jura. Apoi a înflorit în Italia, pentru ca mai târziu, în perioada represaliilor, când au fost alungați din Italia, ideile să revină din nou în Franța, introduse de un student refugiat de la Neapole la Paris. De aceea statutul, insigna și ritualurile carbonarilor s-au răspândit printre studenții francezi despre care am vorbit la începutul capitolului. Un astfel de student a pus bazele „charbonnerie”-ei franceze la 1 mai 1821, în mansarda de pe Rue Copeau. Mișcarea franceză a carbonarilor avea în același timp un caracter secret, militant, umanist și mutual. Fiecare lojă sau ventă era alcătuită din douăzeci de membri. Studentul amintit a înființat prima ventă din șapte membri. După ce mișcarea a început să se extindă, a fost înființat organul suprem de conducere care, după modelul italian, se numea Haute Vente (Înalta Ventă). Carbonarii francezi se jurau pe un pumnal, cu legământul de a lupta împotriva tuturor monarhiilor. Fiecare membru avea o pușcă și douăzeci de cartușe. Adunările se țineau noaptea în locuri părăsite și ordinele se transmiteau verbal. În locurile publice, carbonarii comunicau prin semne specifice. Primii carbonari francezi proveneau mai ales din rândurile intelectualității: studenți, profesori, scriitori, poeți și artiști. Dar din societatea carbonarilor făceau parte și destul de mulți militari. De exemplu, printre primii membrii s-a aflat istoricul Augustin Thierry, fostul secretar al lui Saint Simon, care mai târziu avea să-și piardă vederea, dar care a reușit să-și continue activitatea cu ajutorul soției sale. El nu era numai un bun cercetător, ci și un excelent scriitor. (Fratele său mai mic, de asemenea un scriitor remarcabil, a scris istoria lui Attila).
În anul 1822, numărul carbonarilor francezi crescuse la șaizeci de mii, iar în rândurile lor se înscriseseră și muncitori. Funcția de Mare Maestru i-a fost oferită generalului La Fayette care a și acceptat. Au mai aderat la carbonari și alte personalități ale partidului liberal, ca de exemplu: Jaques Antoine Manuel, deputat și orator celebru, d’Argenson, aghiotantul lui La Fayette, fost prefect pe vremea lui Napoleon. Un student carbonar a recunoscut mai târziu că poporul nu i-a prea înțeles și că modul lor de a vorbi, jargonul pe care-l foloseau, erau categorisite de oamenii simpli drept simple maimuțăreli. Totuși, agenții lor străbăteau țara în lung și-n lat pentru a recruta noi membri, astfel că mișcarea s-a extins mai ales datorită simpatizanților din rândul armatei. După cum am văzut, tentativele de revoltă din Belfort, Saumur și Paris au fost conduse tot de militari, fie carbonari, fie membri ai unor organizații frățești cum ar fi Cavalerii Libertății sau Cavalerii Dreptății.

Inchiziția

Astăzi, toate țările lumii civilizate au comandouri armate secrete, care sunt trimise în misiuni cu care statul respectiv nu are nicio legătură în mod oficial. Ele au loc de obicei în afara granițelor țării. Puțină lume știe că și Vaticanul are un astfel de comando. Aceștia sunt ostași ai Domnului care, având doar o dispensă papală și nici un alt permis special, în caz de forță majoră, pot să și ucidă. După cum spune legenda, în perioada stalinistă, KGB-ul ar fi plănuit un atentat împotriva Suveranului Pontif, însă informația „a transpirat”. Teroriștii sovietici nu au apucat să ajungă în Italia, fiind lichidați pe teritoriul Ungariei de un comando al Vaticanului. Conform unor păreri, aceste comandouri au drept sarcină și lichidarea celor mai periculoase secte religioase, dacă acestea proliferează. Chiar dacă Inchiziția a fost desființată în mod oficial în anul 1834, totuși, nu se știe niciodată...



Martirii faimoși

În anii 1820 au existat mai multe tentative de revoltă, dar care nu au fost prea bine organizate. Unul dintre

Cluburi ciudate în Albion

Se spune că în Anglia trăiesc oamenii cei mai „suciți” din lume. Excentrici care fac parte din cluburile cele mai ciudate, unde procedura de primire se aseamănă cu una de inițiere francmasonă sau de alt tip. Dorința de a ieși din comun îi călăuzește și pe membrii Clubului Amatorilor Sporturilor de lamă Periculoase. Membrii acestui club călătoresc în fiecare iarnă în Alpii Elvețieni și fac coborâri periculoase pe diferite obiecte, cum ar fi: lighene de plastic, scări, biciclete sau chiar și un pian. Toate acestea se întâmplă în fața unui public avizat și, firește, a ziariștilor.
Un alt club, după cum îi spune și numele, se ocupă de procese: Clubul Moștenitorii Nelegitimi ai Regilor și Reginelor Angliei. Dar există și un club al bărbaților care doresc să-și recapete supremația în lume. Acesta are numai membri bărbați, iar conducătorul lor ne atrage atenția că femeile au ocupat aproape toate pozițiile importante și că a venit timpul ca bărbații să-și ia revanșa. Există și un club al birocraților care luptă împotriva modului peiorativ în care se utilizează termenul de birocrat și birocrație. Cei din Clubul Prietenilor Devotați ai Televiziunii sunt renumiți prin lene. Tot timpul liber și-l petrec culcați (!) în fața televizoarelor, ei ducându-și receptoarele portative de televiziune până și la ștrand. Se pare că ar fi sponsorizat o cercetare menită să monteze televizoare miniaturale în ochelarii de soare. Evident că Societatea pentru Eradicarea Televiziunii are scopuri diametral opuse. Ei sunt încredințați că va veni ziua în care toate receptoarele de televiziune din lume vor fi aruncate în mare. Conform documentelor răspândite de membrii clubului, televizorul distruge viața spirituală, relațiile interumane și contribuie la pierderea inutilă a timpului.

cazurile cele mai renumite, de-a dreptul legendare, este cel al Celor Patru Sergenți din La Rochelle. Scrierea cu majuscule le aparține francezilor. Chiar și astăzi, mai multe hanuri și cârciumi poartă numele de „Aux Quatre Sergeants de La Rochelle”. Regimentul 45 de Infanterie din Paris era încartiruit în cartierul studenților. De altfel, marchizul de Toustain, comandantul regimentului, avea mult de furcă cu starea de tensiune care domnea în regiment, dar, grație informatorilor care colaborau de zor, după epurarea temeinică din 1821, comandantul credea că poate dormi liniștit. Se înșelase! Soldații din Quartier Latin au ajuns în legătură cu studenții carbonari, mai exact cu venta centrală, care purta numele lui Washington. Bories, un sergent veteran de la Waterloo, a fost primul subofițer recrutat de studenți. Au tatuat o scară pe pieptul chipeșului flăcău, semn al devotamentului față de mișcare chiar cu prețul vieții. La inițiere, el a jurat să lupte pentru triumful Triplei Puteri: Onoare, Cinste, Virtute. Bories a recrutat la rândul lui alți camarazi de arme, printre care pe Goubin, un militar de origine țărănească, pe Pommier, un plutonier cu temperament pătimaș și pe Raoulx, un alt sergent, scund, cu părul creț și pielea măslinie. Bories a avut o ascensiune spectaculoasă în ierarhia carbonarilor și a avut onoarea de a putea discuta personal cu generalul La Fayette. Militarii obișnuiau să se adune într-o cârciumă din strada Descartes, aflată în spatele frumoasei bisericuțe Saint Etienne-du-Mont, de lângă Pantheon. Vitejii mustăcioși își sorbeau paharele cu vin și povesteau întâmplări minunate despre Napoleon. Bories povesti cum a fost rănit în bătălia de la Waterloo. Într-una din zile, acestei lâncezeli dulci-amare i-a pus capăt o veste cam neplăcută: Regimentul 45 a fost detașat la La Rochelle. Apoi s-au consolat repede, întrucât au împărțit carbonarilor din regiment niște eșarfe împodobite cu simbolurile carbonarilor și le-au comunicat parolele secrete pentru a-i putea recunoaște pe drum pe carbonarii din vest. Ba mai mult, spre bucuria ostașilor, li s-au împărțit pumnale de culoare azurie cu lame de aur. Pe drum, însă, a avut loc un incident. În localitatea Orléans, ostașii carbonari au avut o altercație cu membrii unei grupări de mercenari elvețieni. Bories și-a pierdut răbdarea, a sărit ia bătaie, a fost rănit și s-a ales cu câteva zile de carceră. Apoi a fost eliberat. Regimentul și-a continuat înaintarea către vest. Dar îi însoțeau și raporturile informatorilor și, în momentul în care au ajuns în vestitul port La Rochelle, de unde odinioară își ridicau ancorele către Canada corăbiile cu coloniști, și care fusese asediat de cardinalul Richelieu timp de un an și jumătate, generalul Depinois l-a interogat pe Bories. Acest lucru s-a întâmplat în 24 februarie, exact în ziua în care tentativa de revoltă de lângă Saumur, condusă de generalul Berton s-a terminat cu un eșec. Bories scapă deocamdată basma curată, însă în 19 martie, când trimisul carbonarilor se întoarce de la Saumur aducând uniforma de gală a generalului Berton, care își stabilise între timp sediul în La Rochelle, se năruie totul. Din cauza faptului că un soldat pe nume Goupillon nu și-a putut ține gura, mesagerul este capturat având asupra sa și uniforma. Berton dă bir cu fugiții, însă cei patru sergenți sunt arestați. Și întrucât din depoziția lui Pommier reiese că au colaborat și persoane civile, poliția a continuat cercetările pentru a ajunge până la Haute Vente (Marea Lojă). Cazul celor patru sergenți este predat autorităților pariziene, deoarece revolta din La Rochelle era parte dintr-o mișcare subversivă de extindere națională. Astfel, cazul a fost trecut sub jurisdicția tribunalului capitalei franceze. Între timp, naivitatea conspiratorilor militari și intrigile poliției au dus la izbucnirea unui nou scandal. În iunie 1822, prefectul districtului Haut-Rhin a fost informat despre pregătirea eliberării deținuților carbonari care participaseră la revolta de la Belfort. Acțiunea era plănuită de un locotenent-colonel de dragoni, pe nume Caron, care fusese destituit din armată din cauza atitudinii sale rebele și se stabilise în orașul Colmar, împreună cu un ofițer pe nume Roger. De fapt, pitorescul orășel Colmar se afla în apropiere de Belfort – motiv pentru care prefectul a recurs la o provocare. În această acțiune a fost ajutat de trei subofițeri care făceau parte dintre conspiratori, printre care se afla și un anume Thiers, frate vitreg al lui Adolphe Thiers, care va deveni premier și apoi președintele republicii. Caron a căzut în capcană, fiind capturat cu ajutorul lui Thiers, în data de 2 iulie, într-un han din Alsacia. Apoi a fost transportat la Colmar împreună cu complicele său, Roger. Amândoi au fost deferiți curții marțiale. Caron a fost condamnat la moarte și executat prin împușcare la Strasbourg. Roger a fost și el condamnat la moarte, dar pedeapsa i-a fost comutată la 20 de ani muncă forțată. Înainte de a fi transportat la pușcărie, el a fost țintuit la stâlpul infamiei în orașul Metz. Locuitorii, însă, l-au acoperit de flori și de lauri. Informatorii au fost recompensați de oficialități, ceea ce a revoltat opinia publică. În timp ce în La Rochelle se derula procesul intentat celor patru sergenți, generalul Berton, care se ascunsese în apropiere de Rochefort – deci rămăsese în împrejurimile orașului La Rochelle – s-a amestecat într-un alt complot, pus la cale de Grandmenil. În această conspirație era implicat și La Fayette. Romanticul ofițer este de acord să preia conducerea acțiunii. De data aceasta era vorba să fie instigați la revoltă carabinierii din Saumur. Acest lucru părea destul de simplu, pentru că în regimentul carabinierilor acționa o celulă de carbonari condusă de un individ energic, pe nume Wolfeld, pentru care garantase însuși La Fayette. Berton este de acord. Crede tot și este de acord cu tot ce i se spune. În data de 14 iunie se întâlnește cu Wolfeld într-o pădure de lângă Saumur și discută planul revoltei. Acesta promite că va pune la dispoziția generalului un escadron de carabinieri. În data de 17 iunie, Berton se află la un notar public dintr-un sat de pe malul Loarei, unde are întâlnire cu Wolfeld. Wolfeld sosește împreună cu patru subofițeri. Își transmit semnele conspirative ale carbonarilor și stau la un păhărel de vin. Când se termină băutura, notarul Delalande coboară în pivniță să mai aducă din vinul gustos de Saumur. După ce notarul (suferind de gută) iese din încăpere, Wolfeld îndreaptă carabina asupra lui Berton.
— Dumneata ești prizonierul meu!
Delalande se întoarce cu câteva butelii de vin și este prins imediat. Berton și Wolfeld își aruncă vorbe de ocară, apoi se aud tropote de cai. Wolfeld iese din casă, își îndreaptă arma asupra conspiratorului care tocmai sosește și îl împușcă în cap. Grandmenil este mai norocos. Când se apropie de casa notarului, un băiețel din sat se apropie de el, avertizându-i:
— Domnule, aveți grijă, adineaori cineva a fost împușcat...
Atunci, Grandmenil și tovarășii săi pleacă în goană. Reușesc să treacă Loara. Regaliștii îl sărbătoresc pe trădătorul și provocatorul Wolfeld. Berton și camarazii săi sunt închiși în vechea fortăreață din Saumur, construită în veacul al XI-lea, care, timp de un secol și jumătate, a funcționat ca închisoare. Procesul lor a avut loc în 26 august 1822, în orașul Poitiers. Printr-o ciudată coincidență, atunci când sunt trași la sorți cei treizeci și trei de jurați, din urnă sunt extrase numele a trei marchizi, cinci conți și o serie de alte persoane din înalta nobilime. Încălcând legea și procedura de judecată, autoritățile nu-i permit lui Berton să discute cu avocatul său decât în prezența jandarmilor. Atunci când avocatul apărării protestează împotriva acestui lucru, este exclus din barou! Berton este închis în pivnița unei vechi mănăstiri. Avea atârnate de gât patru cercuri de fier legate de un lanț prin care era țintuit de un stâlp de piatră. Sentința satisfăcea pe deplin pretențiile regaliștilor: împreună cu alți șase inculpați, a fost condamnat la moarte. În data de 5 octombrie, Berton a urcat pe eșafod strigând curajos „Trăiască libertatea!”, după ce un alt acuzat, doctorul Caffe, care îi îngrijea gratuit pe săraci, s-a sinucis în temniță. Bravii cetățeni din Poitiers i-au poreclit pe drept cuvânt măcelari pe jurați. Indignarea poporului a fost foarte mare. S-a comis și un atentat împotriva lui Wolfeld, însă acesta a scăpat doar cu o rană. Poporul francez nutrea o simpatie deosebită față de subofițerii din La Rochelle, poate și pentru că erau foarte tineri. Lumea bănuia că, probabil, și-ar fi putut scăpa pielea dacă și-ar fi trădat legăturile superioare. Ei însă nu au făcut-o. Singurul argument pe care l-au adus în favoarea apărării lor a fost acela că societatea secretă avea scopuri umaniste. Procurorul șef Marghangy a atacat vehement Venta Superioară (Haute Vente), pomenind de pumnalele carbonarilor, aducând acuze privilegiaților anarhiei, fanaticilor organizației, ce se ascundea în taina care învăluia Comisia Superioară. Nimeni nu s-a îndoit de faptul că sentința Curții de Apel în procesul intentat împotriva lui Bories, Goubin, Pommiers și Raoulx va fi condamnarea la moarte. Unii dintre carbonari au făcut tot ce le-a stat în putință pentru a-i salva pe condamnați. Acțiunea cea mai importantă a fost cea a doi pictori renumiți, dintre care unul era Horace Vernet, pictorul de campanie al lui Napoleon, care au adunat o sumă imensă: șaptezeci de mii de franci, pentru a-l mitui pe directorul închisorii. Dar iată că rețeaua de informatori ai regimului Restaurației și-a dovedit din nou eficiența. Poliția a aflat despre planul de evadare, care a fost anihilat în fașă. Tinerii subofițeri au înfruntat moartea plini de curaj. Ei s-au bucurat de o mare simpatie, mai ales pentru curajul lor și pentru faptul că au fost pedepsiți pe nedrept. Li se putea imputa cel mult indisciplina, întrucât ei nu participaseră la revolta propriu-zisă. De aceea, în jurul persoanelor lor s-au țesut adevărate legende. Soarta lor tragică a devenit o armă propagandistică în mâna liberalilor, pe care au utilizat-o cu succes împotriva regaliștilor. Au fost compuse numeroase poezii și cântece despre cei patru sergenți, povestea lor inspirând și romane. Foarte multe gravuri reprezintă execuția lor. Personajele lor apar și în cărțile lui Balzac și Dumas.

Sfârșitul mișcării

Odată cu execuția sergenților a luat sfârșit epoca de glorie a carbonarilor francezi, a Charbonnerie-ei. În urma tentativelor de revoltă și conspirațiilor din Saumur, Belfort, Paris și din alte locuri, au fost executați paisprezece carbonari. Mulți l-au considerat pe La Fayette ca fiind vinovat pentru soarta lor. Fapt este că legendarul erou al luptei pentru libertate s-a dovedit o fire labilă. El își gospodărea în tihnă moșia, în timp ce pe alții îi punea să-și riște viața. Treptat, mișcarea carbonarilor s-a destrămat.
E adevărat că niciodată nu a fost foarte unitară. În sânul ei S-au întâlnit mai multe curente ideologice: iacobinismul, bonapartismul, umanismul și liberalismul, ba chiar și unele curente religioase. După anul 1822, nobilii liberali și marea burghezie au încercat să-și câștige drepturile pe căi constituționale, iar aripa populară a mișcării carbonarilor a urmat marii revoluționari precum Babeuf și Buonarotti. Astfel, carbonarii au preluat idealul egalității postulat de Gracchus Babeuf, care a fost executat în anul 1797. Adepții lui Babeuf, acești socialiști timpurii, făceau parte din societăți secrete înrudite cu carbonarii, ca de exemplu: Philadelphes (Iubitori ai fraților) sau Panadelphi (Fraternitatea). Mișcarea lor s-a extins în Elveția, în Germania și chiar și în Rusia. În timpul șederii sale în Elveția, Philippe Buonarotti a avut un rol important în aceste societăți. Marele revoluționar, discipol al lui Babeuf, a continuat să joace un rol important în cadrul aripii stângi a carbonarilor și după ce s-a stabilit la Bruxelles. El a îndrumat printre altele și societatea Charbonnerie Renovee (Carbonarii Reînnoiți), care a avut o influență importantă până în anii ’40. Aceste societăți secrete au reprezentat o adevărată pepinieră de revoluționari, dintre care mulți au devenit liderii revoluțiilor pașoptiste din Europa.

Asociațiile calfelor

Emblema meseriei noastre

În veacul trecut, când doi muncitori plecați să-și caute de lucru se întâlneau pe drumurile Franței, aveau un salut caracteristic: „Bate palma!”. De fapt, nu era un simplu mod de a-și da bună ziua, ci și un test, ca din mișcarea specifică a mâinii sau a degetelor să descifreze dacă fac parte din aceeași asociație profesională. Dacă se dovedea că nu sunt din aceeași breaslă, atunci peregrinul își arunca traista de pe bâta care până atunci servea pentru agățatul desagii și începea să o utilizeze ca armă. Același lucru îl făcea și flăcăul care-i venise în întâmpinare, astfel că întâlnirea se isprăvea de obicei cu o bătaie strașnică.
Acest lucru se repeta și dacă se întâlneau mai multe calfe sau ucenici, ceea ce se întâmpla mai des, întrucât aceștia umblau în grupuri. Și nu era o bătaie de ochii lumii, ci una serioasă, la care se vărsa sânge. Nu se foloseau drept arme doar bâtele, ci și ciocanele, securile sau topoarele – adică toate uneltele meseriei lor. S-a întâmplat, de exemplu, ca într-o bătaie a dogarilor, o calfă să scoată cuțitul de dogar și să-i reteze mâna unuia din tabăra adversă. Prin 1840, o bătaie între pantofari și cizmari a durat opt zile încheiate. Unul dintre bătăuși, care era cunoscut doar după poreclă – obicei răspândit printre calfe – a fost prins de jandarmi, iar tribunalul l-a condamnat la galere. Eroul acestei bătăi de pomină avea o poreclă foarte ciudată: Mouton-coeur-de-lion adică Mielul cu inimă de leu. Întâlnirea și recunoașterea dintre calfele care străbăteau drumurile Franței în căutare de lucru nu se petrecea întotdeauna în acest mod. Uneori nu se bătea palma, ci se urla. Calfele aveau un argou specific fiecărei meserii, alcătuit din cuvinte distorsionate etc. Dacă cel cu care se întâlneau nu răspundea în același fel, dacă modul lui de a vorbi diferea câtuși de puțin, trădându-i apartenența la altă asociație, atunci izbucnea bătaia.
Dar ce căutau pe drumuri acești flăcăi analfabeți care purtau cercei și panglici și erau relativ bine îmbrăcați? Făceau circuitul țării, cel dintâi „Tour de France”! Astăzi, majoritatea cititorilor de presă, mai ales cei care iubesc sportul, recunosc această sintagmă și știu că este numele celui mai mare și mai palpitant concurs de ciclism din lume, care se organizează în fiecare vară în Franța. Desigur că și pe parcursul acestui circuit au loc accidente sau incidente, dar acestea nu sunt nici pe departe atât de sângeroase precum cele ale turului Franței din veacul al XIX-lea, făcut de calfele care aveau drept scop aprofundarea meseriei și cunoașterea țării. Acest tur era o probă obligatorie pentru primirea atestatului, la fel cu lucrarea de diplomă din zilele noastre. Fiecare calfă – de orice naționalitate ar fi fost – era obligată ca înainte de a-și da examenul de diplomă, să facă această călătorie.
Așa s-a întâmplat că foarte mulți flăcăi maghiari străbăteau drumurile Europei și că se înființau asociații ale calfelor și în alte părți, ca de exemplu în Germania, unde, cu timpul, au căpătat o anumită tradiție. În finalul Turului Franței, calfa trebuia să dovedească faptul că într-adevăr a făcut circuitul Franței, trebuia să-și prezinte pașaportul și să răspundă unor întrebări detaliate puse de maiștri, cu privire la orașele prin care a trecut. De exemplu, era întrebat cum arată basoreliefurile din Montpellier sau ce caracteristică picantă are statueta reprezentându-l pe Marc Aureliu, aflată pe zidul unei bisericuțe din Nantes. Era imposibil să păcălești comisia care făcea examinarea foarte minuțios. Calfa care ajungea într-un oraș ce figura în Turul Franței, trebuia să se cazeze la Maman – așa era numită hangița de la căminele calfelor și, înainte de a părăsi localitatea, trebuia să lucreze o bucată de vreme la un burghez (burgeois) sau la un patron, munca lui fiind controlată de un membru al asociației meseriașilor locali. Acesta verifica dacă a lucrat bine, dacă și-a făcut datoria, dacă și-a achitat nota de plată etc. Abia după aceea putea să-și ia traista în spinare și să plece mai departe. Tinerii mergeau pe jos cam șase verste pe zi și se opreau doar în orașele în care funcționa o asociație a meseriei lor. Dacă așa ceva nu exista, nu se opreau nici în orașele mari, ca Toulouse de exemplu. Dacă flăcăul comitea vreo infracțiune, fura de pildă, era deferit unui tribunal special al asociației. Trebuia să ceară iertare în genunchi lui Dumnezeu și să jure că nu va mai susține că este membru al breslei, ca să nu o compromită. Apoi, calfele ciocneau câte un pahar și-l mustrau pe păcătos, care la fiecare tură trebuia să bea câte un pahar cu apă. În final, îl stropeau cu apă, izbeau paharul de pământ, îi rupeau ciomagul și-i ardeau panglica. Numele hoțului era trecut pe lista rușinii, alături de cei care nu-și achitaseră nota de plată la Maman. Calfele organizau în fiecare an balul de Sfânta Ana, aceasta fiind patroana lor. În ateliere, dansau diferite dansuri comice, în care un rol important jucau și uneltele specifice meseriei lor.

Originea lucrurilor

Deși abia în veacul al XIX-lea, societatea începea să își dea seama cu adevărat de prezența asociațiilor profesionale secrete care existau în sânul ei, acestea nu reprezentau un fenomen nou. Dimpotrivă! Asociația pe care noi o numim a meseriașilor sau a calfelor este de fapt o instituție foarte veche. Originile ei se pierd în negura vremii, asemeni francmasoneriei, iar mișcarea sindicală modernă nu este decât o continuatoare a asociației meseriașilor. Cercetarea originilor acestei asociații este foarte dificilă, întrucât, până în secolul al XIX-lea, asociațiile calfelor din provincie nu-și păstrau documentele decât pentru anul curent, celelalte arzându-se cu ocazia balului de Sfânta Ana, iar cenușa fiind amestecată în vin.
Asemeni istoriei francmasonilor, și cea a calfelor își are sorgintea legendară în vremea regelui Solomon. Templul de la Ierusalim a fost construit cu ajutorul unui număr mare de lucrători.

Clubul Tonților

În lume există un club al indivizilor superinteligenți, care poartă numele de MENSA. După același model, în Europa de Vest s-a înființat DENSE, Asociația Oamenilor Care Nu Sunt Prea Inteligenți. Membrii clubului au elaborat criteriile limitării intelectuale și ale prostiei, precum și testele de determinare a nivelului acestora. Membrii sunt supuși unui examen riguros, ca nu cumva în club să acceadă vreo persoană inteligentă. Una dintre probe este următoarea: candidatul trebuie să facă o baie. Dacă el umple cada în așa măsură încât atunci când se așază în ea o parte din apă să dea pe afară, atunci este automat admis în club. S-a înființat și premiul Tontul Anului, care se acordă de către o comisie care înmânează „diploma” câștigătorului nu tocmai încântat.

Aceștia erau organizați pe meserii, cu o ierarhie strictă, având drept scop păstrarea secretului fiecărei meserii, prin utilizarea unor parole și semne specifice. Artizanii francezi povesteau că Hiram ar fi avut un coleg galez, meșterul Jacob, care a fost asasinat atunci când, după terminarea templului, s-a reîntors în Galia. Jacob a revenit în Provincia Romană, adică în actuala regiune Provence, unde a fost victima atacului lui Soubise, care lucrase de asemenea la construirea templului. Firește, toate acestea sunt invenții, care amestecă evenimente petrecute la secole sau chiar milenii diferență.
Astfel, știm că Solomon, fiul regelui David, a trăit în veacul IX î.Ch., iar galezii au apărut în istorie abia în veacul I î.Ch. Probabil că în negura timpului au amestecat numele lui Jacques de Molay, care a trăit în secolul XIII, fiind ultimul mare maestru al templierilor, executat la ordinul lui Filip cel Frumos, cu cel al călugărului franciscan Soubise, care provenea din familia Rohan, o renumită familie princiară și care, în același timp, era un dulgher foarte priceput. Dar s-ar putea să fi fost amestecat și un anume Jacques Moler, un vestit constructor de catedrale din Evul Mediu. De altfel, secole de-a rândul, numele de Jacque (provenit din Jacob) a fost cel mai răspândit prenume francez, un nume țărănesc; apoi, se știe că țăranul francez este poreclit Jacques Bonhomme și că răscoala țărănească a fost denumită „jacquerie”. Deși mitul amesteca epocile și numele, totuși, de-a lungul timpului, cele trei mari asociații ale calfelor și-au revendicat originea de la Solomon, Hiram sau Jacob. În cadrul unora dintre asociații, la sărbătoarea breslei trebuia să se poarte mănușile albe, ceea ce voia să sugereze că mâinile flăcăilor sunt curate și nu sunt pătate de sângele nevinovat al meșterului Hiram.
Totuși, care este realitatea istorică? Se presupune că asociațiile calfelor își au originea în secolul al XI-lea, fiind constituite în timpul construirii catedralelor. Meșterii constructori de catedrale păstrau cu strictețe secretul meseriilor de zidar și de dulgher. Calfele își apărau mai ales tainele meseriei, care le garantau situația privilegiată, faptul că erau mult mai bine plătiți decât alți meseriași, iar în sânul asociației exista un sistem de întrajutorare care contribuia la siguranța zilei de mâine. Aceste asociații jucau rolul sindicatelor și al caselor de asigurări de astăzi. De asemenea, breslele își apărau membrii de capriciile patronilor.



Breasla nu era omogenă. Ea cuprindea atât meșterii, cât și calfele și ucenicii. În fruntea breslei se afla meșterul-tată, iar din conducere făceau parte așa-numiții „flăcăi bătrâni”. În veacul al XIII-lea, breslele se răspândiseră în toată Europa. Sistemul breslelor a fost reglementat printr-un document emis de regele Ludovic cel Mare în anul 1376. Între bresle și asociațiile calfelor exista o legătură strânsă, dar nu foarte clară. Mult timp, breasla a fost o organizație profesională bazată pe principiul vasalității meșteșugarilor, ceea ce a corespuns o lungă perioadă cu dezvoltarea forțelor de producție. Breslele dețineau monopolul asupra unor produse, scrisorile de întemeiere asigurându-le anumite privilegii economice și juridice. Breslele jucau un rol foarte important în societatea medievală, mai ales la orașe, nu numai în domeniul producției sau comerțului, ci și în administrația publică, ba chiar și pe tărâm militar. Ele participau direct la apărarea cetăților, având în grijă diferite bastioane sau fortificații, un exemplu în acest sens fiind și Bastionul Croitorilor din Cluj-Napoca. În sânul breslelor exista o strădanie de a rezolva conflictele dintre clasele sociale, ceea ce nu era prea dificil, având în vedere că fiecare meșter avea în subordine o calfă sau două. Calfa stătea la masă cu meșterul sau cu patronul și adesea locuia în casa acestuia, între condițiile lor de viață nefiind diferențe semnificative. Asociațiile secrete ale calfelor aveau un cuvânt greu de spus în cazul conflictelor de muncă, luau atitudine împotriva abuzurilor făcute de meșteri, căutând să păstreze relațiile democratice inițiale din cadrul breslelor. Astfel, asociația a devenit o organizație de apărare a intereselor calfelor.
Tocmai de aceea, nu e de mirare că au ajuns în dezacord cu administrația. Deja din secolul al XIV-lea, în Franța s-au făcut investigații privind activitatea asociațiilor de calfe și încercări de a îngrădi cu forța activitatea lor. Mai târziu, în anul 1539, un ordin regal dispune desființarea asociațiilor calfelor. Totuși, ele au continuat să activeze în secret. Așa s-a adoptat obiceiul de a avea poreclă, de a respecta anumite tradiții specifice și de a utiliza un sistem complicat de semne. Dar asociațiile nu erau amenințate doar din exterior, de către autorități sau de către șeful breslei, ci și din interior, fiind măcinate de disensiuni, invidie și animozități. De exemplu, la construirea catedralei din Orléans, munca a fost distribuită inegal, motiv care a generat o adevărată bătălie. De atunci, asociația s-a scindat, o parte având caracter religios, iar cealaltă – laic. Acest lucru reieșea și din numele lor.
Unul conținea cuvântul „sfânt”, pe când celălalt, cuvântul „liber”. Treptat, certurile și bătăile dintre asociații s-au înmulțit.

Nehotărâții

Clubul Nehotărâților din America numără patru mii de membri, care consideră că graba și obligativitatea de a lua decizii sunt dăunătoare sănătății. De aceea, ei ocolesc pe cât posibil hotărârile și, de câte ori pot, reacționează foarte lent la toate provocările. De exemplu, sărbătoresc Revelionul în august și au protestat împotriva războiului din 1812 de-abia în anul 1967.

Exista însă și o concurență pașnică și se organizau destul de frecvent concursuri între asociații. În cadrul acestora, fiecare își prezenta cele mai reușite lucrări, iar cei învinși trebuiau să părăsească orașul. Cele două asociații ale dulgherilor din Paris activau pe cele două maluri ale Senei, acestea unificându-se abia în anul... 1945! Odată cu dezvoltarea forțelor de producție, a manufacturilor, a slăbit forța breslelor care împiedicau concurența, investițiile de capital și dezvoltarea industriei. În același timp, s-a adâncit antagonismul dintre meșteri și calfe. Breslele au început să se destrame, în timp ce asociațiile se întăreau. Revoluțiile burgheze au desființat breslele. Faimoasa lege Le Chapellier din anul 1791, emisă în urma desființării unui mare număr de locuri de muncă din atelierele pariziene, interzicea asocierea muncitorilor și înființarea organizațiilor de apărare a drepturilor acestora. Această lege desființa în mod oficial breslele, dar și organizațiile calfelor. (În Ungaria, în anul 1848 a avut loc doar o reformă a funcționării breslelor feudale, care au fost desființate abia în anul 1872). Asociațiile calfelor au continuat să funcționeze în mod ilegal. Au supraviețuit ordinului regal și interdicției din perioada revoluției burgheze. Napoleon nu a îndrăznit să le atace în mod public, deși îi sprijinea pe meșteri.
Între timp, a apărut discordia și în interiorul asociațiilor: a slăbit disciplina și coeziunea, iar ucenicii au început să se revolte împotriva calfelor. La începutul revoluției industriale, situația muncitorilor care prestau munca fizică era din ce în ce mai grea, pentru că asociațiile calfelor nu puteau să concureze cu manufacturile care beneficiau de sprijinul statului. Totuși, asociația continua să existe. Calfele continuau să străbată drumurile țării, încercând să-și păstreze obiceiurile seculare, ceremoniile și secretele. Dar n-au reușit. Marele dezvăluitor al secretelor acestei asociații a fost Agricol Pediguier.
Cine era, de fapt, purtătorul acestui nume ciudat? Tatăl său, care era tâmplar și viticultor din zona Avignonului, l-a botezat astfel în anul 1805, după moda veacului, care ținea la mare cinste cultura romană. De altfel, în anul 1792, tatăl său fusese căpitan în oștile revoluționare. La vârsta de unsprezece ani, Agricol a intrat ucenic în atelierul tatălui său și împlinise șaisprezece, când a cunoscut calfele asociației din Avignon, care l-au invitat la căminul lor, la Maman. Două calfe, purtând poreclele de Inima Bună din Carcassonne și Provensalul Justițiar l-au dus la un al treilea, Blândul din Languedoc, care era prima calfă la un patron. Meșterul i-a dat cinci franci avans, ceea ce însemna că-l angajase. Locuia la Maman, iar serile învăța să deseneze pe lemn, de la Amicul Liniilor din Lyon. Într-o bună zi a fost inițiat în tainele asociației. În timpul ceremoniei nu se pronunța niciun nume adevărat, fiecare calfă fiind poreclită după locul de origine și trăsăturile caracteristice ale firii sale, aceasta din motive conspirative. În cazul dulgherilor, și rangurile meseriei erau înlocuite cu simboluri: ucenicul se numea iepure, candidatul la rangul de calfă era vulpe, calfa era câine, iar patronul sau maistrul era numit maimuță. Și între calfe se respecta o anumită ierarhie: prima calfă purta panglică albastră cu bordură aurie, iar la piept avea o eșarfă albă cu bordură argintie. În anul 1815, după bătălia de la Waterloo, când au revenit Bourbonii la putere, iar țara era oprimată de monarhia reacționară, tatăl lui Pediguier era urmărit de autorități, pentru că fusese voluntar în campania din Italia și se dovedise un bonapartist activ și în timpul celor O Sută de Zile. În 1816, Agricol începe să lucreze în atelierul tatălui său, iar în 1823, pornește în turul tradițional al calfelor și, timp de șase ani, străbate orașele Franței. În 1830 se stabilește la Paris și ia parte la Revoluția din Iulie. Între timp, continuă să practice tâmplăria. Uneori mai face un ban în plus cu ajutorul desenului tehnic. Dar principala sa preocupare o reprezintă organizarea calfelor din domeniul meșteșugăresc, motiv pentru care se străduiește să împace asociațiile rivale. După publicarea în anul 1839 a Cărții Calfelor, a fost lăudat de scriitori de calibrul lui Chateaubriand, Lammenais, Lamartine și George Sand. În schimb, colegii lui l-au considerat trădător. Mai târziu, când a renunțat la munca fizică și și-a dedicat tot timpul elaborării cărților și muncii de organizare, a deschis un hotel, Hotel de Voyageurs, administrat de soția sa, croitoreasa Louise Marcel, cu care se însurase încă în 1830. A refuzat ordinul Legiunii de Onoare oferit de guvern și lupta neobosit pentru cauza meșteșugarilor. Grație lui George Sand, în anul 1840 pornește la un al doilea Tur al Franței, de data asta ca apostol al calfelor. Proudhon l-a denumit un Saint Vincent al calfelor. După Revoluția din 1848, este ales în Adunarea Legislativă, unde ocupă loc în partea stângă a sălii, ca deputat al districtului Vaucluse și al Parisului – deci fusese ales în două circumscripții. În tinerețe, sub influența tatălui său, simpatizase cu bonapartismul, dar la maturitate a depășit această etapă și s-a angajat în lupta împotriva oricărei manifestări a tiraniei. După lovitura de stat a lui Louis Bonaparte, este arestat și are privilegiul de a fi coleg de închisoare cu personalități de talia lui Hugo, Quinet, Lammenais. Mai târziu este expulzat în Belgia, iar apoi ajunge în Elveția. Aici își scrie celebra carte „Memoires d’un compagnon”, în care își descrie viața și peregrinările.



În anul 1848 se părea că visul lui Pediguier se va realiza și că cele două asociații principale ale calfelor se vor uni. Din păcate, animozitatea dintre ele se va intensifica și se va concretiza prin celebrele bătăi de pe drumurile Franței. În anul 1874, cu câteva luni înaintea morții lui Agricol Pediguier, s-a întrunit un congres la Lyon, unde s-a anunțat înființarea Uniunii Calfelor (Union Compagnonnique). La vârsta de 70 de ani, după o viață plină de evenimente, din care n-a lipsit munca, închisoarea, expulzarea, dar nici călătoriile și gloria, Agricol Pediguier, Virtuosul din Avignon, s-a stins din viață.

Scandalul Turnului Eiffel

De fapt, Uniunea Calfelor înființată la Lyon s-a îndepărtat de adevăratele tradiții, acestea nefiind o organizație de tipul breslelor și nicio societate secretă, ci mai degrabă o formă timpurie a asociațiilor de ajutor mutual. În anul 1911 s-a înființat Federația Calfelor din districtul Senei (Federation Intercompagnonnique de la Seine), însă după primul război mondial au reînceput neînțelegerile și rivalitățile dintre asociațiile tradiționale ale meșteșugarilor și noile organizații.

Excentricități

În Anglia a fost înființat Clubul Oamenilor Deosebit de Urâți, ai cărui membri sunt foarte mândri de ei înșiși. În fiecare an organizează concursuri de urâțenie, după modelul celor de frumusețe și decernează titlul de Miss Univers Sluta și Mr. Univers Urâtul, care nu sunt chiar atât de ușor de obținut. Tot britanicii au inventat Clubul Cheilor, Clubul Tipilor Neinteresanți, respectiv Clubul Mincinoșilor și Clubul Mutrelor Grase, care luptă pentru o imagine mai bună a grăsunilor.

În ajunul celui de al doilea război mondial, cele trei organizații tradiționale care se revendicau de la Solomon, Jacob și Soubise, au încercat să se unească și să facă să renască vechile Devoire-uri, însă războiul a zădărnicit această tentativă. În timpul ocupației naziste, uniunile companionilor erau considerate suspecte și erau ținute sub supraveghere, sediile lor erau percheziționate periodic, membrii lor erau interogați de poliție, iar școlile meșteșugărești au fost închise. Unii membri ai asociațiilor de companioni s-au adresat mareșalului Petain, cerându-i ajutorul, dar acesta nu i-a sprijinit deloc, deși simpatiza cu toate organizațiile civile care se bazau pe vechile tradiții. La Lyon s-a înființat un Devoir care avea o oarecare susținere din partea guvernului, însă cei mai tineri membri l-au părăsit, plecând să lupte alături de partizanii din munții și pădurile din sudul Franței. Astăzi, calfele fac parte din sindicate și adesea se întâmplă ca un dulgher, lăcătuș sau tâmplar să fie simultan membru într-un sindicat modern și într-o veche asociație de companioni. Ani de-a rândul, uniunile de companioni le apărau pe calfe împotriva autorităților și patronilor. Astăzi, acest rol este îndeplinit mult mai eficace de sindicate, iar asociațiile de companioni se ocupă mai ales de instruirea membrilor și de ajutorul mutual. Astfel, vechea asociație Compagnons du Devoir de Liberte are o școală de dulgheri la Vienne. Calfele au contribuit prin munca lor la ridicarea multor orașe sud-americane, cum ar fi: La Paz, Montevideo, Buenos-Aires, Santiago de Chile. La Paris au construit Podul Alexandre III, în stil secesionist, Turnul Eiffel și, cu prilejul Expoziției din 1937, puntea de lemn a Podului Alma, care a fost extrem de admirată de vizitatori. După cum spune legenda, în timpul construirii Turnului Eiffel, Gustave Eiffel ar fi avut o dispută cu o calfă de dulgher, căreia i-a dat o lecție de statică, matematică și alte procedee științifice de construcție. La sfârșitul lecției, calfa s-a răstit la el:
— Domnule inginer, lăsați-mă în pace, că îmi cunosc meseria!
Apoi, jignit, a părăsit construcția turnului. Eiffel a trebuit să se ducă acasă la el ca să-l determine să revină la lucru, având în vedere că munca lui era, într-adevăr, indispensabilă.

Ku Klux Klan

Prima organizație Ku Klux Klan a fost înființată în anul 1867, la doi ani după Războiul Civil din Statele Unite ale Americii și la opt ani de la celebra răscoală a lui John Brown. În parte, aceasta era o reacție față de victoria nordiștilor, care a adus după sine eliberarea negrilor din sclavie și obținerea dreptului de vot pentru această populație. De altfel, triumful nordiștilor a fost urmat de o criză economică de proporții. Albii din Sud se temeau că negrii, majoritari în anumite zone, puteau să-i învingă în alegeri. Astfel, trebuia împiedicată cu orice preț participarea lor la alegeri. Societatea secretă Ku Klux Klan a fost înființată în orașul Nashville, statul Tennessee, de către câțiva tineri, foști ofițeri în armata Confederației, cu scopul de a-i înspăimânta și teroriza pe negri. Societatea își propunea obiective morale sonore, ca: apărarea religiei sau caracterul sacru al familiei și căminului etc.
Să ne oprim puțin asupra numelui societății, cu atât mai mult cu cât ea poartă probabil numele cel mai bizar dintre toate societățile secrete din lume. De unde vine acest triplet de cuvinte: Ku Klux Klan? S-au propus cele mai fantastice origini. După opinia unora, acestea sunt onomatopee ce imită zgomotul care însoțește armarea vechilor puști și mortiere. Conform altor explicații, cuvântul Klux ar fi o distorsionare al latinescului lux (lumina). După o altă ipoteză, Klux provine din grecescul cyclopos (cerc), căruia un membru mai șugubăț i-a adăugat la înființare cuvântul Klan (trib, neam, grup). Aliterația, repetarea celor două cuvinte cu inițiala K, le-a plăcut celorlalți membri și, deci, au acceptat și numele alcătuit din trei cuvinte cu inițiala K, ceea ce mai târziu a jucat un rol foarte important în evoluția grupului, știut fiind că oamenii sunt atrași de denumirile exotice ale căror înțeles nu-l cunosc.
După cum vom vedea, litera K a jucat un rol și mai important. Astfel, în societatea Simmons, fiecare rang ierarhic începea cu litera K.
În ultimul sfert al veacului al XIX-lea, această societate secretă s-a făcut remarcată destul de mult, mai ales în Sud. Scopul propus a fost atins în mare măsură. Prin procesiunile nocturne cu torțe, călăreții mascați, cu glugi și purtând cruci aprinse, au reușit să semene groaza în rândul negrilor abia eliberați din robie. Unul dintre trucurile clasice cu care îi speriau pe negrii era consumarea unor cantități foarte mari de apă. De fapt, călăreții ascundeau sub mantiile albe niște bășici în care goleau apa. Dar în aceeași tragicomedie erau mai multe numere, ca: scheletele ambulante, capetele de mort și alte scamatorii menite să-i înfricoșeze pe negrii superstițioși. Această comedie grotescă era îndreptată împotriva negrilor nevinovați. „Vinovaților” li se aplica un tratament cu totul diferit! Dacă un negru era acuzat de coloniștii albi, de proprietarii de plantații, de moșieri sau de patronii de fabrici că a comis o greșeală cât de mică, Ku Klux Klan-ul pornea o expediție de pedeapsă împotriva sa. Vinovatul era snopit în bătaie și adesea chiar linșat, la fața locului fiind lăsată o carte de vizită cu inițialele K.K.K. La început, printre membrii acestei societăți figurau și patrioți americani, oameni cinstiți și de bună credință, induși în eroare de sloganurile klan-ului. Pe parcurs, aceștia s-au retras lăsând loc bătăușilor, infractorilor de drept comun, aventurierilor, indivizilor scandalagii și cu porniri sadice. Membrii klan-ului jefuiau, incendiau și ucideau. Astfel, autoritățile au fost nevoite să intervină. La numai trei ani după înființarea societății, în anul 1870, a fost instituită Legea Antikuklux care îi dădea drepturi depline președintelui să intervină la nevoie chiar cu forța armată, pentru a stăvili activitatea membrilor klan-ului. Senatul a demarat o anchetă pentru a dezvălui practicile medievale ale acestei organizații. A fost descoperit textul jurământului depus de noii membrii: „Eu, X.Y., jur solemn în fața lui Dumnezeu că nu voi dezvălui secretele organizației, semnele, deviza, regulamentul sau declarația organizației, prin scris, cu vorba, cu fapta sau în alt mod, și nici nu voi spune nimănui că sunt membru al ei.”
Conform statutului, membrul care divulga în vreun fel oarecare secretele organizației, era considerat trădător și pedepsit cu moartea. De altfel, primul mare maestru al klan-ului, generalul Forest, care nu mai putea stăvili acțiunile subordonaților săi, a decis să dizolve din proprie inițiativă organizația, care prin faptele sale îngrozitoare a atras oprobiul americanilor cinstiți și revolta opiniei publice din lumea întreagă.

Istoria Klan-ului

Deși nu se poate mândri cu o istorie atât de veche, precum cea a francmasonilor sau a carbonarilor, totuși, și Ku Klux Klan-ul a avut un precedent istoric. Pentru a-l afla trebuie să analizăm fundalul politic al organizației. Inițial, aceasta era o mișcare naționalistă, pe care americanii o calificau drept nativistă, adică aparținând yankeilor și altor băștinași care priveau cu teamă și invidie la noii imigranți și își apărau averea și drepturile în fața acestor „venetici”. Mai exact, se temeau de concurența noilor valuri de europeni care invadau America. În realitate, era vorba de un reflex de autoapărare a pionierilor protestanți, a primilor coloniști americani, precum și despre faptul că întemeietorii Lumii Noi nu priveau cu ochi buni mulțimea imigranților catolici europeni. Deci, inițial, nu fusese vorba deloc despre negri.
Era ura împotriva străinilor, îmbrăcată în haină religioasă, ură bazată pe cauze economice. Urmașii vechilor coloniști și plantatori olandezi și englezi invidiau întreprinderile prospere ale imigranților europeni nou veniți și faptul că New York-ul se transforma sub ochii lor în cea mai mare metropolă din lume, locuită de italieni, polonezi și irlandezi. Pericolul era real: în timp ce în 1830, din cei 13 milioane de locuitori doar 400 de mii erau străini, în următorii douăzeci de ani, au imigrat două milioane și jumătate de europeni, majoritatea irlandezi catolici.



Aceștia au alcătuit colonii compacte, cu școală, poliție și biserică proprii. Atunci, americanii get-beget, adică protestanții, s-au speriat. Au înființat organizația numită American Protestant Union (Uniunea Protestanților Americani), din care în anul 1843 s-a format Partidul Republican. În actul de înființare se declara că teza superiorității papistașe este în contradicție cu guvernarea republicană. Realitatea era mult mai complicată: campania dusă împotriva catolicilor avea, în fond, un caracter reacționar.
În anul 1845, la Philadelphia, s-a înființat Native American Party (Partidul Nativilor Americani), în proclamația căruia se stipulau următoarele: „Statele Unite ale Americii vor deveni în curând un lagăr al azilanților și delincvenților.” În anul 1890, mișcarea anti-catolică a avut un reviriment prin înființarea asociației American Protective Association (Asociația pentru Protecția Americanilor), care se opunea imigrației masive a catolicilor italieni, austrieci și unguri. Organizația îl acuza vehement pe papă și, în unele state, fermierii se înarmau pentru a înfrunta papistașii care se presupunea că ar fi vrut să incendieze fermele și casele ereticilor, adică ale protestanților... în anul 1892, American Protective Association a fost asimilată de Partidul Republican și apoi s-a desființat, întrucât papistașilor nici nu le trecea prin cap să incendieze ferme.

O afacere bună

În timpul primului război mondial s-a vorbit din nou foarte mult despre negri, care avuseseră un comportament meritoriu pe front. Armata a deschis ochii multor cetățeni de culoare. De exemplu, la Paris, au văzut cât de puține discriminări suferă soldații de culoare din armata franceză, care erau chiar de-a dreptul răsfățați. Unii americani din fostele state sudiste, unde se păstrase ceva din tradiția prigoanei negrilor și linșajului, au proiectat din nou spectrul primejdiei negre. Pentru a-l contracara, în anul 1915, la Atlanta, preotul metodist William Simmons a reînființat faimosul Ku Klux Klan.
De fapt, Simmons nu avea deloc aspectul unui pastor al celei mai răspândite confesiuni protestante. Era un bărbat cu constituție atletică, înalt de șase picioare (1,80 m), destul de chipeș și carismatic, care avea un talent deosebit de a predica. Și el a început acțiunea promovând idei cu priză la public. Vorbea despre caracterul sacru al căminului, protecția orfanilor și văduvelor și, firește, despre superioritatea rasei albe. În timp ce în sud, arma principală a K.K.K.-ului era ura împotriva negrilor, iar activitatea principală – prigoana lor, în statele nordice, unde numărul negrilor era mai redus, trebuia să se recurgă la alte procedee. Aici – conform bunelor tradiții ale yankeilor protestanți – caii de bătaie erau catolicii. Acest inamic a fost curând detronat de socialiști și comuniști. Era o mișcare cu caracter negativist, pentru că nu proclama ceea ce dorește, ci ceea ce nu vrea. În perioada dintre cele două războaie mondiale, căruța K.K.K. s-a urnit destul de greu. Simmons, ca un adevărat preot metodist, s-a dedicat tenebrelor metafizice și nu s-a dovedit un bun agitator și organizator. În anul 1920 însă, conducerea societății secrete s-a întregit cu noi membri importanți: Edward Young Clarke și Elizabeth Tyler. Amândoi se pricepeau foarte bine să adune fonduri. Au recurs la scala largă a reclamelor americane, utilizând toate posibilitățile de publicitate – care în SUA sunt practic nelimitate. La sugestia lui Clarke, la Washington a avut loc o paradă de cavalerie, la care au participat douăzeci de mii de klansmeni în ținută de gală. Agenții de recrutare ai lui Clarke și-au făcut datoria cu prisosință, așa încât mii de noi membri au intrat în rândurile organizației. Cu atât mai mult, cu cât fiind vorba de o afacere, agenții de recrutare primeau un comision la fiecare 10 dolari din cotizațiile încasate. Restul sumei a intrat aproape în întregime în buzunarele lui Clarke și Tyler, așa că organizațiile (sau „cavernele”) locale nu s-au ales cu cine știe ce. Cei mai buni agenți de recrutare puteau câștiga câteva zeci de mii de dolari anual. Rezultatul a fost că, dacă pe vremea lui Simmons, numărul klansmenilor nu depășea 5–6000, în anii ’20, grație activității lui Clarke și Tyler, organizația număra peste un milion de membri, un număr impresionant, chiar dacă nu corespunde cu cele cinci sau șase milioane vehiculate de colportori. Dar nu numai cotizațiile îngrășau portofelele corifeilor din K.K.K., ci și dolarii smulși de la patrioții creduli. Astfel, se încasau bani pentru patentele și emblemele cavernelor locale și din comerțul cu pelerine și glugi. La Gate City, Georgia, a fost înființată o întreprindere de confecționare a uniformelor, al căror cost de producție era de doi dolari bucata. Ele erau revândute apoi de organizație cu șase dolari și jumătate. Aceste fonduri au făcut posibil ca lui Simmons, Marele Vrăjitor al Imperiului Invizibil (cum era numită societatea K.K.K.), să i se construiască la Atlanta un palat imperial în valoare de 250.000 de dolari.

Al doilea Klan

Structura celui de al doilea Klan, Imperiul Invizibil al lui Simmons, era complet centralizată, în ciuda faptului că societatea înfiera organizarea centralizată a papistașilor și infailibilitatea papei, iar mai târziu ataca și mai vehement comuniștii. Conform statutului, klansmenii se intitulau cavaleri, iar organizația era denumită ordin cavaleresc. Vrăjitorul Imperial era funcția supremă și indivizibilă. El numea și el revoca persoanele din toate celelalte funcții. K.K.K. era organizată pe principii ierarhice stricte, militare. Probabil că Simmons nu uita faptul că fusese colonel în războiul hispano-american...
Imperiul Invizibil se răspândise pe întreg teritoriul Statelor Unite. Imperiul a fost divizat în Regate care corespundeau în general cu câte un stat american. Subordonații direcți ai Marelui Vrăjitor erau Marii Ciclopi – uriașii înfricoșători cu un singur ochi din mitologia greacă. Regatele erau conduse de Balaurii Gigantici, după care urmau Hidrele. Regatele erau împărțite în cantoane, care corespundeau districtelor. Având în vedere inițialele englezești ale regatelor (kingdom), cantoanelor (kanton), se observă obsesia aliterației cu k, atât de dragă celor din Ku Klux Klan. Dar ea nu se oprește aici. Ierarhia Imperiului Invizibil împărțea cantoanele în caverne (klavern). Marele Ciclop (Kyklopos) avea în subordine un consiliu din care făceau parte câte un Klaliff (vicepreședinte), Klokard (lector), Kludd (preot de campanie), Kligrapp (secretar), Klabel (casier) și o serie de alte funcții cu 

nume ciudate ca: Kladd, Klarago, Klexter și Klokann. Membrii simpli erau numiți Klavalier sau Knight (cavaleri). Așa o inflație de k-uri, mai rar! Puterea legislativă era formată din Klonvokation, adică un cuvânt derivat din convenție, convocare. Tribunalul suprem era numit Kloncilium. În fine, revista Ku Klux Klan-ului era Kourier. Probabil că în regulamentul organizației figurau și alte cuvinte cu inițiala k, dar despre ele nu scrie în „kronikă”.

În plin Ev Mediu

Glugi, mantii, cruci în flăcări, torțe, măști, suite – activitatea acestei societăți ne amintește de metodele celui mai întunecat Ev Mediu, și nu numai din punct de vedere formal, ci și prin acțiunile represive, crude și sângeroase. Cu cât sporea numărul membrilor, cu atât creștea și orgoliul societății secrete. Începuse să depășească tot mai des obiectivele inițiale de luptă împotriva catolicilor și negrilor și încerca să se amestece în societatea și politica americană. Ataca Uniunea Populară și participa la campania electorală. Vrăjitorul Imperial și Marii Balauri nu se mulțumeau cu propaganda scrisă sau orală, ci își tratau klansmenii ca pe niște copii: le dădeau bilețele pe care scria cu cine trebuiau să voteze. De aceea, în mai multe circumscripții au câștigat candidații propuși de Ku Klux Klan. În perioada înfloririi economice din anul 1922, când profitul obținut de trusturi, carteluri și

Societățile secrete legale

Cele mai cunoscute societăți secrete din lume la ora actuală sunt serviciile de informații. Cine nu a auzit de CIA sau de KGB? Multă lume își închipuie că după destrămarea blocului socialist, având în vedere că s-a încheiat înfruntarea dintre cele două superputeri, aceste servicii nu-și mai au rostul. Iată ce a declarat în această privință William Colby, fostul șef al CIA: „Spionii au existat și vor exista întotdeauna. După cum știm, ei activau și pe vremea lui Moise. E cu totul altă problemă faptul că în ultimele decenii s-au modificat foarte mult instrumentele și modalitățile de spionaj. După cel de al doilea război mondial s-a petrecut o revoluție în acest domeniu. De fapt, spionii au devenit adevărați cercetători.” Deci și astăzi spionajul este o activitate prosperă. În anul 1994, la Sofia a avut loc o conferință a spionilor, în cadrul căreia serviciile de informații din fostele țări socialiste s-au sfătuit cu privire la modul în care se poate continua spionajul respectând regulile democratice.

monopoluri a atins nivelul cel mai ridicat, crescând și câștigurile realizate de marii capitaliști și bancheri, prospera și K.K.K.-ul. După război au urmat grevele, mai ales în domeniul mineritului și al transporturilor. Din cauza disensiunilor și corupției din sindicate, ai căror lideri se înhăitaseră cu gangsterii, aceste greve n-au ajuns la niciun rezultat. În acțiunile represive îndreptate împotriva muncitorilor, mai ales în cele cu caracter anticomunist, Ku Klux Klan-ul a avut un rol foarte important. În anul 1929, după Vinerea Neagră de pe Wall Street, America s-a confruntat cu cea mai mare criză din istoria ei și din istoria mondială, criză care a afectat apoi economia din toată lumea. Producția industrială a scăzut la jumătate, iar șomajul creștea vertiginos. În martie 1933, numărul șomerilor a atins 17 milioane. Anul 1929 n-a fost numai anul crizei mondiale, ci și un an electoral. Când catolicul Al Smith și-a anunțat candidatura, Ku Klux Klan-ul, care în perioada respectivă își atinsese apogeul în ceea ce privește numărul de membri, a început să-l sprijine din răsputeri pe celălalt candidat, Herbert Clark Hoover, unul dintre liderii republicani, care servea interesele marelui capital și era un antisovietic și anticomunist fervent, mai ales pentru faptul că în anul 1917 își pierduse tot capitalul investit în Rusia. În perioada 1921–1928, Hoover fusese ministrul comerțului, sprijinind lumea marilor finanțe și oligarhia industrială. În timpul campaniei electorale, Marele Vrăjitor și-a mutat statul major de la Atlanta la Washington. Hoover a fost ales președinte al Statelor Unite, beneficiind de sprijinul masiv al K.K.K. Klanul și-a sărbătorit triumful, declarând că a scăpat America de papistași, adică de supușii Vaticanului, pe care, printr-o judecată confuză, îi amestecau cu francmasonii, liberalii, radicalii, socialiștii și chiar comuniștii. La alegerile din 1929 nu a mai participat un Ku Klux Klan provincial și desuet, ci noua organizație purtând amprenta urbană și capitalistă, rezultată în urma revoluției de palat din anul 1923. Pastorul Simmons, întemeietorul organizației, fusese îndepărtat de la conducerea ei. Într-o noapte pe care o petrecea în palatul său din Atlanta, Marele Vrăjitor a fost trezit de doi Mari Balauri, Stephenson și Savage, care i-au spus:
— Dumneavoastră munciți prea mult și, după cum ați afirmat, ar fi bine ca o parte din sarcini să fie trecute pe umerii altor conducători. Considerăm că ar fi bine ca la congresul următor, demnitatea de Vrăjitor Imperial să fie preluată de Marele Ciclop Evans.
— Încă n-am decis nimic – se bâlbâi Vrăjitorul – de fapt, și eu am o propunere, de exemplu... Grady...
Dar Savage luă o mină gravă și, mutându-și havana frumos mirositoare în celălalt colți al gurii, îi zise:
— Vă avertizăm că anumite persoane sunt gata să ia cuvântul în Congres și să vă murdărească renumele. Noi însă nu vom permite așa ceva și vom pune ca aceste persoane să fie asasinate. Va urma un scandal monstru. Acest scandal, care ar arunca o lumină proastă atât asupra societății, cât și a persoanei dumneavoastră poate fi evitat doar dacă Evans va ocupa funcția dumneavoastră.
— OK, consimți pastorul metodist – n-am nimic împotrivă ca Evans să devină Mare Vrăjitor.
Totuși, să nu îl compătimim pe Grady, pentru că el și-a vândut toate funcțiile și privilegiile, și avea destule, pentru suma de 300 de mii de dolari și, între timp, a intentat acțiune judecătorească la Tribunalul Suprem al Statului Georgia împotriva fracțiunii rivale. Acest proces a dezvăluit o serie de delapidări și șantaje. Hiram (!) Wesley Evans, dentist de meserie, s-a dovedit un foarte bun organizator, un actor excelent și un regizor ingenios. El a pus în scenă Marile Nopți, în cadrul cărora aveau loc ceremoniile de inițiere a sute de cavaleri. Aceste așa numite Big Nights evocau simultan sabaturile vrăjitoarelor, orgiile și ceremoniile tainice și fascinante ale francmasonilor sau ale altor societăți similare. Ceremoniile nocturne aveau loc de obicei pe înălțimi: coline, dealuri sau munți, pe al căror vârf era amenajat un altar, unde se așeza drapelul american, Biblia și un pumnal. La miezul nopții, în spatele altarului, era aprinsă o imensă cruce de lemn a cărei siluetă înspăimântătoare putea fi zărită de la câteva mile depărtare. Altarul și crucea erau înconjurate de cavaleri cu torțe, îmbrăcați cu pelerine cu glugă. Gluga sau cagula le acoperea și fața, având doar două orificii tivite cu roșu în jurul ochilor. După inițiere, începea parada. Procesiunea cavalerilor nou primiți intra în orașul cel mai apropiat, provocând extazul sau spaima locuitorilor. Defilarea se petrecea într-o liniște mormântală, însă uneori putea fi însoțită de o fanfară călare. Cavalerii de rang înalt, îmbrăcați în ținută colorată, erau îmbarcați în automobile. Dacă locuitorii orașului nu-și manifestau îndeajuns respectul, puteau să izbucnească acte violente, care adesea se soldau cu victime.

Cel mai mare showbusiness

Foarte rar această victimă aparținea klanului, de obicei se întâmpla contrariul. Dacă K.K.K. Avea aversiune față de cineva, și aceasta nu era o persoană de culoare, atunci nu se aplica metoda linșajului, ci i se trimitea un bilețel cu următorul text: „Dumneata ești un element nedorit în orașul nostru. Șterge-o!” Dacă persoana respectivă nu se conforma, începea prima acțiune de represalii – așa-numitul „tarring fathering” – un procedeu tipic american, care unora le stârnea râsul, dar era cam neplăcut pentru victimă. Individul era uns cu smoală și apoi tăvălit în pene. Dacă inamicul continua să reziste, urmau alte represalii, care nu mai erau comice defel. Ku Klux Klanul nu se dădea în lături nici de la diferite modalități de tortură. De pildă, înfiera victima cu o ștampilă roșie, îi amputa un organ sau o spânzura. Dacă era vorba de o întreagă familie, cavalerii mascați incendiau casa, cu locuitori cu tot. Presa anilor ’20 abundă de știri despre asemenea evenimente. Iată câteva date semnificative: în anul 1922, în Texas au avut loc peste 500 de atentate și acte de cruzime. În anul 1923, în Oklahoma, statul aflat în vecinătatea de nord a Texasului, Ku Klux Klan-ul a întreprins 2300 de expediții de pedeapsă! Firește că americanii cinstiți erau profund nemulțumiți și uneori dădeau glas opiniei lor. Dar foarte puțini îndrăzneau s-o facă, și asta se întâmpla foarte rar. Autoritățile ori simpatizau cu membrii societății secrete, ori erau amenințate la rândul lor. Chiar dacă doreau să întreprindă ceva, se loveau de un hățiș de obstacole, ca de exemplu de faptul că martorii oculari negau până la urmă că ar fi văzut ceva, temându-se că vor fi linșați la rândul lor. Iată de ce întâmplarea din Indiana, unde o tânără a fost ucisă și poliția l-a arestat pe sus amintitul Stephenson, era o întâmplare extrem de rară. Omul care-l vizitase acasă pe Marele Vrăjitor pentru a i-l impune pe Evans, nu s-a dovedit demn de calitatea sa de cavaler, pentru că a ciripit. Deși n-a fost torturat, le-a spus anchetatorilor cine i-au fost complicii. Guvernul federal emitea unul după altul ordine peste ordine, uneori contradictorii și ineficiente, menite a stopa activitatea periculoasă a Ku Klux Klan-ului. Unul dintre aceste ordine a interzis purtarea măștilor... Firește însă că portul armei nu fusese interzis. E interesant de amintit că această organizație agresivă și crudă avea și o secțiune pentru femei. Aceasta se numea „Women of the Ku Klux Klan” și avea aceleași obiective principale. Cu unele mici diferențe. Una dintre acestea era faptul că suma pentru cotizația femeilor nu era de zece, ci doar de cinci dolari pe lună. Prima șefă a lor a fost o oarecare Miss Macwell, o adevărată amazoană, care nu permitea ca bărbații să-i comande. Din această pricină, klansmenii au degradat-o, iar în locul ei a fost numită Miss Gill. Aventurile galante și scandalurile erau la ordinea zilei. Astfel, odată, un klansman, un anume Charles Lawrence, a sedus două amazoane. Când cazul a fost adus la cunoștința secției feminine, cele două femei ușuratice au fost excluse din organizație. Apoi au solicitat ca secția de bărbați să ia măsuri disciplinare împotriva lui Lawrence. Imoralul cavaler a fost pedepsit prin numirea în rangul de trezorier! Femeile s-au revoltat, arătând că frângerea inimilor doamnelor nu garantează priceperea în administrarea fondurilor. Să nu se creadă cumva că dacă societatea secretă avea tradiție protestantă, ea beneficia de sprijinul celorlalte culte protestante, ca: baptiști, prezbiterieni, congregaționiști etc. Nici pomeneală de așa ceva. În sânul acestor culte trăiesc concepțiile progresiste și liberale. Cavalerii aveau obiceiul să descindă la serviciul divin duminical, unde dădeau citire unei declarații. Apoi, pentru a-l îmbuna pe preot și pe enoriași, își dădeau obolul de zece dolari. Dar nici protestanții nu se lăsau cu una cu două. Iată o dovadă: Mc. Divitt, preotul unei comunități din South Hills, aude că sună telefonul:
— Vă somăm – îi spune vocea de la capătul firului – să luați parte la proxima ședință a Ku Klux Klan-ului.
— Cine vorbește?
— Unul dintre Marii Balauri ai Klan-ului.
— Îmi pare rău, dar nu pot participa, pentru că am alt program.
— Sunteți amabil să-i anunțați pe enoriași despre ședința noastră?
— Nu, din păcate nu-mi stă în putere.
— Știți cu cine vorbiți?
— Nu, și cred că este o lipsă de politețe că nu-mi spuneți.
— Și eu fac parte din comunitatea religioasă păstorită de dumneavoastră. Ku Klux Klan-ul va veni in corpore la slujba de duminică.
— Veți fi bine veniți, dacă nu veți purta insignele.
— Vă vom da o donație importantă.
— Vom fi bucuroși s-o primim, dar tot nu pot accepta să veniți cu insignele arborate.
— Atunci vom veni fără aprobarea dumneavoastră, îi spuse vocea pe un ton amenințător.
— Nu mi-e teamă. Și întrucât nu pot continua să discut cu o persoană care nu-și declină identitatea, voi fi nevoit să închid.

Luptători pentru libertate sau teroriști?

În zilele noastre, unele dintre cele mai cunoscute tipuri de societăți secrete sunt grupările teroriste, una dintre cele mai renumite astfel de organizații fiind IRA sau Armata Republicană Irlandeză, Organizația se revendică de la Confreria Republicană, eroii revoltei înăbușite în sânge, care a avut loc la Dublin în 1916. IRA luptă pentru eliberarea celor șase comitate irlandeze anexate Angliei în anul 1921. Uneori, procedeele utilizate în această luptă sunt inacceptabile. Organizația este împărțită în brigăzi, divizii și batalioane. În anul 1970, organizația s-a scindat în două aripi, una moderată și alta radicală. Ultima este responsabilă pentru atentatele sângeroase care au cutremurat Anglia în numeroase rânduri. Astăzi, și aripa radicală s-a scindat, iar din ea s-a format Armata Națională de Eliberare Irlandeză, care a declarat război religios împotriva protestanților.

Cu aceasta, Mc Divitt a pus jos receptorul. Din păcate, în cartea lui Emerson Humberger Loucks, apărută în anul 1936 la New York și intitulată „The Ku Klux Klan în Pennsylvania”, unde este relatată această discuție telefonică, nu se precizează care a fost soarta curajosului preot. O fi fost uns cu smoală și tăvălit în pene sau – ceea ce este mai probabil – s-au abținut de la represalii, nevrând să fie în termeni răi cu o influentă comunitate protestantă?

Crearea celui de al treilea reich

Haos și ocultism

„Nu a sesizat că sufletul acestui om era stăpânit de spiritul Răului și a eliberat toate forțele malefice care sălășluiau în el” – se lamenta Albrecht Haushofer în camera condamnaților la moarte a închisorii Moabit din Berlin, evocând felul în care îl inițiase tatăl său pe Adolf Hitler în tainele ocultismului. Haushofer jr. A fost executat puțin după scrierea acestor rânduri. El a fost una din cele câteva mii de victime ale represaliilor care au urmat atentatului cu bombă comis împotriva lui Hitler la 20 iulie 1944. Albrecht Haushofer era membru al societății antinaziste Trandafirul Alb, o grupare de orientare gnosticistă, care voia să anihileze magia neagră a naziștilor prin magia albă; pe care se pare că ar fi practicat-o rosacrucienii. Probabil că Albrecht Haushofer era într-adevăr în temă cu profunzimea inițierii oculte a lui Hitler, întrucât, în anul 1923, tatăl său a fost cel care l-a introdus pe viitorul Führer în tainele lucrării Helenei Blavatsky: „Doctrina secretă”. Aceasta se petrecea în perioada când Hitler își ispășea anii de detenție de la Landsberg. În timpul primului război mondial și în perioada imediat următoare, în Germania funcționau numeroase societăți secrete oculte. Unele aveau caracter rosacrucian, altele teozofic, însă existau și culte rasiale sau șovine, care idolatrizau zeii nordici din perioada precreștină. Se părea că doar unele dintre ele s-au inspirat din ocultism, deși majoritatea acestor organizații aveau drept carte de căpătâi volumul scris de Madame Blavatsky. Dintre aceste societăți făceau parte Societatea Vril, care urma învățăturile lui Aleister Crowley, precum și Societatea Thule. Aleister Crowley era un adorator neopăgân al zeilor egipteni și un practicant al magiei. Ocultiștii de tipul lui Crowley se autointitulau magi, iluzioniști sau maeștri ai vrăjitoriei. Se pare că și astăzi există în Germania grupări crowliste, dar niciuna nu are orientare național-socialistă. Neopăgânii adepți ai crowlismului se ocupă cu vrăjitoria, magia, astrologia, divinația în cărțile de tarot, misticismul iudaic și creștin etc. Tot de mișcările neopăgâne aparținea și Ordinul Zorile Aurii sau Societatea Zorile Aurii. Ea a fost întemeiată în anul 1888 de francmasonii englezi. Liderul grupării era S.L.M. Mathers, care, după cum afirma el însuși, se afla sub îndrumarea și controlul celor trei maeștri secreți ai ocultismului, ce influențau în mod decisiv toate grupările oculte europene. Cercul tainic al maeștrilor cu drept de decizie își avea sorgintea într-o altă organizație secretă, cea a Iluminaților din secolul al XVIII-lea. Organizația Zorile Aurii se structura pe loji, în funcție de gradul de inițiere a membrilor. Fiecare rang echivala cu un anumit nivel al inițierii, iar admiterea se făcea conform unor ritualuri specifice. Candidații trebuiau să treacă probe privind cunoașterea ceremonialului magic, noțiuni de astrologie și de fabricare a talismanelor, citirea în globul de cristal, capacitatea de a evoca spiritele și de a comunica cu ele. Ritualul suprem era celebrarea unui serviciu divin egiptean și evocarea zeiței Isis. Deși Aleister Crowley era unul dintre maeștrii Societății Zorile Aurii, în anul 1912, acesta a fost exclus din ea. Atunci a înființat propria sa organizație, Argentinum Astrum, prin intermediul căreia a ajuns în contact cu societatea germană O.T.O. (Ordo Templomarum Orientalis), fondată de Karl Kepler în anul 1895. Astfel au ajuns sub influența sa și persoane care au devenit mai târziu fondatorii Societății Vril și ai Societății Thule. Se pare că interesul naziștilor pentru practicile magice și vrăjitorie provine din influența acesteia din urmă asupra ideologiei lor; dar, trebuie totuși să precizăm că nu toți au practicat magia neagră. Înainte de 1934, Hermann Rauschning a fost prezent la mai multe discuții particulare ale lui Hitler. Impresiile din perioada respectivă le-a cuprins în cartea „The Voice of Destruction” (Vocea distrugerii).



Astfel, Rauschning își amintește că la o recepție de la Berghof, Hitler a fost avertizat de o femeie astfel: „Stimate Führer, nu vă ocupați de magia neagră! Deocamdată ambele porți vă sunt deschise, atât cea a magiei negre, cât și cea a magiei albe! însă dacă vă încurcați în tenebrele magiei negre, ele vă vor fi fatale. Veți deveni prizonierul magiei negre. Să nu doriți să obțineți rezultate rapide și ușoare. Ați putea stăpâni imperiul spiritelor pure. Nu îngăduiți ca spiritele țintuite de pământ (demonii) să vă smulgă forța creatoare!”
Chiar și Rauschning – care este considerat un martor ocular credibil – a realizat destul de devreme faptul că Hitler s-a pus în slujba unor forțe întunecate și devastatoare, pe care nu le putea controla. Poate acesta a fost unul dintre factorii care l-au determinat pe Rauschning să se retragă din mișcarea nazistă și să emigreze în Anglia. Societatea Vril era una din grupările oculte cele mai influente din Germania de după primul război mondial. Societatea Thule avea legături strânse cu naziștii, iar mulți dintre primii conducători ai mișcării naziste proveneau din rândul acestei societăți. Societatea Vrii mai era cunoscută ca Loja Luminii sau Loja Luminoasă. Fiind vorba de o societate secretă, informațiile credibile despre Societatea Vril nu sunt ușor de obținut. Totuși, se știe că Loja Luminoasă s-a înființat în Franța, beneficiind de susținerea scriitorului Louis Jaccolliot (1837–1890), mare amator de subiecte oculte și ezoterice. Loja Luminoasă a fost influențată și de Jacob Boehme, filosof mistic din veacul al XVI-lea, unul dintre întemeietorii rosacrucianismului modern, și de către Claude St. Martin, unul dintre conducătorii iluminaților francezi. Se pare că mișcarea Vril începe să ia amploare și în Orient. Conform celor afirmate de Angebert, ea are peste două milioane de adepți în India. Vriliștii din zilele noastre sunt adoratori ai Soarelui. În fiecare dimineață, ei se prosternează pentru a saluta zorile, asemeni membrilor britanici ai Societății Zorile Aurii, care cutreieraseră toată India în perioada colonialismului. Se pare, de asemenea, că templele cultului Vril din India sunt împodobite cu celebrul de pe-acum simbol religios pervertit de ideologia nazistă: svastica! Societatea Vril din Germania a fost întemeiată la începutul secolului XX de către membrii britanici ai Societății Zorile Aurii și de grupările teozofice care activau în diferitele părți ale lumii. Dintre membrii fondatori ai Societății Vril din Germania făcea parte și profesorul Karl Haushofer, tatăl lui Albrecht Haushofer. Profesorul era preocupat intens de bhudism, de misticismul oriental, cutreierase tot Orientul, trăind un timp chiar în Japonia. Mai târziu s-a mutat la München, unde grupările secrete oculte și rasiste își trăiau epoca de aur. Haushofer s-a înscris în Partidul Muncitoresc German (DAP), care mai târziu, sub conducerea lui Hitler, se va transforma în Partidul Național Socialist German. Karl Haushofer este cunoscut ca părintele teoriei geopolitice a spațiului vital, pe care Hitler o va transpune în practică.



Asemeni celorlalte grupări oculte bavareze care câștigaseră popularitate după primul război mondial, condiția de admitere în Societatea Vrii era cunoașterea conținutului „Doctrinei Secrete” a doamnei Blavatsky. Karl Haushofer cunoștea foarte bine această lucrare și i-a împărtășit principiile ei și lui Hitler, care pe atunci era închis în pușcăria din Landsberg. Dintre toate grupările oculte, Societatea Thule era cea mai apropiată de partidul nazist. Numele societății provenea de la o presupusă cultură antică ariană din regiunea nordică a Norvegiei. După afirmațiile naziștilor, acolo își avea originile și Homo Sapiens. Societatea Thule s-a înființat în anul 1914 și a atins destul de repede efectivul de o mie cinci sute de membri. Printre aceștia se numărau judecători, comandanți de poliție, profesori universitari, savanți, avocați, industriași, descendenți ai aristocrației, medici, oameni de afaceri și chiar membri ai familiei regale Wittelsbach. Societatea Thule dispunea, prin urmare, de conexiuni sociale foarte bune. Tezele vehiculate în cadrul societății afirmau că în timp ce germanii au calități nobile înnăscute, evreii – care sunt reminiscențe ale unei rase inferioare mai vechi – sunt niște decăzuți. Încă de la început, Societatea Thule avea o orientare antisemită, care a fost potențată de înfrângerea suferită de Germania în primul război mondial și de pacea rușinoasă încheiată la 11 noiembrie 1918, cu o presupusă contribuție evreiască. Societatea Thule a fost fondată de un baron misterios, un anume Rudolf Heinrich von Sebottendorf, aflat sub influența lui Theodore Fritsche, Georg Lanz și alți rasiști. Sebottendorf era foarte mândru de rangul său nobiliar, deși acesta nu era moștenit, numele său inițial fiind Rudolf Glauer. După cum povestea, ar fi obținut titlul de noblețe grație contelui austriac Heinrich Sebottendorf, pe care-l ajutase în timpul unui naufragiu din Turcia. Contele a făcut un act de adopțiune, respectând legislația turcească, Rudolf căpătând astfel dreptul de a moșteni titlul de noblețe. Rudolf Glauer era fiul unui marinar din flota comercială germană. Începând din anul 1901, de la împlinirea vârstei de 26 ani, a trăit în Turcia, unde administra o întreprindere de construcții. Pe lângă această activitate, s-a ocupat în mod serios cu studierea concepțiilor filosofice orientale. Doctrina Secretă a lui Blavatsky a avut o influență covârșitoare asupra sa. Această carte l-a stimulat să reînvie vechiul mit despre enigmatica Ultima Thule. Cei din cercul inițialilor care îndrumau activitatea Societății Thule, se declarau drept luciferieni, persoane care practicau magia de tip crowley. Thulienii cunoșteau foarte bine și ritualurile magice cu conotație sexuală, care stârneau însă de pe atunci aversiunea multor persoane. Cu ajutorul riturilor luciferiene, nucleul societății dorea să dezvolte capacitățile conștiinței umane și să cunoască mai bine câmpurile energetice universale. Deși majoritatea thulienilor erau oameni obișnuiți, nucleul care conducea societatea era alcătuit din oameni de o perversitate diabolică. Persoanele care frecventau societatea și audiau conferințele ei, erau total străine de activitatea secretă, satanică, a conducerii, despre care habar n-au avut timp îndelungat.
Membrii confesiunilor tradiționale din Europa Centrală, aflată într-o perioadă de agonie spirituală, erau destul de greu de convins că existența materială este doar o parte din realitatea universală. Societatea Thule funcționa, în principiu, ca un cerc de dezbateri filosofice, însă avea și o activitate politică secretă. Se afla în spatele unui număr însemnat de crime comise la începutul anilor ’20, dar grație relațiilor înalte pe care le aveau mulți dintre membri, numele societății nu figura printre suspecți. Thulienii nu beneficiau doar de sprijinul politic al oficialităților, ci aveau asigurați și bani, armament și muniție. Ei proveneau din cercurile înalte ale societății bavareze, sediul lor fiind într-un hotel de lux, Vier Jahrzeiten (Patru anotimpuri). După primul război mondial, componența socială a Bavariei era destul de eterogenă, așa încât clasa muncitoare nu dădea prea mare atenție thulienilor. Thulienii doreau să intervină în acest vid social, sprijinindu-l pe muncitorul feroviar Anton Dextler la înființarea Partidului Muncitoresc German. În aceeași perioadă s-au apropiat și de Hitler. Dietrich Eckart făcea parte din nucleul Societății Thule. Mai târziu, Hitler va afirma că Eckart l-a ajutat să-și lărgească orizontul și să-și desăvârșească pregătirea politică. Este o apreciere deosebită, având în vedere că provine de la o persoană egocentrică precum Adolf Hitler. Eckart l-a inițiat pe Hitler în practicarea anumitor forme de magie și în interpretarea simbolurilor ezoterice. Thulienii l-au primit foarte bine pregătiți pe Hitler. Maestrul șef Eckart le-a spus celorlalți maeștri că – după cum povestește Ravenscroft – a primit un mesaj satanic conform căruia el va fi cel care va pregăti corabia lui 



Anticrist sub conducerea căruia rasa ariană va repurta victoria finală asupra evreilor. Eckart și alți thulieni au primit și alte mesaje care confirmau acest lucru, în cadrul unor ședințe de spiritism, organizate cu sprijinul a doi generali emigranți ruși, antibolșevici și anticomuniști: Skoropadski și Bisupski. În cadrul acestor ședințe, lui Eckart și camarazilor săi li se transmitea că se apropie venirea lui Mesia German și a Lordului Maitreya. De altfel, spiritismul era foarte răspândit în cercurile din înalta societate europeană. Începând din anii 1840 și până la al doilea război mondial, majoritatea persoanelor din „lumea bună” avuseseră contact, cu ocultismul, astrologia, cărțile de tarot, ghicitul și ședințele de spiritism.

Werwolf Romantik

Și după al doilea război mondial, ideologia nazistă a supraviețuit în cadrul unor grupări teroriste din R.F.G. Dintre acestea amintim grupările care activau în anii șaizeci: Arman, Gylfilit, Ordinul Goden, Tineretul Viking sau organizația Werwolf. Membrii acestor organizații erau, în general, tineri care doreau să întemeieze cel de al IV-lea Reich, să elibereze lumea de comuniști și de rasele inferioare. Organizațiile promovau camaraderia și se considerau niște grupuri prigonite, care se apără. Gândirea lor era determinată de două concepții: ordine și violență. Printre altele li se impută atentatul cu bombă care a avut loc în septembrie 1980 la München și care s-a soldat cu doisprezece morți.

Societatea Thule a avut o influență puternică asupra lui Hitler și, indirect, asupra istoriei mondiale. Ideile reprezentate de Hitler nu erau noi și nu au dispărut odată cu Führer-ul. Tezele de bază ale filosofiei oculte a lui Hitler erau următoarele: 1. Nu veți muri; 2. Veți ajunge precum îngerii.
Hitler a dat crezare primei teze, pentru că se considera reîncarnarea a șapte personalități din istorie. Conform teoriilor sale, în viețile lui anterioare fusese, printre alții, Frédéric Barbarossa și vrăjitorul medieval care inspirase personajul Klingsor din opera Parsifal, de Wagner.
Cel de al doilea punct se întemeia pe ideea că printr-un program strict de selecție, bazat pe teoria lui Darwin, omul poate deveni o ființă superioară (Ubermensch). Hitler credea într-un salt evoluționist care ar fi avut ca rezultat o rasă nouă de oameni, rasă pe care curentul New Age o numește „Homo neoliticus”.

Legendă și realitate

Într-o zi de toamnă a anului 1923, la München, a decedat o persoană ciudată: poetul, dramaturgul și publicistul care-și luase numele de Dietrich Eckart. Fusese intoxicat cu „gaz de muștar”. Înainte de a-și pierde cunoștința, a spus o rugăciune bizară în fața unei pietre negre, pe care o numise „piatra mea Kaba” și pe care a lăsat-o moștenire profesorului Oberth, unul dintre părinții astronauticii. Cu puțin înainte de moarte, îi trimisese un colet voluminos prietenului său, Haushofer. Era pe moarte și dorea să pună ordine în lucrurile proprii. El s-a stins din viață, însă Societatea Thule avea să-i supraviețuiască și, în curând, avea să încerce să schimbe lumea. În anul 1920, Dietrich Eckart și Alfred Rosenberg, un alt membru al Societății Thule, au făcut cunoștință cu Adolf Hitler. Prima întâlnire a avut loc în casa lui Wagner de la Bayreuth. Timp de trei ani, aceștia l-au



înconjurat pe tânărul caporal, influențându-i ideile și faptele. Iată ce scrie Conrad Heiden: „Eckart începe să-l pregătească pe Adolf Hitler din punct de vedere intelectual. Îl învață să scrie și să vorbească. Instrucția are două domenii importante: știința secretă și știința propagandei.” Câteva discuții purtate cu Hitler pe tema propagandei au fost publicate în broșura „Bolșevismul, de la Moise la Lenin”. În anul 1923, Eckart, noul profesor al lui Hitler, va deveni unul dintre cei șapte membri fondatori ai Partidului Național Socialist. Numărul șapte era sacru. În același an, pe patul de moarte, Eckart a spus: „Urmați-l pe Hitler. El va dansa pe aria compusă de mine. Noi i-am dat instrumentele să poată intra în legătură cu Ei: [...]. Am avut o influență mai mare asupra istoriei decât orice alt german...” Legenda enigmaticei Thule este de o vârstă cu poporul german. Să fie vorba de vreo insulă dispărută din nordul îndepărtat? Să fie Groenlanda sau Labrador? Se spune că și Thule ar fi fost nucleul misterios al unei civilizații dispărute, asemeni Atlantidei. Eckart și prietenii lui afirmau că nu toate secretele din Thule s-ar fi pierdut pentru totdeauna. De exemplu, inițiații ar putea utiliza rezerva energetică primită de la ființele transcedentale, care fac legătura dintre oameni și inteligențele superioare. Această energie ar putea fi utilizată pentru ca Germania să cucerească lumea și să devină națiunea care va da naștere omului superior, omul viitorului. Într-o bună zi, Pământul va fi invadat de legiunile care vor nimici tot ceea ce împiedică dezvoltarea spirituală. Aceste legiuni vor fi conduse de Mai Marii din Vechime, niște ființe infailibile, a căror putere își are izvorul în sursele energetice transcedentale. Aceste mituri nutreau teoria ariană a lui Eckart și Rosenberg și vor fi inoculate în sufletul de medium al lui Hitler de către propagatorii socialismului magic. Societatea Thule rămăsese deocamdată o mașinărie aparent neînsemnată, dar cu o influență destul de mare, care lucra în scopul amalgamării iluziilor cu realitatea. Sub influența altor persoane, ea va deveni foarte repede un instrument care va transforma caracterul realității. Adică, dacă-i dăm crezare lui Karl Haushofer, Gruparea Thule împreună cu inițiații care sunt în contact cu forțele nevăzute, a devenit o adevărată societate secretă și nucleul magic al nazismului. Hitler s-a născut la Braunau am Inn, în data de 20 aprilie 1899, la ora 17,30, în casa de la numărul 219, din Salzburger Vorstadt. Acest oraș aflat la granița dintre Austria și Bavaria, două puternice state germane, va deveni simbolic în ochii Führer-ului. Localitatea are o tradiție ciudată: este un adevărat cuib de mediumuri. Aici se născuseră Willy și Rudi Schneider, ale căror experiențe psihologice făcuseră senzație cu treizeci de ani înainte. Astfel spus, Hitler se nutrise cu același „lapte” ca și Willy Schneider. În anul 1940, Jean de Pange scria că Braunau este un centru al mediumurilor. În anul 1920, unul dintre mediumurile cele mai celebre, doamna Stokhammes, s-a căsătorit cu prințul prusac Joachim. Baronul de Schrenk-Notzig, un cunoscut spiritist, obișnuia să-și recruteze mediumurile de la Braunau și se pare că unul dintre aceștia ar fi fost chiar un văr de al lui Hitler.
Ocultismul stipulează că după ce membrii grupului s-au împăcat cu forțele misterioase aflate sub protecția pactului, nu pot intra în legătură cu ele decât prin intermediul unui medium. După cum stăteau lucrurile, Haushofer era vrăjitorul, iar Hitler mediumul.



Iată cum îl descrie Rauschning pe Hitler: „Văzându-l, te gândești vrând-nevrând la mediumuri, care de obicei sunt figuri obișnuite, șterse, nesemnificative. Apoi, parcă din senin, sunt înzestrați cu o putere care îi ridică deasupra celorlalți. Această calitate pare exterioară personalității lor reale. Ca și cum ar fi însuflețiți de o forță necunoscută. De fapt, mediumul este un posedat. Dacă se eliberează de influența externă, redevine persoana ștearsă de dinainte. Fără îndoială că și Hitler este bântuit de anumite forțe. Niște forțe diabolice, care se încarnează provizoriu în persoana numită Hitler. Când îl întâlnești personal, te frapează amestecul dintre individul banal și cel ieșit din comun, o dualitate insuportabilă. Acest personaj este luat parcă din galeria personajelor dostoievskiene. Iată impresia creată de expresia feței sale, pe care paloarea bolnăvicioasă se împerechează cu o forță tulburătoare.” Iată acum și descrierea lui Straseer: „Cei care îl ascultă pe Hitler au la un moment dat impresia că fruntea Führer-ului este înconjurată de un nimb... în spatele unui geam mat se aprinde o lumină puternică... Un individ hilar cu mustață în formă de furculiță se transformă într-un arhanghel. Apoi arhanghelul dispare și rămâne doar Hitler, care se așază la loc, lac de sudoare și cu o privire sticloasă.” Bouchez: „Îi priveam ochii transfigurați, de medium. Uneori ai impresia că apare un fenomen de inducție, că ceva intră în trupul oratorului și din el emană un fluid magic. Apoi redevine scund, cenușiu și banal. Pare ostenit, ca un acumulator epuizat.” François Poncet: „A căzut într-un fel de transă de medium. Fața îi radia o ardoare plină de extaz. Acest medium nu era manipulat de o singură persoană, ci de un grup, niște forțe care se concentrau într-un nucleu magic.” Astfel, pare foarte probabil ca Hitler să nu fi fost pus în mișcare de ideile amestecate și prost închegate, pe care le propaga, ci de ceva mult mai înfricoșător decât ideologia național-socialistă. Erau teorii mult diferite decât ale lui, care îl amăgeau și pe care nu le dezvăluia nici colaboratorilor apropiați, în discursurile sale apărând doar crâmpeie simplificate ale acestora. „Hitler, acest ecou puternic, a rămas întotdeauna «micul judecător», așa cum s-a întitulat cu mândrie în timpul procesului de la München. Totuși, avea grijă să ia în considerare și să aplice doar ideile care serveau setea sa de putere, visul de stăpânire a lumii și ideea dementă de făurire a omului-zeu.” (dr. Achille Delmas). Dar mai avea un alt vis, o altă idee fixă, smintită: schimbarea vieții planetei. Uneori dezvăluie confidențial acest gând sau, mai degrabă, nu poate păstra taina lui, care răbufnește, forțând supapele. Iată ce-i spunea lui Rauschning: „Revoluția noastră este o nouă etapă a evoluției, mai exact ultima etapă care duce la desființarea istoriei...” Sau, altă dată, afirmă: „Dumneata habar n-ai cine sunt eu, camarazii mei de partid nu știu ce vise mă torturează și nici despre edificiul măreț a cărei temelie va fi așezată abia după moartea mea. Lumea trece printr-o schimbare decisivă, se rotește axa timpului... Planeta va fi martora unor tulburări pe care dumneavoastră, neinițiații, nu aveți cum să le înțelegeți... Ceea ce se petrece acum este mult mai mult decât nașterea unei noi religii...”
Rudolf Hess fusese asistentul profesorului Haushofer la universitatea din München. El i-a făcut cunoștință lui Haushofer cu Hitler. După ce Haushofer le-a spus studenților că-l văzuse în vis pe Hess zburând către Anglia, Hess s-a lansat într-o aventură nebună, fugind din Germania la bordul unui avion. Se pare că într-o clipă de luciditate, permisă de ciudata boală de care suferea, Hess, ultimul membru în viață al grupului Thule, ar fi declarat că Haushofer era vrăjitorul, misteriosul mare maestru. După eșecul puciului, Hitler a fost închis la penitenciarul din Landshurt. Generalul Karl Haushofer, însoțit de Hess, îl vizita zilnic și petrecea cu el ore în șir, îi explica teoriile doctrinelor oculte, subliniind toate argumentele care pot fi utile pentru cucerirea puterii politice. Rămânând în doi cu Hess, Hitler a combinat învățăturile acestuia cu viziunile lui Rosenberg și i-a dictat cartea sa de propagandă „Mein Kampf”. Să nu uităm însă că „magul” Karl Haushofer s-a născut în anul 1869 și că a petrecut mai mult timp în India, în Orientul îndepărtat și Japonia, unde a învățat și limba. După opinia sa, originile poporului german trebuie căutate în Asia centrală, iar perenitatea, măreția și noblețea lumii trebuie să fie asigurate de rasa indo-germană. Se pare că, în Japonia, Haushofer ar fi fost inițiat într-una din cele mai importante societăți secrete budiste și obligat ca, dacă misiunea sa se va dovedi un eșec, să comită sinuciderea rituală. În anul 1914, tânărul general Karl Haushofer crea senzație prin faptul că avea un dar extraordinar de a prevedea evenimentele: momentul atacului inamic, locul unde cădeau bombele, frământările politice și schimbările din țări despre care nu deținea nicio informație. Oare și Hitler să fi avut acest dar al premoniției sau Haushofer i-a sugerat toate revelațiile? Hitler a spus exact data în care vor intra trupele sale în Paris și când va începe asediul orașul Bordeaux. Atunci când a decis că va ocupa regiunea Rinului, toți politologii europeni, inclusiv cei germani, erau convinși că Franța și Anglia vor protesta. Hitler prevăzuse că acest lucru nu se va întâmpla. La fel a prezis și ziua morții lui Roosvelt. După încheierea primului război mondial, Haushofer și-a continuat cercetările și s-a ocupat mai ales de problemele geopolitice, înființând și revista „Geo Politika”, unde a publicat numeroase articole. Interesant este că aceste studii se bazează pe un realism politic strict materialist. De fapt, toți membrii grupului aveau grijă să utilizeze un limbaj materialist ezoteric, să se ocupe de disertații pseudo-științifice, adică să amestece întotdeauna cărțile.

Societățile Thule și Vril

În anul 1933, dr. Willy Ley, unul dintre cei mai mari specialiști din lume în domeniul rachetelor, a fugit din Germania. De la el am aflat că înainte de apariția nazismului se înființase o grupare spirituală de dimensiuni reduse, dar care pentru noi are o importanță deosebită. Această societate secretă a fost organizată, la propriu, pe baza romanului scris de autorul englez Bulwer-Lytton, „Generația viitorului”. Cartea are drept eroi niște ființe al căror univers spiritual este mult mai dezvoltat decât al nostru. Ele au învățat să-și domine propria persoană, dar și lucrurile din jur, adică au reușit să devină asemănători cu zeii. Dar, deocamdată, ei se ascund, locuind în cavernele din centrul Pământului, urmând însă ca în curând să iasă la lumină pentru a stăpâni lumea. Cam acestea erau toate lucrurile pe care le știa doctorul Willy Ley despre ele, la care adăuga zâmbind că adepții acestei societăți cunosc secretul modificării rasei umane pentru a o face să devină asemeni locuitorilor din adâncurile Pământului. Vor să se transforme pe calea concentrării maxime, a unei gimnastici spirituale. Antrenamentul pentru a atinge această performanță începe prin contemplarea unui măr tăiat în două...



Această societate berlineză se numea „Loja Luminoasă” sau „Societatea Vril”. „Vril” era numele forței imense care sălășluiește în om, forță din care, în viața de zi cu zi, utilizăm doar o parte infimă, nervul posibilei noastre ființe zeificate. Cine își poate stăpâni vrilul se poate stăpâni pe el însuși, îi poate stăpâni pe alții, poate stăpâni lumea. Toate strădaniile trebuie îndreptate în acest sens, căci restul – incluzând psihologia oficială, morala, religia – este neimportant. Lumea se va transforma. Zeii vor ieși de sub pământ și, dacă nu ne vom asocia cu ei și nu vom deveni noi înșine zei, locul nostru va fi printre sclavi, în gunoiul pe care vor înflori orașele viitorului. Am mai amintit de o societate secretă engleză, Golden Dawn (Zorile Aurii). Această grupare neo-păgână la care aderaseră spirite luminate, se formase din rosacrucienii englezi, societate cu ai cărei membri întreținea legături în continuare. Cei o sută patruzeci și patru de membri au fost recrutați dintre francmasoni. Unul dintre aceștia era tocmai scriitorul Bulwer-Lytton. Bulwer-Lytton, savantul genial, cunoscut în toată lumea grație romanului său, „Ultimele zile ale Pompeiului”, nu s-ar fi gândit nici în visele sale cele mai sumbre că una dintre cărțile sale va inspira peste decenii o grupare mistică din Germania. Mai ales că în romanul său, „Zanoni” sau „Generația viitorului”, dorea tocmai să pună accentul pe realitatea vieții spirituale vizavi de cea a lumii diabolice. El se considera un inițiat. Cu ajutorul mijloacelor basmului, utilizate în roman, voia să spună că există ființe cu haruri supraomenești, care în viitor ne vor înlocui, iar aleșii lor vor suferi mutații miraculoase. Această teorie a mutațiilor rasiale este destul de periculoasă. A fost vehiculată de Hitler, dar, din păcate, a reapărut și în zilele noastre, în anumite cercuri. La fel cum trebuie să fim atenți și cu teza rasei superioare pe care o găsim în toate teoriile mistice tenebroase din Orient și Occident. Ființe care trăiesc sub pământ sau au venit de pe alte planete, giganți care dorm în criptele tibetane, îmbrăcați în zale de aur sau niște creaturi fioroase, ca cele descrise de Lovecraft. Există oare cu adevărat aceste ființe superioare evocate în ritualurile păgâne și satanice? Suntem aproape siguri că Hitler împărtășea această credință și credea că a reușit să intre în contact cu ele. Samuel Mathers, unul dintre fondatorii organizației Golden Dawn (Zorile Aurii), susținea că este în legătură cu necunoscutele ființe superioare și că împreună cu soția sa, sora filosofului Henri Bergson, ar fi și discutat cu ele. Cităm dintr-un apel adresat membrilor de rangul al doilea, redactat în anul 1896: „Nu vă pot spune nimic despre Conducătorii Tainici la care m-am referit și de la care am primit înțelepciunea Celui de al Doilea Rang. Nu știu nici măcar numele lor pământești, le-am văzut foarte rar apariția întrupată... Se întâlneau cu mine la momente și în locuri dinainte stabilite. Părerea mea este că sunt pământeni care dețin o putere teribilă, supranaturală... Contactele mele reale dovedesc că, pentru un muritor de rând, chiar dacă are calități deosebite, este cumplit de greu să suporte prezența lor. Nu vreau să subliniez cu aceasta doar faptul că de fiecare dată în urma acestor întâlniri, ca efect al scăderii puternice a magnetismului, mă cuprindea o slăbiciune și o depresie puternică sau, din contră, simțeam că sunt în contact cu o forță îngrozitoare, ceva asemănător cu ceea ce simt cei care sunt în vecinătatea unui loc lovit de trăsnet și cărora li se oprește răsuflarea. Epuizarea nervoasă se concretiza prin transpirația rece care-mi inunda șira spinării, însoțită de sângerări pe nas, pe gură și urechi.” Odată, Hitler discuta cu Rauschning, guvernatorul din Gdansk, despre mutațiile rasei umane. Rauschning, care nu știa de ce era interesat Führer-ul de această problemă, avea impresia că Hitler utilizează niște termeni de zootehnie și că are de gând să amelioreze sângele german.
— Dar nu este nimic de făcut – îi zise – decât eventual să se scurteze drumul. Natura însăși va trebui să creeze noua varietate rasială. Până în prezent, nu a existat niciun crescător de animale care să fi reușit să obțină o mutație rasială la animale, mai exact, să obțină proprietăți noi, specifice.
— Dar Omul Nou trăiește printre noi! El este aici! – strigă Hitler triumfător. Nici acest lucru nu este de ajuns? Am să-și spun un secret. Eu l-am văzut pe Omul Nou. Este neînfricat și crud. Mi-a fost teamă de el. Spunând aceste cuvinte – adăugă Rauschning – Hitler căzu într-o stare febrilă, extatică.
Rauschning mai relatează o scenă, pe care dr. Achille Delmas, specialist în psihologia aplicată, încearcă degeaba s-o explice, pentru că, în cazul respectiv, nu se puteau aplica legile psihologiei:
„Cineva din anturajul lui Hitler povestea că, într-o noapte, acesta s-a trezit din somn urlând și gemând. A strigat după ajutor. L-au găsit așezat pe marginea patului, într-o stare de încremenire proprie paraliticilor. Apoi, fu cotropit de panică și începu să tremure atât de tare, încât și patul se zgâlțâia sub el. Țipa cuvinte fără înțeles și fără șir. Gâfâia ca un om pe cale de a se îneca. N-aș da crezare acestor afirmații, dacă ele nu mi-ar fi fost povestite de o persoană care reprezenta o sursă sigură. Hitler stătea în camera lui, se clătina privind undeva în gol și gemea:
— Este el! Este el! A venit aici!

Întemeietorii Celui de al Patrulea Reich

În nicio țară din Europa, în afara Germaniei, nu există grupuri semnificative care să propage idei naziste. Mediile de informare în masă, însă, amestecă neonaziștii cu grupările teroriste de dreapta, ca Service Action Civique (Serviciul Civic de Acțiune) din Franța sau ordinul Luptătorilor Flamanzi din Belgia. În anii ’60, aceste organizații au înființat Internaționala Neagră, considerată o organizație internațională neofascistă care are drept obiectiv înfricoșarea oamenilor. Totuși, aceste organizații nu se călăuzesc după idealurile împărtășite în prima jumătate a acestui secol de Hitler și camarazii săi.

Buzele îi erau palide. Sudoarea îi curgea șiroaie pe frunte. Apoi începu să turuie fără nicio noimă cifre, cuvinte și crâmpeie de propoziții. Era o priveliște îngrozitoare și ciudată în același timp, pentru că utiliza niște conexiuni frapante. După aceea s-a liniștit, dar buzele continuau să i se miște. Atunci i-au făcut o frecție și i-au dat să bea apă. Apoi, fără veste, a început din nou să strige:
— E acolo, în colț! Acolo!
Urla și se agita. L-au liniștit, spunându-i că nimic neobișnuit nu s-a întâmplat. În cele din urmă s-a calmat. A dormit ceasuri întregi și și-a revenit la normal pentru o vreme... Un istoric lucid nu poate aduce la numitor comun societatea Golden Dawn și nazismul. Istoricul este lucid, istoria însă – nu este. Cei doi conducători, maeștri sau Führeri, sunt inspirați de aceleași mituri, au aceleași impresii fundamentale, sunt călăuziți de aceleași forțe. Gândesc la fel, au aceeași religie – puterea. Nu-i recomandăm cititorului să deseneze un arbore genealogic cu următoarea filiație: Rosacrucieni – Bulwer-Lytton – Little – Mathers – Crowley – Hitler sau orice altă sorginte, pentru că atunci ar trebui să țină seama și de doamna Blavatsky și Gurdiev. Jocul cu genealogia este aidoma propagării curentelor literare. El nu are nicio finalitate, pentru că întotdeauna rămân probleme neelucidate. În literatură, acestea vizează geniile, iar în istorie – puterea.
Mai exact, Golden Dawn nu este o explicație pentru Grupul Thule sau Loja Luminoasă. Firește că există o serie de interferențe între o grupare sau alta, unele secrete, altele declarate. Și, firește, sunt incitante ca orice altă anecdotă istorică. Aceste societăți – fie ele mai mici sau mai mari, ramificate sau nu – sunt manifestări mai mult sau mai puțin evidente ale unei lumi diferite de a noastră. S-o numim Universul Răului, în înțelesul dat de Machen. Nu cunoaștem mai bine nici Universul Binelui. Trăim între aceste două tărâmuri, pe un pământ al nimănui, care este planeta noastră. Perioada nazismului a fost unul dintre rarele momente ale istoriei civilizației noastre când ni s-a înfățișat sub o formă violentă ceva cu totul diferit. E de-a dreptul ciudat că oamenii pretind că n-ar fi auzit și n-ar fi văzut nimic în afara peisajului obișnuit de război. Cel puțin așa afirmă un număr mare de cercetători, care caută să abordeze subiectul societăților secrete prin optica ocultismului. Toate mișcările, ca de exemplu rosacrucienii moderni, Golden Dawn, societatea Vril din Germania și altele, erau în relații mai mult sau mai puțin strânse cu marea și bine organizata Societate Teosofică. Teosofia a adăugat magiei neopăgâne ritualurile orientale și vocabularul hindus. Mai exact, a dat o orientare luciferică acestor mișcări occidentale. În fine, mișcarea de renaștere a magiei, care a avut loc la începutul acestui veac și care a acaparat numeroși intelectuali, purta numele de „teosofism”. În cartea sa „Teosofia, o falsă religie”, apărută în anul 1921, filosoful René Guenon s-a dovedit un adevărat profet. El considera că teosofismul este un pericol potențial, la fel cu grupările inițialilor neopăgâni care aveau legături cu secta doamnei Blavatsky. Lată ce scrie el:
„Falșii Messia pe care am avut norocul să-i cunoaștem până acum, făceau niște minuni puțin impresionante, iar cei care au urmat după ei nu aveau o sarcină dificilă. Dar cine știe ce ne rezervă viitorul? După câte știu, falșii Messia, mai mult sau mai puțin conștient, au fost instrumentele celor care i-au creat. Dacă stăm să analizăm experiențele efectuate de teosofiști, trebuie să credem că ele erau menite doar pentru a acumula experiență și că se vor repeta în diferite forme până își vor atinge obiectivul dorit, dar între timp vor fi izbutit să creeze confuzii în mintea multor oameni. Oricum, nu credem că teosofiștii, ocultiștii sau spiritiștii vor putea obține ceva cu forțe proprii. Dar oare nu există în spatele oricărei societăți de acest tip ceva înspăimântător, de care poate că nici conducătorii grupurilor nu sunt conștienți sau poate și ei sunt doar instrumentele acestei forțe ascunse? în aceeași perioadă, în Elveția, Rudolph Steiner, o personalitate excepțională, formează o echipă de cercetare care împărtășește teza că întreg universul își găsește reflectarea în spiritul uman și, dacă este adevărat tot ce afirmă psihologia convențională, spiritul uman este capabil de realizări cu totul deosebite. Câteva descoperiri steineriene în domeniul biologiei (faptul că bălegarul nu distruge solul), al medicinei (faptul că metalele modifică metabolismul) și pedagogiei (și astăzi funcționează multe școli bazate pe principiile steineriene, de pildă școlile Waldorf) au îmbogățit substanțial zestrea omenirii. Rudolph Steiner era de părere că în cercetarea magiei trebuie separate partea neagră de cea albă. El considera că teosofismul și diferitele societăți neopăgâne proveneau din imensa lume subterană a Răului și că acestea reprezintă mesagerii unei ere stăpânite de demoni. Învățăturile sale doreau să elaboreze o bază morală, care să-i oblige pe inițiați să-și utilizeze doar forțele benefice. Voia să întemeieze societatea celor care vor Binele. Nu ne vom pune întrebarea dacă Steiner a avut dreptate sau nu, dacă a greșit sau nu. Consternant este faptul că grupările naziste timpurii l-au declarat pe Steiner inamic public. Iar mercenarii lor au folosit violența pentru a sparge reuniunile steineriene, amenințându-i cu moartea pe adepții acestui filosof și obligându-i în final să părăsească Germania. În anul 1924, au incendiat centrul din Dornach, pe care-l construise chiar Steiner. Arhiva a fost distrusă, Steiner n-a mai putut să-și continue cercetările și, peste un an, a murit în urma unui atac de cord.

Religie și politică

Național-socialismul era mai mult decât o simplă mișcare politică: prin ceremoniile, ritualurile, doctrinele, zeul și messia proprii, devenise o religie formală. Nu era numai asemănător cu o religie, ci era o religie în adevărata putere a cuvântului! Cercetătorii care nu iau în considerare caracterul de religie al nazismului nici nu pot să-l explice în totalitate. Deși probabil că nimeni nu e capabil să dea o explicație completă Holocaustului, el devine mai acceptabil dacă luăm în considerare și factorii spirituali. Examinarea nazismului și a holocaustului, strict din punct de vedere politic, istoric și sociologic, lasă mai multe probleme deschise decât soluționate. Întrucât prin această carte nu intenționăm să polemizăm cu nimeni, ne vom rezuma la prezentarea câtorva exemple grăitoare care ar putea argumenta afirmația noastră. Mulți știu că Josef Gobbels, șeful propagandei din Germania nazistă, a ajuns la convingerea că Adolf Hitler este reîncarnarea lui Isus Cristos. Oricum, el propovăduia această idee. Hitler vorbea adesea cu însuflețire despre Cristos, deși avea o părere peiorativă despre creștinism, considerându-l o religie slabă, „pentru femei”, care a viciat străvechea credință păgână pură a triburilor germanice. Niciodată nu omitea să se compare cu Isus. Adesea făcea referire la faptul că amândoi au început să slujească poporul la vârsta de 30 de ani și afirma că mai aveau foarte multe lucruri comune. După ce a ajuns la putere în anul 1933, a ordonat ca în școlile germane, în cadrul rugăciunii comune, alături de numele lui Cristos să fie rostit și al lui Hitler. Ideologia rasistă a naziștilor pretindea să se nege originea iudaică a lui Isus. Deși chiar și cei mai antisemiți autori au recunoscut că Isus a fost evreu, naziștii erau incapabili s-o facă. Ca evreu, Isus n-ar fi putut primi nici cea mai mică apreciere din partea naziștilor. Conform teoriei naziștilor, Isus nu a fost evreu și nu avea origine divină, ci provenea dintr-o mamă moabită sau elamită, care fusese violată de un soldat roman. Și, pentru ca istoria să fie și mai bine adaptată ideologiei naziste, existau și versiuni conform cărora acest soldat ar fi fost de origine din Galia – teritoriul actual al Franței – unde pe atunci trăiau triburi germanice. S-au referit și la mormântul unui arcaș roman din secolul I, un anume Julius Tiberius Pandera, afirmând că el ar fi fost tatăl lui Isus – aducând drept argument scrierile unor rabini evrei din secolul al doilea, care-l numeau pe Cristos, Isus ben Pandera (Isus, fiul lui Pandera). De-a lungul întregii sale cariere, Hitler afirma că providența l-ar fi desemnat să scape Germania de evrei. Persevera în idea că Dumnezeu l-a ales să fie Mesia poporului german și să-i alunge pe evreii din Germania, la fel cum Isus i-a alungat din templu pe zarafi. Este evident că el credea toate aceste idei care reprezentau pentru el mai mult decât o retorică politică. Dr. Josef Gobbels, ministrul propagandei, le explica elevilor că Hitler este egalul lui Cristos. La 16 martie 1934, elevii germani trebuiau să scrie în caiete și apoi să dea citire următoarelor: „Isus și Hitler, Așa cum Isus i-a mântuit pe oameni de păcate și de Iad, Hitler va scăpa poporul german de la pierzanie. Isus și Hitler au fost prigoniți. În timp ce Isus a fost răstignit, Hitler a fost ales cancelar al Germaniei. Isus predica împărăția Cerurilor, iar Hitler – Imperiul German.” Naziștii distorsionau și mai mult mesajul creștinismului. „Hitler, tu ești marele nostru conducător. Numele tău îl va înspăimânta pe dușman. Va sosi împărăția ta și voința ta va fi singura lege pe pământ. Fie să-ți auzim vocea în fiecare zi, învață-ne, și noi ne vom supune voinței tale, chiar cu prețul vieții. Glorie ție! Heil Hitler!” Cel de al III-lea Reich îi învăța pe părinți să le dea copiilor următoarea binecuvântare: „Führer, Führer-ul meu, pe care l-a trimis Dumnezeu, apără-mă și ține-mă în viață. Tu ai salvat Germania în vremurile cele mai grele, îți sunt recunoscător pentru pâinea cea de toate zilele. Rămâi cu mine și nu mă părăsi niciodată, Führer, Führer-ul meu, lumina mea. Heil Mein Führer!” Hitler cunoștea foarte bine Biblia, mai cu seamă Vechiul Testament. În discuțiile și în discursurile sale, cita adesea pilde din Scriptură. Astfel, de exemplu, în septembrie 1934, într-un discurs adresat celor din Hitlerjugend, a spus următoarele: „Nu ești nici fierbinte, nici rece, ci călduț și de aceea Dumnezeu te va blestema și te va lepăda din gura sa.” Naziștii aveau o biblie a lor, cartea de căpătâi a național-socialismului, opera lui Hitler: „Mein Kampf”. Din drepturile de autor, Hitler a făcut avere, întrucât statisticile din 1943 arată că, în afară de Biblie, aceasta a fost cartea cea mai vândută în Germania. Și totuși, nu numai cartea lui Hitler era cartea de căpătâi a naziștilor. Printre scrierile fundamentale ale ideologiei naziste se numărau: „Mitul secolului XX”, de Alfred Rosenberg, operele lui Richard Wagner, precum și două lucrări ale lui Otto Rahn, un Standartenführer SS, intitulate „Cruciada împotriva secolului XX” și „Tribunalul lui Lucifer în Europa”. Aceste cărți erau lecturi obligatorii în cadrul celor trei institute de pregătire a conducătorilor SS. Tinerii conducători SS aveau un rol asemănător cu cel al novicilor din mănăstirile catolice sau ortodoxe. Religia nazistă copia catolicismul în ceea ce privește organizarea structurilor de partid și din SS. Hitler voia să se erijeze într-un abate care-și supraveghează preoții. Gauleiterii naziști îndeplineau un rol echivalent cu cel al episcopilor din Evul Mediu, iar SS-ul era organizat după modelul iezuiților romani. Aici putem descoperi o serie de trăsături care provin din ideologia societății Thule, care au constituit de altfel baza concepției despre lume din cartea „SS Mann”, o adevărată biblie pentru bărbații îmbrăcați în uniforme cu cap de mort. SS-ul nu era doar o organizație de luptă, ci în primul rând un ordin, o societate secretă. Avea propriile ritualuri de inițiere și propriul său regulament secret, reușea să spele creierele tuturor membrilor săi, inoculându-le o regulă formată din trei imperative: crede, supune-te, luptă! Acest ordin negru își alegea cu grijă membrii, – lucru dovedit de numărul extrem de redus al acestora, care nu era proporțional cu marea influență pe care o exercita. Era alcătuit doar din cinci regimente, în total 25–28.000 de membri, cel puțin așa afirma Himmler la 4 octombrie 1934, la Poznan. În timpul atacului asupra Uniunii Sovietice, numărul SS-iștilor crescuse la 160.405. Sfârșitul apropiat al unui război pe cale de a fi pierdut a simplificat procedura de admitere în aceste formațiuni ale asasinilor de elită. În anul 1945, SS-ul avea un efectiv de aproape 500.000 de membri, dar și așa nu reprezenta decât o mică parte a armatei germane. Caracterul de ordin al SS-ului dovedește visul lui Himmler de a reînființa vechea Burgundie, ca un teritoriu autonom al SS, nesubordonat nici lui Hitler și nici partidului nazist. Problema „măruntă” reprezentată de expulzarea populației franceze, luxemburgheze, elvețiene și chiar germane de pe acest teritoriu – dacă nu se intenționa transformarea lor în robi – fusese soluționată de Himmler încă înainte de război. Împreună cu Gauleiterul Eduard Fraunfeld, care era desemnat să fie guvernatorul Peninsulei Crimeea (conform unui document din 10 iulie 1942), Himmler decisese că populația din Burgundia urma să fie strămutată în regiunea muntoasă a Crimeei...

Svastica

Crucea ansată sau svastica este un simbol religios ancestral, de sorginte hindusă. Este atât de veche, încât nu se cunoaște cu exactitate originea ei. Ea s-a răspândit practic în toată lumea, cu excepția Australiei și Noii Zeelande. Apare în America de Nord și de Sud, în India, Mexic, în Scandinavia și Orientul Apropiat.
La popoarele scandinave, svastica reprezenta ciocanul zeului Thor. Grecii și romanii au preluat acest simbol de la popoarele indo-europene, așa-zise ariene, din Asia Mijlocie, întâlnite în timpul campaniilor de cucerire sau, mai târziu, cu ocazia migrațiilor. Orașul Bayonne, din Țara Bascilor a inclus svastica în stema sa, sub denumirea de „Crucea Gamma”. Crucea Gamma s-a răspândit și în sudul Franței, mai ales în zona Pirineilor, la granița cu Spania. În Marea Britanie se pare că a fost introdusă de misterioșii druizi. Caracterul religios al svasticii este dovedit și de faptul că ea apare ca podoabă a altarelor și sanctuarelor ridicate pentru celebrarea zeilor păgâni. Într-o sinagogă din secolul al II-lea descoperită de curând, svastica stă alături de steaua lui David și de pentagramă, un simbol satanist specific! Semnificația svasticii este diferită de la o religie la alta. La indienii americani, se pare că era doar un semn care aducea norocul, dar alții sunt de părere că reprezenta mult mai mult. Poate că primii coloniști americani nu au înțeles mesajul religios și filosofic al acestui simbol. În cele mai multe religii, svastica simboliza soarele, fiind legată astfel și de adorația zeului Baal. Cultul lui Baal a luat forme diferite de-a lungul secolelor și, peste tot, este însoțit de simbolul svasticii. Culturile solare pseudo-creștine, ca de exemplu cea a manicheilor și kaharilor, cunoșteau și utilizau svastica. Conform părerii lui Angebert, crucea gamma este un simbol religios universal, care face conexiune între diferitele sisteme religioase bazate pe magia adorației solare. Crucea ansată semnifică roata vieții și perpetua transformare. Cel mai des se întâlnește forma sa cu orientare în sens contrar acelor ceasornicului (Sinistrogir) care simbolizează mișcarea soarelui de la apus la răsărit. În culturile din Asia centrală, svastica era pe de o parte simbolul soarelui, pe de altă parte avea semnificația armoniei dintre viața individului și univers. Astfel, svastica este oarecum înrudită cu filosofia taoistă din China. Majoritatea culturilor au adoptat svastica rotită spre stânga, mai exact cu brațele îndoite către stânga, întrucât și soarele se deplasează spre stânga pe orbita sa aparentă. De aici explicația că acest simbol reprezintă adevărul și bunătatea.
Svastica utilizată de naziști era rotită spre dreapta (Dextrogir), simbolizând dizarmonia universală, dominația forțelor malefice. Alchimiștii gnostici medievali defineau svastica drept cea de a opta formă a careului înțelepților, care se obține ștergând anumite fragmente din careul de bază. Acest simbol nu apare doar în lucrările alchimiștilor medievali, ci și pe unele monede grecești datând cu multe secole înainte de Cristos. Este interesant de remarcat că pentru alchimiști, svastica reprezenta și transformarea unui element în altul, de exemplu transformarea plumbului în aur, adică ceea ce se înțelege în chimia modernă prin transmutație. Chimiștii și farmaciștii de astăzi consideră că profesiunea lor își are originea în cea a alchimiștilor. De fapt, alchimiștii nu se ocupau de științele naturii, ci de ocultism. Mulți dintre ei erau vrăjitori sau magi care activau într-o cultură ostilă, creștinismul. (Să nu uităm faptul că în acea perioadă biserica îi ardea pe rug pe eretici). Cercetarea transmutației nu era decât o ocupație secundară, cu ajutorul căreia alchimiștii puteau stabili relații bune cu regii și înalții prelați setoși de avere. Pentru alchimiștii oculți, transmutația însemna contactul cu Conștiința Cosmică. La finele secolului al XIX-lea și începutul secolului XX, mișcările oculte utilizaseră svastica cu mult înainte de apariția și răspândirea nazismului. Societatea Thule își alesese drept simbol crucea ansată, la fel ca trupele care au intrat în Berlin pentru a răsturna guvernul comunist și din care făcea parte și Rudolf Hess, viitorul conducător ocult al naziștilor. Georg Lanz von Liebenfels, care îl atrăsese pe Hitler sub influența sa ocultă în timpul anilor petrecuți la Viena, a arborat o dată steagul cu svastică pe castelul său enigmatic ce găzduia organizația denumită Ordinul Noilor Cavaleri Templieri. După ce în anul 1920 Hitler a fost ales conducătorul partidului nazist, a dorit să ofere acestuia o insignă și un drapel care să simbolizeze puterea absolută. Primele proiecte au fost respinse rând pe rând. În final, a fost acceptat proiectul unui dentist din Sternberg, care, de altfel, era vechi membru al Societății Thule și care mai înainte făcuse parte din aripa populară a Ordinului German. Dr. Friedrich Krohn desenase o svastică sinistrogiră, într-un cerc alb pe fond roșu sângeriu. Svastica proiectată de Krohn dorea să simbolizeze bunătatea, dreptatea, armonia cu natura și forțele benefice. Hitler a acceptat proiectul, dar l-a modificat, înlocuind svastica orientată spre stânga cu varianta malefică, orientată spre dreapta. El a utilizat intenționat svastica inversată, simbol al întunericului, răului și magiei negre. Deci, deși ideea ca svastica să fie simbolul național-socialismului nu-i aparține lui Hitler, acesta era perfect edificat asupra semnificației ei religioase. Odată le-a spus unor oaspeți cu care lua cina că crucea Lohengrin din opera omonimă de Wagner s-a format prin combinația celor două svastici rotite spre dreapta și spre stânga. Și Societatea Thule căuta neobosită semnificația svasticii, sub semnul ei dorind să descopere patria strămoșească a germanilor. Au crezut că au și aflat-o pe teritoriul actual al deșertului Gobi, care s-ar părea că s-ar fi format în urma unei catastrofe îngrozitoare, care a distrus o țară înfloritoare. (Să fi fost o catastrofă atomică?) Societatea Thule, al cărei lider spiritual era profesorul Haushofer, a devenit centrul de cristalizare a elitei naziste, care va întemeia mai târziu partidul. Însă, Societatea Thule funcționase cu mult înainte de accederea lui Hitler la putere, iar svastica fusese simbolul ei. Utilizarea svasticii în sine nu are nimic deosebit. Încă din anul 1891, Ernst Kraus afirmase originea ei pur ariană, iar Guido List, în anul 1908, o considerase simbolul purității sângelui și al altor științe misterioase care erau înscrise cu semne runice în străvechile legende scandinave. Apariția svasticii duce la conexiuni interesante. Se pare că – dacă am da crezare zvonurilor, chiar dacă este vorba de zvonuri bine întemeiate – svastica însoțită de o inscripție a fost descoperită și la Ekaterinburg, locul unde și-a petrecut ultimele zile familia țarului. Țarina Alexandra Feodorovna ar fi desenat-o pe unul din pereți și tot ea a ascuns într-o icoană un bilețel care dovedea legăturile pe care le avea cu Societatea Dragonul Verde... Legătura dintre Curtea Țarului și vrăjitorii japonezi fusese stabilită de Badmaiev, medium și mag, un personaj care se bucura de o influență aproape la fel de mare cu cea a celebrului mujic Rasputin. Badmaiev își făcuse ucenicia în Tibet, la Lhassa, și până la Revoluția din Octombrie fusese în legătură cu Dalai Lama. Fotografia desenului țarinei a ajuns în posesia generalului Kutepev din Gărzile Albe, dar acesta nu s-a putut bucura prea mult de ea. A fost invitat la bordul iahtului personal al magnatului german, baronul Otto Bautenaas, unde a fost ucis. Curând după aceea, și baronul a fost victima unui asasinat. Svastica, Tibetul, Societatea Dragonul Verde, toate acestea atestă faptul că Societatea Thule era în legătură cu cercurile înalte de la Curtea Țarului. Și încă ceva: iahtul lui Bautenaas, pe bordul căruia a fost ucis Kutepev, purta numele de Asgard, un nume foarte rar, unic în registrele navale. Saga islandeză spunea că țara de basm a regelui din Thule se numea Asgard.

Hitler și ocultismul

Deși mulți istorici au descoperit că Hitler și acoliții săi erau sub influențe oculte, puțini au încercat să analizeze bazele oculte ale nazismului. Dintre aceștia îi amintim pe Gerald Suster, Trevor Ravenscroft și Jean-Michel Angebert. Atât aliații, cât și completul de judecată al Procesului de la Nürnberg, știau despre legăturile oculte ale lui Hitler. Unii dintre martori, ca de exemplu Walter Stein, afirmă că atât Juriul de la Nürnberg, cât și Sir Winston Churchill în persoană erau edificați în ceea ce privește aceste relații oculte pe care le-au omis în mod intenționat. S-ar putea întâmpla ca pentru conducătorii aliați, care erau niște profani, influențele oculte să nu fi constituit altceva decât unul dintre numeroșii factori psihologici ai apariției ideologiei naziste, motiv pentru care le-au ignorat pur și simplu. Uneori aveau și argumente împotriva ocultismului lui Hitler, invocând faptul că Führer-ul a condamnat și a ironizat în mod public ocultismul și pe reprezentanții acestuia din acea perioadă. (De pildă, pe Rudolf Steiner sau pe Aleister Crowley).
Era un fapt dovedit că în anul 1920, după ce Hitler a început să devină o figură publică, naziștii au încercat să-l asasineze pe Steiner. La puțin timp după ce locțiitorul lui Hitler, Rudolf Hess, a fugit în Anglia în mai 1941, Hitler a ordonat arestarea tuturor astrologilor, ocultiștilor și magicienilor care activau atunci. Cum pot fi compatibile toate acestea cu ocultismul lui Hitler? De ce ar fi ironizat în mod public astrologia, dacă el însuși se ocupa de ocultism? Răspunsul nu este nici măcar contradictoriu. Să vedem ce părere avea Hitler despre astrologie. Hitler a ironizat într-adevăr astrologia pentru că – în opoziție cu Heinrich Himmler – nu credea în ea, o considera o șarlatanie. Pentru Hitler, astrologia și horoscopul se găseau la fel de departe de ocultism, ca prestidigitatorii de magie neagră. Specialiștii în ocultism afirmă că au fost inițiați în științele enigmatice ancestrale. În Germania din perioada de după primul război mondial, funcționau o mulțime de astfel de grupări oculte. Cavalerii Teutoni și Cavalerii Templieri erau ordine medievale, ce au servit drept model pentru structura unor organizații politice și sociale din Germania, printre acestea figurând și partidul nazist. Aceste grupări oculte difereau mult unele din altele, însă aveau o trăsătură comună: considerau că se află în posesia unor științe ascunse oamenilor de rând. Deci, pentru ce dorea Adolf Hitler sau Societatea Thule să denigreze ocultismul și să-i distrugă pe ceilalți reprezentanți ai ocultismului? Thulienii au comis un atentat eșuat împotriva lui Rudolf Steiner, iar după 1933, alături de evrei și de criminalii de drept comun, au fost deportați în lagărele de concentrare și masonii și ocultiștii. De ce? Prima dată am fi tentați să ne gândim că thulienii se raportau la alte orientări oculte, la fel cum se raporta biserica medievală la erezii. Neconcordanțele aparent mici între diferitele curente ezoterice puteau constitui devieri substanțiale în ochii unor ocultiști „ortodocși”. Hitler, însă, era motivat de dorința ca marele public să nu afle despre înclinațiile sale către ocultism. Îi era teamă că ceilalți inițiați își vor da seama de legăturile sale oculte.
Reprezentanții ocultismului, cei care doreau să exprime prin doctrinele oculte o înaltă moralitate, îl puteau lesne demasca pe Hitler. În timpul anilor petrecuți la Viena, Hitler a intrat în contact cu mai multe grupări și personalități oculte, printre care și cu celebrul Guido von List. În vechiul centru al capitalei austriece funcționau zeci de magazine care comercializau literatură ocultă și recuzită pentru magicieni. Ernst Pretsche era unul dintre negustorii specializați pe aceste produse. Hitler l-a întâlnit pentru prima oară în anul 1911. Mai târziu a devenit unul dintre clienții lui de bază și nu rareori luau masa împreună.
Ernst Pretsche era un personaj straniu. Crescuse în mediul ultranaționalist al cartierului german din Mexico City. Tatăl său, de profesie farmacist, și-a dedicat timpul liber studierii magiei și tradițiilor rituale practicate de vechii azteci și alte popoare băștinașe din America de Sud. Ernst l-a urmat de tânăr pe tatăl său, cel puțin în ceea ce privește atracția către ocultism. Tânărul Pretsche s-a mutat la Viena în anul 1892, în perioada înfloririi mișcării pangermane, inspirată de operele lui Wagner. Pretsche s-a alăturat acestei mișcări și s-a ocupat cu difuzarea literaturii antisemite în capitala austriacă. Ernst Pretsche, asemeni tuturor germanilor care au avut de-a face cu ocultismul, a aprofundat opera „Parsifal” de Wolfram von Eschenbach. Se pare că el l-ar fi inițiat pe Hitler în înțelegerea sistemului de simboluri ezoterice ale acestei cărți. Eschenbach fusese un trubadur german din veacul al XII-lea. Legenda lui Parsifal a fost inspirată de un maestru ocult al școlii cabalistice din Toledo, un anume Kyotto (sau Guiotto).
După cum povestește Eschenbach, înainte de inițierea în magia neagră, Kyotto a trebuit să învețe alfabetul. Alfabetul reprezenta de fapt dezvoltarea unei conștiințe mai înalte, transcedentale, care îi înlesnește individului stabilirea contactului cu lumea spiritelor și cu Conștiința Cosmică, ceea ce va face să i se dezvăluie tainele prezentului și viitorului. Pretsche era edificat asupra faptului că, fără cunoașterea magiei negre, această cale însemna un proces îndelungat de inițiere simbolică în căutarea Sfântului Graal mistic. Practicarea magiei negre constituia așa-numita cale interzisă, care scurtcircuita procesul anevoios de accedere la un nivel spiritual superior, la care omul este în stare să înfrunte lumea spiritelor.
În timpul șederii sale în Mexic, Ernst Pretsche a descoperit o altă „scurtătură” pe care se pare că i-ar fi împărtășit-o și lui Hitler. Este vorba de utilizarea substanțelor psihogene. Unele triburi indiene care trăiau în regiunea nordică a Mexicului, obișnuiau să consume în timpul ceremoniilor religioase un drog numit peyote, extras dintr-o specie de cactus, care avea puternice efecte psihogene. Ravenscroft relatează despre faptul că Pretsche i-ar fi dezvăluit tânărului Hitler rolul acestui produs în atingerea mai rapidă a stării transcedentale de extaz. Deci, în anul 1913, când s-a mutat la München, Hitler nu mai era un profan în ale ocultismului. Căuta insistent cunoașterea secretă pe care i-o puteau oferi doctrinele secrete.
Dacă Hitler a fost Messia al Germanilor, atunci Houston Stewart Chamberlain poate fi considerat Ioan Botezătorul. La prima sa întâlnire cu Hitler, în octombrie 1923, Chamberlain a exclamat: „Iată conducătorul trimis de Dumnezeu, pentru a ajuta poporul german la ceasul de grea cumpănă!” Chamberlain era englez de origine, dar sub influența pangermanismului wagnerian a devenit mai german decât germanii. Lucrările sale mai importante n-au fost scrise în limba maternă, ci în germană. S-a născut în localitatea Southsea, din Anglia, în anul 1855. Tatăl său era amiral, iar doi unchi de-ai lui au fost generali în armata britanică. Conform tradiției familiale, și Houston Stewart Chamberlain era destinat carierei militare, dar, din motive de sănătate, nu putea să servească în marina militară. Tânărul Chamberlain a fost crescut la Paris de niște rude care i-au angajat un perceptor prusac foarte sever. A urmat studii superioare la Versailles, Geneva și Dresda. Curând va cădea sub fascinația muzicii lui Wagner și a mitologiei sale eroice. Era atât de strâns legat de Wagner, încât a devenit discipol al acestuia și s-a însurat cu una din fiicele lui. Cariera literară a început-o în limba germană, scriind mai ales despre Wagner și operele sale. Lucrările sale l-au stimulat pe Hitler să îmbine teoriile religioase cu cele rasiale și politice. Cea mai importantă operă a lui Chamberlain este întitulată „Fundamentele secolului al XIX-lea” (Foundation of the Ninteenth Century). Cartea care încerca să apropie universul lui Wagner de cel al lui Nietzsche, a fost publicată în anul 1899 și curând a devenit un „bestseller”. Gândirea germană era receptivă la raționamentele politico-metafizice. Asemeni lui Hitler, și Chamberlain se afla sub influența ocultă și demonică. William Shirer povestea că Chamberlain scria într-o stare febrilă, într-o adevărată transă și... adesea nu-și mai recunoștea propriile lucrări. Shirer pomenește un caz petrecut în anul 1896, în timpul călătoriei lui Chamberlain în Italia. Conform celor spuse de Shirer, aflat parcă sub o influență demonică, Chamberlain a întrerupt călătoria la Gardone și, timp de opt zile, a stat zăvorât într-o cameră de hotel. Acolo a început să lucreze febril la opera sa, întitulată „Rasele și istoria”, care va deveni una din cărțile de căpătâi ale nazismului. Chamberlain a murit în anul 1927, dar înainte de asta l-a binecuvântat pe Hitler și l-a uns drept Messia al Germaniei.

Tibetul german

Înainte de a isprăvi prezentarea, de altfel incompletă, a legăturilor dintre societățile secrete și Cel de al III-lea Reich, după „ghiveciurile” teologice, să aruncăm o privire și asupra uneia dintre aventurile mai puțin cunoscute ale Societății Thule, prin care s-ar fi dorit de asemenea să se schimbe imaginea lumii noastre. De astă dată, scena este Mongolia. Societatea nutrea un interes deosebit față de această țară. După concepția lui Haushofer, Mongolia și Tibetul constituiau nucleul lumii, nu numai pentru că acolo era leagănul nobilei rase germane – firește, conform concepției antropologilor naziști –, ci și din alte motive mai interesante și mai romantice. Haushofer afirma că, după ce regiunea deșertului Gobi a suferit o imensă catastrofă, care ar fi nimicit oamenii superiori sau neamul semizeilor, ultimii descendenți ai uriașilor de odinioară s-ar fi retras în zona subterană a Tibetului și acolo s-ar fi împărțit în două tabere. Prima ar fi pornit în direcția mâinii drepte și a întemeiat imperiul Agarta, patria concentrării și a perfecțiunii spirituale, care face abstracție de evoluția lumii. Cea de a doua tabără ar fi pornit în direcția mâinii stângi și a întemeiat imperiul Shampullah, cucerind mijloacele de a supune lumea și omenirea. Magicienii aleși – și atât Haushofer, cât și Eckart se considerau printre aceștia – pot intra în contact cu locuitorii atotputernici ai imperiului Shampullah, devenind aliații lor în demersul de cucerire a lumii. Dalai Lama ar fi fost un fel de reprezentant diplomatic al Agartei în lumea noastră, pe când suveranul mongol Bogdogegen ar fi fost reprezentantul pământean al Shampullei. În plină vâltoare a războiului civil din Asia, care n-a ocolit nici Mongolia, la un moment dat, în capitala țării, Urga (actualul Ulan Bator), și-a făcut apariția o gardă independentă purtând arme germane și condusă de ofițeri germani, al cărei comandant era baronul Ungern, înrudit cu familia imperială. Insigna gărzii lui Ungern avea desenată pe ea svastica. Ungern și-a început dominația peste Mongolia cu un pogrom îngrozitor, căruia i-au căzut victimă toți evreii care până atunci trăiseră pașnic în Urga. Apoi, Ungern a început tratativele îndelungate cu reticentul Bogdogegen și cu preoții superiori de la mănăstirea Gan-Dan. El nu a negat faptul că ar dori să continue cuceririle gloriosului Gingis-han cu ajutorul puterii spirituale tibetane și mai ales cu imensele comori de aur de aici, având ca obiectiv cucerirea lumii pentru Germania. Și ca să încheiem povestea în stil telegrafic: Baronul Ungern, unul dintre cei mai cruzi ofițeri din Gărzile Albe, a fost capturat de Gărzile Roșii și executat înainte să poată porni campania de supunere a lumii sub stindardul imperiului Shampullah. După moartea comandantului, garda lui s-a risipit. Întrucât campania lui Ungern a eșuat – deci n-a reușit să se ducă la Mohamed, mai exact, rasa aleasă a germanilor n-a ajuns la niciun rezultat în Tibet – Mohamed s-a văzut nevoit să se ducă la munte, adică tibetanii au plecat în Germania. Acest lucru s-a petrecut în anul 1926, cu șapte ani înainte ca Hitler să cucerească puterea. La München și la Berlin au sosit, nu se știe cum, mai mulți tibetani care s-au stabilit acolo. Acesta era un fapt interesant, știut fiind faptul că ei se adaptau mai greu la clima europeană. Trăiau destul de retrași și nu doreau să stabilească contacte cu localnicii. Unul singur a devenit ceva mai cunoscut, sub numele conspirativ de „Bărbatul cu mănuși verzi”. Spunea despre sine că este un inițiat tibetan, păstrător al cheilor Agartei. Un lucru este sigur. Acest bărbat se întâlnea în mod regulat cu Hitler. Pentru a-și dovedi puterile magice, de trei ori consecutiv în preajma alegerilor, a comunicat presei numărul deputaților naziști care vor intra în parlament – ceea ce este o performanță demnă de un politician experimentat, dar nu necesită niciun strop de magie. Nu se știe soarta de mai târziu a Bărbatului cu mănuși verzi. Poate că și el făcea parte dintre „Voluntarii morții”, o formațiune care purta uniforma nazistă, dar fără însemnele rangului și ai cărei membri aveau trăsături caracteristice tibetanilor. Membrii ei au murit până la ultimul în bătălia pentru apărarea Berlinului. Despre acest episod, practic, nu se știe nimic. Probabil că apărătorii tibetani ai ultimei fortărețe a lui Hitler nu proveneau dintre cei veniți din Tibet cu primul contingent sau dintre urmașii acestora. Deși este extrem de dificil să reconstituim datele exacte, astăzi știm aproape sigur că naziștii au continuat să facă în Tibet niște cercetări cu obiectiv necunoscut, până în anul 1943, deci în plin război. Este lesne de închipuit cât de dificilă era această misiune.
Nu este exclus ca și în timpul războiului să fi venit în Germania oaspeți din Tibet, prin statele neutre Suedia sau Spania, de unde pe tot parcursul războiului au existat curse aeriene civile către Berlin – itinerarii aeriene respectate de aliați – ori pe submarinele japoneze care aduceau la Hamburg chinină, cauciuc, cocaină și metale rare din Japonia. Și încă o ilustrare a activității Societății Thule cu mult înainte ca Hitler să fi ajuns la putere. Iată un fragment dintr-un articol interesant din numărul din 22 ianuarie 1929 din Journal des Debats: „În Panama a avut loc o revoltă a tribului indian kuna, care constituie populația majoritară. Rebelii au ucis polițiștii panamezi și au întemeiat o republică independentă, purtând numele de Thule, care avea drept stemă o svastică roșie pe un fond portocaliu...”
Mai târziu, specialiștii au încercat să pună la îndoială rolul Societății Thule în această acțiune, afirmând că, în indiană, cuvântul „tule” înseamnă „om”. Acest lucru, însă, nu este dovedit, iar svastica pare o dovadă destul de grăitoare pentru idea contrară. În cartea sa, „Simbolistica crucii”, René Guenon afirmă plin de entuziast că a găsit pe ambele țărmuri ale oceanului dovezi ale miturilor comune. Noi credem că a descoperit cu totul altceva, una din consecințele răspândirii activității geopolitice a Societății Thule și a lui Karl Haushofer, sprijinită eficient de monopolurile germane.

Moartea Imperiului

Nu există date credibile privind soarta societăților secrete după căderea Celui de al III-lea Reich. Un lucru e sigur. Foarte mulți dintre membrii lor au murit în timpul războiului, mulți dintre conducătorii lor au fost condamnați ca și criminali de război. La 14 martie 1946, Haushofer, ajuns la o vârstă înaintată, și-a ucis mai întâi soția, iar apoi s-a sinucis împlântându-și sabia în inimă, așa cum hotărâse cu ani în urmă. Unii spun că o societate secretă devine și mai greu de distrus atunci când se încearcă să i se decimeze membrii. Martiriul acesta dă puteri nebănuite generației următoare. Spiritul supraviețuiește morții individului. Oare cum s-ar putea distruge cu metode profane o societate mistică sau ocultă?

Cagularzii

Suntem în anul 1936. Hitler este de trei ani la putere, Mussolini a invadat Abisinia și părea că puhoiul fascist îndreptat către Europa de Vest ar fi putut fi stăvilit numai de popoarele francez și spaniol, mai exact de barajele ridicate de Frente Popular și Front Populaire. Încercarea de lovitură de stat de la 6 februarie 1934, pusă la cale de forțele reacționare franceze, a fost, însă, dejucată. Imensa și, din păcate, sângeroasa manifestare din 9 februarie, urmată de greva generală din data de 12, a demonstrat împotrivirea clasei muncitoare față de cotropitorii naziști și a contribuit la coeziunea taberei democratice. Alegerile locale din luna mai a anului 1935 și cele teritoriale din districtul Senei au indicat o importantă deplasare a electoratului către stânga. A fost creat frontul unității între cele două partide muncitorești importante. Fratricidul dintre socialiști și comuniști luase sfârșit. Apoi a fost înființat Frontul Popular, care a extins unitatea muncitorilor și asupra țăranilor și a micii burghezii, adică a fost inclus Partidul Radical, precum și mai multe sindicate și uniuni mai mari sau mai mici. La 17 aprilie, Maurice Thorez a rostit un discurs memorabil, primul discurs al unui lider comunist transmis de Radiodifuziunea franceză de stat. Încă din primul tur de scrutin, Frontul Popular a repurtat un succes fulminant. Față de 790.000 de voturi în 1932, Partidul Comunist Francez a obținut un milion și jumătate de voturi, ceea ce se traducea prin nouă mandate de deputați în Cameră. Partidul Socialist a obținut în jur de două milioane de voturi, ca și în alegerile anterioare. Cele mai multe voturi, 19.000, au fost obținute de Thorez în circumscripția sa de la Ivry, orășel muncitoresc de lângă Paris. În al doilea tur de scrutin, care a avut loc după două săptămâni, Frontul Popular a obținut o victorie și mai răsunătoare. La ora două noaptea s-au dat publicității rezultatele finale ale alegerilor. Comuniștii obținuseră șaptezeci și două de mandate față de numai zece câte avuseseră în guvernarea anterioară. Numai la Paris și în orășelele din apropierea capitalei, pe celebra centură roșie, au fost obținute treizeci și cinci de mandate. În ceea ce privește Frontul Popular, acesta a obținut 375 de mandate din totalul de 610, deci deținea majoritatea absolută. La începutul lunii iulie a început un val de greve fără precedent în istoria Franței, care în două săptămâni a cuprins întreaga țară. Muncitorii ocupau uzinele, însă nu se atingeau de mașini și nu atacau patronii. Erau extrem de disciplinați. Era un stil de grevă nou, care consta în ocuparea fabricilor, cunoscută și sub numele de „invention”, sau de „grevă cu internat”: femeile și consilierii locali de stânga îi aprovizionau cu alimente pe greviști, muncitorii dormeau în ateliere, ziua jucau cărți sau participau la spectacole susținute de actori, cântăreți și poeți de stânga, ca Jean-Louis Barrault sau Jacques Prevert. Milioane de muncitori au întrerupt lucrul, însă nu a avut loc niciun incident violent. Pe coșurile fabricilor erau arborate drapelele roșii. În data de 7 iunie, când valul de greve a atins punctul culminant, la palatul premierului, fosta clădire a ambasadei austro-ungare, a fost încheiată vestita Convenție Matignon, care a însemnat un succes important al muncitorilor, atât în ceea ce privește salariile, cât și în privința protecției sociale. Deși partidul comunist afirma că nu era vorba de o revoluție socială și nu intrase în guvernul Frontului Popular și însuși Thorez declarase că nu poți obține totul și că trebuie să știi să închei o grevă, pentru că nu dorea să se repete baia de sânge din anii 1848 sau 1871, când burghezia, îngrozită de revendicările muncitorilor, a renunțat la alianța cu ei, cele două sute de familii, adică marea burghezie s-a îngrozit atât de tare, încât a făcut tot posibilul să dezbine Frontul Popular. Ceea ce, într-o oarecare măsură, era destul de ușor, întrucât Rassemblement Populaire (Uniunea Populară) era un bloc coagulat pe baze negativiste, adică o asociație a forțelor care voiau să blocheze ascensiunea fascismului. Era limpede, însă, că Daladier nu avea aceleași idei cu Blum și cu atât mai puțin cu Thorez. De altfel, transpunerea în practică a politicii lucide și moderate promovate de Thorez nu se făcea fără frecușuri. Unii muncitori erau convinși că totul era posibil. În Franța se împământeniseră tradițiile anarhisto-sindicaliste, deci disciplina sindicală era destul de greu de respectat, cu atât mai mult cu cât unele elemente, de exemplu troțkiștii și extremiștii de stânga din Partidul Socialist, sprijineau revendicările așa-zis revoluționare și acuzau de trădare Partidul Comunist Francez. Totuși, datorită numărului redus al troțkiștilor, anarhiștilor și pivertiștilor (Marcel Pivert era liderul aripii de extremă stângă a Partidului Socialist) nu s-a reușit destrămarea unității blocului.

Cele două sute de familii

Cele două sute de familii celebre care făceau parte din oligarhia financiară nu aveau de gând să renunțe la privilegiile lor economice. În acea perioadă, în Franța funcționau cincizeci de mii de societăți pe acțiuni, însă conducerea reală a economiei era concentrată în mâinile a treizeci de bănci importante, a treizeci de societăți comerciale din domeniul siderurgiei, treizeci de centrale electrice, douăzeci de societăți de asigurări, vreo zece întreprinderi din domeniul industriei chimice, zece firme care se ocupau de distribuția apei și gazelor și câteva societăți de transporturi feroviare și navale. În concluzie, în jur de două sute de societăți pe acțiuni conduceau economia țării. Aceleași familii conduceau și marile bănci. Finanțele țării erau în mâna a patru instituții financiare: Credit Lyonnais, Societe Generale, Credit Industriel și Comptoir d’Escompte. Această concentrare puternică era foarte bine ilustrată de Banca Națională: Banque de France era condusă de doisprezece guvernatori. Jumătate din aceștia erau numiți dintre conducătorii marilor întreprinderi industriale. Printre aceștia se afla și De Wendel, conducătorul Comitetului Forjelor (Commite des Forges, care reunea uzinele siderurgice), ceilalți erau reprezentanți ai marilor bănci care apărau interesele celor din familiile: Rotschild, Hottinguer, Mirabaud, Lazard. De altfel, cei doisprezece guvernatori conduceau la rândul lor nouăzeci și cinci de societăți pe acțiuni importante. Acești doisprezece magnați, de care muncitorii din Billencourt, viticultorii din sudul Franței sau pescarii din Bretania nici nu auziseră, dețineau o putere mult mai mare decât premierul sau prefectul. Practic, făceau ce doreau, pentru că, dacă aveau interesul, împrumutau guvernul iar dacă nu, nu. Creditau investițiile băncilor și întreprinderilor doar dacă voiau. Puteau să facă rabat emisiunilor trezoreriei, adică să crediteze statul, dar numai dacă acest lucru era în interesul lor. Între timp, speculau la bursă cu acțiuni și devize. Această oligarhie financiară stăpânea țara al cărei popor vărsase atâta sânge în ultimele două secole pentru a împlini visul minunat al libertății, egalității și fraternității. Era clar că cele două sute de familii nu se împăcaseră cu victoria electorală a Frontului Popular și e de la sine înțeles că au aruncat în luptă și alte mijloace decât cele legale și parlamentare. În iunie 1936, Guvernul Blum a desființat ligile fasciste, adică formațiunile crucilor cu flăcări ale colonelului De La Rocque – care mai târziu s-au reînființat sub numele de Partidul Social Francez – și grupările de mai mică importanță, ca Tineretul Patriot, Voluntarii Naționali și liga monarhistă Action Française. Nici uniunile fasciste nu s-au împăcat cu desființarea. Beneficiind de sprijinul ofițerilor și al persoanelor din lumea marilor finanțe, au început să înființeze diferite societăți secrete. La început s-au rezumat la autoapărare și nu exista vreo coordonare între aceste organizații. Nucleele lor erau formate din ofițeri în rezervă, veterani de război, dar, în fundal, erau și grupuri de ofițeri activi și, firește, oligarhia financiară a lui De Wendel. Deviza lor era antibolșevismul. Nu duceau lipsă nici de fonduri și nici de organe de presă. Unul dintre marile cotidiane, Gringoire, îi sprijinea din plin. Dar, în afară de bani și de presă, aveau nevoie de arme și de persoane fanatice, care, la momentul oportun, să fie dispuse să folosească aceste arme. Și tocmai atunci și-a făcut apariția Eugène Deloncle, un inginer cu figura severă, sprâncenele groase și privire de oțel. Deloncle s-a născut în anul 1890, la Brest, un port important din nord-vestul Franței, și a absolvit Facultatea de Inginerie Navală Militară. A lucrat un timp la șantierul naval Penhos din Bretania și apoi a condus mai multe societăți comerciale. În timpul primului război mondial a fost distins cu mai multe ordine și medalii printre care și cel de Cavaler al Legiunii de Onoare. În calitatea sa de ofițer patriot și dușman neîmpăcat al germanilor, s-a înscris în Action Française, unde fusese atras de personalitatea lui Charles Maurras.

Prinții vânzători de ziare

Timp de peste cincizeci de ani, Maurras a fost un anticomunist înverșunat. De tânăr a lucrat la redacția faimoasei reviste Libre Parole, condusă de Drumont. În anul 1899 a fondat publicația Action Française, care la început avea periodicitate lunară, iar în anul 1908 a devenit cotidian. Începând din anul 1870, în jurul acestei reviste s-au grupat tinerii proveniți din marea burghezie, copiii educați în spiritul naționalismului revanșard, ai căror părinți simțiseră din plin gustul amar și umilința înfrângerii prusacilor. Acești tineri bine situați difuzau ziarul, de aceea li se mai spunea „prinții vânzători de ziare”. Tot ei organizau și manifestațiile și nelipsitele ciocniri de stradă. Ani în șir, ținta lor predilectă a fost Jean Jaures, pe care l-au gratificat cu epitetul „amic al germanilor” și-i spuneau Herr Jaures. Maurras ajunsese să-l acuze de slăbiciune chiar și pe Poincare, un radical pur sânge și cerea capul lui Briand, pentru că dorea reconcilierea cu Germania. De altfel, acest individ care purta barbișon și avea e constituție astenică, fusese condamnat în anul 1912 pentru port ilegal de armă și instigare la crimă, dar a fost grațiat. În anul 1925 a fost din nou condamnat la un an de detenție, cu suspendare. Fusese deferit justiției pentru că trimisese o scrisoare de amenințare unui ministru, cu următorul mesaj: „Am să vă împușc ca pe un câine”. În anul 1936 a fost din nou condamnat la unsprezece luni închisoare, pentru că îi amenințase că îi va înjunghia cu cuțitul de bucătărie pe deputații care au luat poziție împotriva campaniei fasciștilor italieni în Abisinia. Cât timp a fost închis la penitenciarul Sante, își scria editorialele zilnice din Action Française sub pseudonimul Pelisson. Mai târziu, în anul 1945, când s-a judecat procesul său de colaboraționism – pentru că și el, ca mulți alți patrioți, devenise omul nemților – foștii lui studenți și complici au încercat să diminueze importanța carierei sale politice, prin lungi depoziții în care scoteau în evidență studiile sale despre civilizația antică. Pentru a spăla cât de cât petele de pe obrazul venerabilului moșneag, născut în anul 1868, l-au comparat chiar și cu Socrate, lăudându-i cu căldură activitatea de scriitor, poet și critic. Tribunalul l-a condamnat, totuși, la detenție pe viață, însă, după câțiva ani, președintele social-democrat Vincent Auriol l-a grațiat, astfel încât și-a sfârșit zilele acasă, în patul său, în anul 1957. Deloncle a devenit membru în brigada 17 din cadrul organizației Action Française. Aici erau concentrați cei mai curajoși și mai fanatici adepți ai lui Maurras. Au participat activ la tentativa de lovitură de stat din februarie 1934, au fost implicați în demascarea scandalului Stavinsky din care a reieșit că unul dintre cei mai mari escroci din lume susținut de anumiți politicieni, timp de decenii a furat, a înșelat și a delapidat. Totuși, Deloncle nu era mulțumit cu activitatea prinților vânzători de ziare, pe care o califica drept „ambiguă”. Dorea să se treacă la măsuri mai energice. În anul 1935, împreună cu câțiva camarazi, a părăsit rândurile A.F. (Abrevierea pentru Action Française) în puhoiul de ocări cu care i-a gratulat Maurras, care-i considera trădători. În martie 1936, cu numai două luni înainte de succesul electoral răsunător al Frontului Popular, au înființat Partidul Național Revoluționar și Social (Parti National Revolutionaire et Social sau P.N.R.S.), care-și avea sediul în strada Caumartin de lângă opera din Paris. Într-un articol întitulat „Intrigă măruntă, pericol mare” publicat în data de 28 iulie, Maurras le-a demascat activitatea secretă dorind astfel să plătească o poliță fracțiunii care reprezenta o posibilă concurență. Pujo, locotenent din subordinea lui Maurras, unul dintre principalii organizatori ai tulburărilor sân geroase din 6 februarie 1934, i-a poreclit cagularzi, știut fiind că glugile sau cagulele erau nelipsite din recuzita oricărei societăți secrete respectabile, inclusiv a Ku Klux Klan-ului. (De altfel, era un nume simbolic, pentru că nu se știe dacă membrii organizație purtaseră vreodată cagule la reuniunile secrete.) Deloncle s-a dovedit un organizator autoritar și priceput, deși avea idei destul de confuze. Era, mai degrabă, omul tacticii și machiavelismului decât al traducerii în practică a unor concepții politice. Avea, în schimb, un camarad mult mai tânăr, un ins scund și cu un fizic anost, pe nume Jacques Filiol (alintat cu diminutivul Fifi), un tip calm și rațional, dar înzestrat cu o privire de tigru și agilitate de felină. El făcuse parte tot din Brigada a 17-a și fusese aprecia pentru curajul și hotărârea de care dăduse dovadă. Acesta a părăsit împreună cu Deloncle tabăra regalistă a lui Maurras devenind unul dintre fondatorii P.N.R.S. Denumirea de partid nu prea corespundea cu realitatea, era mai degrabă o grupare paramilitară de mici dimensiuni, alcătuită din indivizi fanatic care, treptat, au înlocuit autoapărarea cu atacul. Mișcarea cagularzilor a căpătat amploare mai ales în timpul valului de greve din anul 1936, pentru că burghezia înspăimântată a început să 1 dea atenție. Din păcate, documentele privind cagularzii nu prea sunt accesibile nici astăzi, însă se pare că în paralel cu mișcare cagularzilor civili a început organizarea lor și în cadrul armate Dar în organizațiile civile din provincie activau și ofițeri ai gărzilor locale.

Patrioții cu cagule

La început, mișcarea a avut o istorie foarte incitantă. P.N.R.S. s-a dizolvat, Deloncle și camarazii săi înființând o nouă organizație în toamna anului 1936, care, pentru derutarea curioșilor, funcționa sub două nume: O.S.A.R.N. Sau Organizația Secretă de Acțiune Revoluționară Națională (Organisation Secrete d’Action Revolutionnaire Nationale), respectiv C.S.A.R., Comitetul Secret de Acțiune Revoluționară (Comite Secret d’Action Revolutionnaire), denumirea mai cunoscută fiind aceasta din urmă. Cuvântul „revoluționar”, folosit pentru a păstra tradiția, trebuie tălmăcit în acest caz prin faptul că se dorea răsturnarea Frontului Popular pe calea violenței. Atât ideile, cât și metodele de aplicare ale acestora erau destul de confuze. Societatea secretă nu dispunea de o ideologie proprie, mobilul principal fiind ura împotriva Frontului Popular și a comuniștilor. În anul 1936, revolta generalilor spanioli a fost un bun exemplu pentru a trece la acțiune. Au încercat să facă tot posibilul pentru a răsturna guvernul Frontului Popular. Atunci s-a înscris în organizația lui Deloncle generalul Dusseigneur, care în 1914 fusese locotenent, în 1916 participase la bătălia de la Verdun, fusese rănit de două ori și de nenumărate ori decorat. El se baza în primul rând pe veteranii de război, pe care i-a atras în organizația cagularzilor. În prealabil condusese o formațiune de apărare fidelă regimului, însă în secret lucra la răsturnarea lui. Se pare că s-au stabilit relații și cu armata, dar despre acest lucru nu prea există dovezi, întrucât Statul Major francez – ca de altfel toate organele de acest fel – a lucrat în mare taină. Un lucru este cert: ofițerul Loustanau-Lacau, șef al unui serviciu de informații și simpatizant al cagularzilor, a relatat cum i-a fost prezentat Deloncle personal de către Generalul de Divizie Franchet d’Esperay. Generalul condusese armatele de intervenție franceză de la Odesa. (Fostul comandant militar al armatelor aliate din Balcani a murit în anul 1942 la vârsta de optzeci și doi de ani.) Iată cum i l-a prezentat bătrânul general pe Deloncle:
— Acesta este un om care lucrează pentru Franța.
Și, întrucât Loustanau-Lacau nu s-a arătat foarte încântat de cunoștință, bătrânul a adăugat în stilul său milităros caracteristic:
— Împreună pentru Franța, domnilor, ce naiba!
Între timp s-a rezolvat și problema armelor. Cagularzii au obținut muniție din străinătate. Dispunând de bani suficienți, au putut face achiziții pe piața neagră internațională. Dar și aceste tranzacții se făceau cu metode conspirative. De exemplu, trei cagularzi s-au deghizat odată în înalți funcționari publici irakieni, pentru a putea cumpăra arme de la firma „Schmeisse și Suhl”. Au reușit să obțină și arme italiene, spaniole, germane și firește, franțuzești. Prin eforturile susținute ale lui Deloncle Filiol și ale generalului Dusseigneur, rețeaua societății secrete s-a extins în toată țara și s-a întărit cu noi membri. Au fost elaborat proiecte pentru aruncarea în aer a sediilor ministerelor, poduri lor și căilor ferate. Una din activitățile lor cele mai surprinzătoare a fost construirea unor închisori subterane pentru politicienii d stânga ce urmau a fi capturați. Evident că o mișcare ilegală d asemenea dimensiuni nu putea activa fără ca poliția și organe] de siguranță să nu fi prins de veste. Printre membri erau m; mulți informatori, însă numai despre unul singur avem dovezi în acest sens. Acesta, un anume Thomas Borlier, fusese infiltrat de inspectorul Bony, un polițist compromis de scandalul Stavinsky. Informatorul a intrat în grațiile unui conducător cagulard pe nume Laine, pe care l-a convins de inutilitatea organizației sau l-a cumpărat. Cert este că Laine i-a deconspirat, iar Marx Dormoy ministrul socialist de Interne, a putut să înceapă acțiunea de anihilare a rețelei subterane. (Acest lucru l-a costat mai târziu viața. Astăzi, o stradă din cartierul Montmartre îi poartă numele). Cagularzii au ordonat mobilizarea tuturor membrilor. La început, Deloncle a optat pentru acțiune imediată, mai exact tentativă de lovitură de stat, dar se pare că ofițerii activi i-au frânat elanul, temându-se, probabil, că un război civil ar fi putut determina o intervenție armată germană. Dar poate că voiau doar să mai aștepte puțin, până la sosirea celor două sute de mitraliere care le fuseseră promise. Fapt este că în septembrie 1837 cagularzii pierduseră avantajul strategic și în viitor nu se mai punea problema de a întreprinde o acțiune prin surprindere, ceea ce le-a compromis definitiv planurile. Poliția aflase de conspirație și avea lista nominală a conducătorilor civili.

Provocare sau atentat?

Deprimat, Deloncle și-a jucat și ultima carte. Voia să experimenteze dacă o provocare fascistă de tipul incendierii Reichstagului ar fi avut sorți de izbândă în Franța. La 11 septembrie 1937, „L’Humanite” titra pe prima pagină știrea că făptași necunoscuți au aruncat în aer sediul C.G.P.F. (Confederația Generală a Patronatului Francez) din Rue de Presbourg, o stradă din vecinătatea pieței Etoile. În același timp, a fost amplasată o bombă în sediul Grupului Industrial Metalurgic, situat pe Rue de Boissiere, o stradă dintr-un cartier rezidențial. Celor două atentate le-au căzut victime doi polițiști. În data de 13 septembrie, într-un articol din ziarul „Le Temps”, publicație de renume internațional, care exprima atât punctul de vedere al celor de pe Quay d’Orsay (a ministrului de Externe), cât și al Comitetului Forjelor (adică marea industrie), era exprimat următorul punct de vedere: „Atentatele de ieri ne duc cu gândul la grupările marxiste extremiste recunoscute pentru ura pătimașă împotriva «fabricanților». Și celelalte ziare de dreapta, „Le Jour”, „L’Echo de Paris”, „L’Epoque” și, firește, Action Française au avansat aceeași ipoteză, în timp ce ziarele de stânga au arătat că este vorba de o provocare după model nazist. Ziarul „L’Humanite” a subliniat că, de fapt, comuniștii au condamnat întotdeauna terorismul și că o astfel de acțiune nu făcea decât să dea apă la moară dreptei, în consecință atentatorii trebuie căutați în cercurile ligilor fasciste desființate. În data de 17 septembrie au fost arestați mai mulți cagularzi. Poliția se prefăcea că-i urmărește pe anarhiști, dar, între timp, descoperea din ce în ce mai multe fire ale conspirației cagularzilor. În noiembrie, presa a relatat despre conspirația care viza siguranța statului și a prezentat faptul că au fost descoperite și depozite de arme. A urmat o serie de arestări, descoperirea unor noi ascunzător pentru arme și a unor stații radio clandestine. Au fost descoperite și închisorile subterane. În 25 și 26 noiembrie au fost capturați Deloncle și generalul Dusseigneur. În data de 23 noiembrie ministrul de Interne, Marx Dormoy, a declarat următoarele:
— Am reușit să descoperim o adevărată conspirație orientată împotriva instituțiilor republicane. Perchezițiile efectuate dovedesc că este vorba de o organizație paramilitară secretă, care și-a copiat structura după cea a armatei.
Cercetările și ancheta progresau încet și cu intermitențe. Mai exact, nu prea progresa, întrucât cagularzii se infiltraseră și în poliție sau organele puterii, care simpatizau cu ei și încercau s mușamalizeze probele, să minimalizeze rolul organizatorilor, ba unii chiar afirmau că organizația secretă și conspirația n-au fost decât un joc copilăresc. Totuși, a ieșit relativ repede la iveală e atentatul împotriva sediului patronatului francez nu a fost corni de comuniști sau anarhiști, ci de cagularzi, mai exact de un tânăr inginer de constituție stenică și care purta ochelari, un anume Locuty, angajat la uzinele de cauciucuri Michelin.

Florile răului

Odată cu ciocnirea intereselor și temperamentelor și începutul animozităților dintre grupările cagularde, organizația din Paris s-a scindat în trei. Deloncle, a cărui influență scăzuse substanțial în timp ce recruta voluntari pentru L.V.F. (Legiunea Voluntarilor Francezi împotriva bolșevismului), dorea să joace cartea lui Petain și să devină reprezentantul Guvernului de la Vichy în zona ocupată. În această intenție era secondat de Marcel Deat, socialistul renegat care acționa pe atunci ca lider al grupării Rassemblement Național Populaire (Uniunea Națională Populară) de orientare fascistă de stânga. Ei doreau să ispășească pentru antigermanismul relativ, prin faptul că erau foarte activi în lupta anticomunistă. Un alt cagulard, pe nume Correze, mâna dreaptă a lui Deloncle, revenit de pe frontul de est, a declarat:
— Trebuie să fim reprezentanți și în Rusia, aceasta este o cruciadă necesară. Dar, pentru nimic în lume să nu colaborăm cu nemții, care momentan sunt foarte puternici și ne vor înghiți.
De altfel, Deloncle a înființat formal un partid, Mișcarea Social Revoluționară (M.S.R.), dar această formațiune n-a avut o viață prea lungă. S-a străduit să atragă membrii din rândurile fostelor organizații de dreapta, dar acestea nu se împăcau cu cagularzii. Simțeau că sunt trași pe sfoară. Au aflat că, odată, unul dintre locotenenții lui Deloncle a declarat:
— Asemenea ideologi sunt foarte valoroși, trebuie să avem grijă de ei. Firește că, după ce vom prelua puterea, va trebui să-i lichidăm, pentru că ne încurcă.
În cadrul M.S.R. S-au acumulat atâtea tensiuni și certuri între renegați și cagularzi, încât în final s-a produs ruptura. Inamicii lui Deloncle au ocupat sediile partidului de pe bulevardul Hausmann și de pe strada Paradis și l-au obligat pe Deloncle să demisioneze. În anul 1943, Deloncle a vrut să fugă de pe vasul care se scufunda și să se apropie de mișcarea de rezistență. Când agenții Gestapo-ului au vrut să-l aresteze, a deschis focul, fiind împușcat pe loc. Conform unei alte variante, a fost victima luptei dintre serviciile secrete germane. Istoriografia încă nu a elucidat condițiile morții sale. În perioada tulbure de după eliberare, procesul cagularzilor a fost din nou tărăgănat. Autoritățile considerau inoportună pentru proces perioada în care populația era foarte pornită împotriva oricărui fel de colaboraționism și a oricărei grupări extremiste de dreapta, astfel că procesul s-a judecat abia în anul 1948, la patru ani după revolta din Paris. Marele public nu mai era atât de interesat de acest caz, întrucât înainte se desfășuraseră procese mult mai răsunătoare ai căror protagoniști au fost personalități de rangul lui Petain și Laval. Cagularzii au ajuns decimați în sala de judecată. Deloncle și generalul Dusseigneur muriseră. Din cei șaizeci și cinci de acuzați, paisprezece fugiseră din țară, printre ei aflându-se și faimosul Fifi (Filiol). Procesul a durat săptămâni de zile, timp în care extrema dreaptă a protestat, arătând că mai degrabă ar trebui acuzați comuniștii. Să nu uităm că între timp, în 1947, unitatea națională din timpul Rezistenței se destrămase, nu mai existau miniștri comuniști și începuse războiul rece. În fine, la 27 noiembrie 1948 s-a dat sentința. Jakubiez, o figură nesemnificativă care participase la atentatul de la Bagnolles-de-l’Orne împotriva fraților Rosselli, a fost condamnat la detenție pe viață. Un alt cagulard, un anume Metenier, care participase la atentatul cu bombă împotriva sediului patronatului francez, a fost condamnat la douăzeci de ani închisoare. Ceilalți cagularzi, mai puțin importanți, au primit condamnări până la zece ani închisoare. Loustanau-Lacau a compărut doar ca martor. Totuși, declarația sa a stârnit interes în acest proces de altfel destul de cenușiu.
— În ceea ce privește activitatea cagularzilor, consider că fără acești oameni care au deprins lupta ilegală încă înainte de război, discursul lui de Gaulle din 18 iunie 1940 ar fi fost un sunet de trompetă fără rost și fără ecou...
Cu aceste cuvinte, el dorea să sublinieze faptul că nu are niciun rost condamnarea acestor oameni care, în altă parte și cu alte mijloace, au dus aceeași politică cu de Gaulle. Încă nu dispunem de informații suficiente și cercetătorii mai au de așteptat un timp până când autoritățile franceze vor da publicității documentele de arhivă pentru ca lucrurile să poată fi clarificate. Deși poate că aceasta nu se va întâmpla niciodată, iar activitatea cagularzilor va pluti în ceață, așa cum s-a întâmplat în cazul crimelor ale căror victime au fost inginerul Navachine și doamna Laetitia Toureaux.

